KInbihi elhumaai aafurumakee kon kahala kameh? - AO News\nކިނބިހި އެޅުމާއި އާފުރުމަކީ ކޮންކަހަލަ ކަމެއް؟\nކިނބިހި އެޅުމާ އާފުރުމަކީ އިންސާނުންނަށް އާއްމުކޮށް ދިމާވާ ކަމެކެވެ. ޔަގީނުންވެސް މިދެކަމާއި މެދު އިސްލާމް ދީނުގައިވެސް އިރުޝާދުތައް ހުސްނުވެއެވެ. ކިބިހި އެޅުމަކީ اللَّهُ ތަޢާލާ ލޯބިވެ ވޮޑިގެންވާ ކަމެކެވެ. އަދި އާފުރުމަކީ އެކަލާނގެ ރުހިވޮޑިގެން ނުވާ ކަމެކެވެ. މިކަމަށް އަލި އަޅުވާލާ އަޅުގަނޑުމެންގެ މާތް ނަބިއްޔާ މުހައްމަދް صلى الله عليه وسلم ހަދީސް ކުރައްވާ ފައިވާ ބަހުގެ މާނައިގައި ވެއެވެ. “ހަަމަކަށަވަރުން ކިނބިހި އެޅުމަކީ اللَّهُ ތަޢާލާ ލޯބިވެ ވޮޑިގެންވާ ކަމެކެވެ. އަދި އާފުރުމަކީ އެކަލާނގެ ރުހިވޮޑި ނުގަންނަވާ ކަމެކެވެ. “\nއިލްމްވެރިން ވިދާލުވާ ގޮތުގައި ކިނބިހި އެޅި މީހާ ޙަމްދުކުރުން ސުންނަތް ވެގެން ވަނީވެސް اللَّهُ އެކަމަށް ލޯބިވެ ވޮޑިގަންނަވާ ކަމެއް އޭނާއަށް މިންވަރު ކުރެއްވީމަ އެކަމުގެ ޝުކުރެއްގެެ ގޮތުން ކަމުގައެވެ. ކިނބިހި އެޅިއްޖެ ނަމަ ޙަމްދު ކުރުމަކީ ނަބިއްޔާ މުހައްމަދް صلى الله عليه وسلم ވަރަށް ބޮޑަށް އިރުޝާދު ދެއްވާފައިވާ ކަމެކެވެ. އެހެންކަމުން ކިބިހި އެޅޭ ހިނދު الْحَمْـدُ للهِ (އެންމެހާ ހަމްދު ވަނީ اللَّهُ އަށެވެ) ކިޔުން ވެއެވެ. އަދި ކިބިހި އަޅާ ވަގުތު އެ އަޑުއިވުނު މީހަކުނަމަ ކިނބިހި އަޅާފައި ހަމްދު ކުރި މީހާއަށް ހެޔޮދުޢާ ކުރަންވާނެއެވެ. ދުއާ ކުރުމުގެ އިބާރާތެއް ގޮތުގައި يَرْحَمُـكَ الله ( اللَّهُ ތިބާއަށް ރަޙްމަތް ލައްވާށި) ބުނަންވާނެއެވެ. އަދި އެފަދައިން ބުނުމުން އޭގެ ޖަވާބުގައި ކިިނބިހި އެޅި މީހާ يَهْـديكُـمُ اللهُ وَيُصْـلِحُ بالَـكُم (ތިބާމެންނަށް اللَّهُ ތެދުމަގު ދައްކަވާށިއެވެ. އަދި ތިބާމެންގެ ކަންތައް ޞުލްޙަ ކުރައްވާށިއެވެ) މިހެން ބުނަންވާނެއެވެ.\nކިނބިހި އަޅާފައި ޙަމްދުނުކުރި މީހާއަށް ޙަމްދުކުރުމަށް ހަދާން ކޮށްދިނުމަކީ ހެޔޮކަމުގެ ތެރެއިންވާ ކަމެއް ކަމަށް އިލްމްވެރިން ބުނެއެވެ. ކިނބިހި އަޅާއިރު އަނގަ މަތި ނިވާކުރުމަކީ ސާފުތާހިރު ކަމާއި އެކު އެހެން މީހުންނަށް ކިނބިހީގެ އަސަރުން ބަލިތައް ފެތުރުނަ ނުދިނުމަށް ކޮންމެހެންވެސް ކުރަންޖެހޭ ކަމެއް ކަމަށް ޒަމާނީ ގިނަ ޑޮކްޓަރުންވެސް ބުނެއެވެ. ނަމަވެސް މިކަމަކީ އެތައްހާސް އަހަރެއް ކުރިން އުންމަތުގެ މާތް ނަބިއްޔާ މުހައްމަދް صلى الله عليه وسلم އިރުޝާދު ދެއްވާފައިވާ ނަބިއްޔާގެ ސުންނަތުން ސާބިތު ކަމެކެވެ. މާތް اللَّهُ ރުއްސުންލެއްވި އަބޫޙުރެއިރަތުގެފާނު އަރިހުން ރިވާވެގެންވާ ބަސްފުޅެެއްގެ މާނައިގައި ވެއެވެ. “ރަސޫލާ صلى الله عليه وسلم ކިނބިހިފުޅު އަޅުއްވާ ނަމަ އެކަލޭނގެފާނުންގެ އަތްޕުޅު ނުވަތަ ފޭރާންކޮޅު އެކަލޭގެފާނުންގެ އަނގަފުޅުގައި އަޅުއްވައި އަދި އަޑުފުޅު މަޑުކުރައްވައެވެ. “\nއެނގޭހެއްޔެވެ! އާފުރުމަކީ ޝައިތާނާ އެކަމާ ވަރަށް އުފާވެ ހޭކަމެކެވެ.އާފުރޭއިރު އަނގަމަތީ އަތްއެޅުމަކީ ރަސޫލާ صلى الله عليه وسلمގެ އިރުޝާދުންވެސް ސާބިތު ކަންކަމެވެ. މިކަމާމެދު ހަދީޘް ކުރައްވާފައިވާ ހަދީޘެއްގެ މާނައިގައި ވެއެވެ. “ތިޔަބައިމީހުންކުރެ މީހަކު އާފުރެނީނަމަ އެމީހަކު އެމީހާގެ އަނގަމަތީގައި ހިފަހައްޓާ ހުށިކަމެވެ. އަތް އަޅާ ހުށިކަމެވެ. އެހެނީ ހަމަ ކަށަވަރުން ޝައިތާނާ ވަދެއެވެ.”\nއަބޫ ދާއޫދުގެ 5007 ވަނަ ހަދީޘްގައި އިތުރު އިރުޝާދެއް އާފުރުމާ ބެހޭގޮތުން ދެއްވާފައިވެއެވެ. އެއީ އާފުރޭއިރު “ހާހް ހާހް “ ގެ އަޑު ނުއިއްވުމެވެ. މިކަމަށް އަލިއަޅުއްވާ ގެނެސްފައިވާ ހަދީޘްގެ މާނައިގައި ވެއެވެ. “ ތިޔަބައި މީހުންކުރެ މީހަކު އާފުރެން ދިމާވެއްޖެނަމަ “ހާހް ހާހް” ނުކިޔާށެވެ. އެބަހީ އެފަދަ އަޑު ނުގޮއްވާށެވެ. އެއީ ހަމަކަށަވަރުން ޝައިޠާނާގެ ފަރާތުން ވާކަމެކެވެ. އެސޮރު އެކަމަށް ހޭނެއެވެ”\nމި އާރޓިކަލް ކިޔުމަށްފަހު ޔަގީނުންވެސް ކިނބިއްސެއް އެޅޭ ހިނދު މީ اللَّهُތަޢަލާ ލޯބިވެ ވޮޑިގަންނަވާ ކަމެއް ކަމާއި އާފުރުމަކީ ޝައިތާނީ އަމަލެއްކަން ގިނަ މީހުންގެ ހަނދާނުގައި ހުންނާނެ ކަމާމެދު ޝައްކެއް ނުކުރަމެވެ. އެނގިފައިވާ އިލްމެއް ހިއްސާ ކުރުމަކީ އަމިއްލަ ނަފްސަށާއި އެހެން ބަޔަކަށް ކޮއްދެވޭނެ ހެޔޮކަމެކެވެ.\nމައުލޫމާތު ، ރިވެތި އަޙްލާގް ،އިސްލާމީ ދިރިއުޅުން\nޑިސެމްބަރު 31, 2020\nHi hello may God bless me and he loves all the humans in the whole world\nޑިސެމްބަރު 25, 2020\nplease mention refference of the Hadith of Nabiyya Sahllahllahu Alayhi Wassalam when you copy pasteaHadith\nއަންގާރަ , 26 ޖެނުއަރީ 2021


Covid19: Dhaulathuge Muvahzzafun Thayyaarah Thibumah Raees Edhivadaigenfi\nކޮވިޑް19: ދައުލަތުގެ މުވައްޒަފުން ތައްޔާރަށް ތިބުމަށް ރައީސް އެދިވަޑައިގެންފި\nރާއްޖެއިން ކޮވިޑް19 އާ ދެކޮޅަށް ކުރަމުން ގެންދާ މަސައްކަތަށް އެހީތެރިވުމަށް ދައުލަތުގެ ހުރިހާ މުވައްޒަފުންވެސް ތައްޔާރަށް ތިބުމަށް މުވައްޒަފުންގެ ކިބައިން ރައީސުލުޖުމްހޫރިއްޔާ އިބްރާހީމް މުހައްމަދު ސޯލިހު އެދިވަޑައިގެންފިއެވެ.\nރައީސުލްޖުމްހޫރިއްޔާގެ އޮފީހުގެ ޗީފް އޮފް ސްޓާފް ސޮއި ކުރައްވާ ނޭ ނެރުއްވާފައިވާ ދެންނެވުމެއްގައި ވަނީ ރަށްތަކާއި ސިޓީޓަކުގައި ކޮވިޑް19 އާ ދެކޮޅަށް ކުރަންޖެހިފައިވާ މަސައްކަތްތައް އިތުރުވެފައިވާ ކަމަށެވެ.\nރާއްޖޭގެ ރަށްރަށުގެ ކައުންސިލްތަކާއި ދައުލަތުގެ އޮފީސްތަކުގެ މުވައްޒަފުންނާއި ސަރުކާރު ހިއްސާވާ ކުންފުނިތަކުގެ މުވައްޒަފުންނާއި އަދި ރަށްރަށުގައި މިހާރުވެސް ކޮވިޑް19 އާ ގުޅިގެން އުފައްދާފައިވާ ޓާސްކް ފޯސްގެ އެހީތެރިކަމާއި އެއްބާރުލުން ކޮވިޑް19 އާ ދެކޮޅަށް ކުރާ މި މަސައްކަތުގައި ބޭނުންވާ ކަމަށް ރައީސް ވިދާޅުވެފައިވާ ކަމަށް ޗީފް އޮފް ސްޓާފް ނެރުއްވި ދެންނެވުމުގައިވެއެވެ.\nކޮވިޑް19 އާ ދެކޮޅަށް ކުރާ މަސައްކަތުގައި ކަމާބެހޭ އިދާރާތަކަށް ފޯރުކޮށްދޭންޖެހޭ އެހީތެރިކަން ފޯރުކޮށްދިނުމަށް ދައުލަތުގެ ހުރިހާ މުވައްޒަފުންވެސް ތައްޔާރަށް ތިއްބެވުމަށް ރައީސް ވަނީ ދަންނަވާފައެވެ. އަދި ކަމާބެހޭ ފަރާތްތަކުން އެހީތެރިކަން ބޭނުންވެއްޖެ ކަމަށްވާ ނަމަ ދައުލަތުގެ މުވައްޒަފުންގެ އެހީތެރިކަން ލިބޭނެ އިންތިޒާމު ހަމަަޖައްސައި ދިނުމަށް ރައީސް ދަންނަވާފައިވާ ކަމަށް ވެސް ދެންނެވުމުގައިވެއެވެ.\nމުޅި ރާއްޖެއިން ކޮވިޑް19 އަށް ޕޮޒިޓިވްވި މީހުންގެ އަދަދު 86އަށް މިވަނީ އަރާފައެވެ. މާލޭގައި ހަލުވި ކަމާއި އެކުގައި މިބަލި ފެތުރެން ފެށީ މިދިޔަ ބުދަ ދުވަހު މާލެއިން މި ބައްޔަށް ޕޮޒިޓިވްވެފައިވާ މީހަކު ފެނުމާއި ގުޅިގެންނެވެ. އެއާއިއެކު އެތައް ބަޔަކަށް މާލެއިން ވަނީ މި ބަލި ޖެހިފައެވެ. އެޗްޕީއޭ އިން ލަފާ ކުރަނީ ކުރިޔަށް އޮތް ދުވަސްތަކުގައިވެސް މި ބައްޔަށް ޕޮޒިޓިވްވާނެ މީހުން ގިނަވާނެ ކަމަށެވެ.\nމިދިޔަ ބުދަ ދުވަހު މާލެއިން ކޮވިޑް19 ފެނިފައިވުމާއި ގުޅިގެން 14 ދުވަހުގެ މުއްދަތަށް އެޗްޕީއޭ އިން ވަނީ މާލެ ސިޓީ ލޮކްޑައުން ކޮށްފައެވެ. އަދި އެއް ރަށުން އަނެއް ރަށަށް އަރާ ފޭބުން މަނާވެސް ކޮށްފައެވެ. އެޗްޕީއޭ އިން ބުނީ ލޮކްޑައުން އާއި އެކު ކޮވިޑް19 އަށް ޕޮޒިޓިވްވާ މީހުންގެ އަދަދު މަދުވަމުން އަންނަމުންދާކަން ފާހަގަކުރެވޭ ކަމަށެވެ. 86 މީހަކު މުޅި ރާއްޖެއިން ޕޮޒިޓިވްވިއިރު ރާއްޖެއިން މިބަލި ޖެހުނު 16 މީހަކު ވަނީ ބަލިން ރަނގަޅުވެސް ވެފައެވެ. އޭގެތެރޭގައި 13 ބިދޭސީންނާއި ތިން ދިވެއްސަކުވެސް ހިމެނެއެވެ.


Muslimun khilaafatheh gaaim kuriya nudheynan\nދުނިޔޭގައި ޤައުމެއްގެ ނަން ވަކި އާއިލާއަކަށް ނިސްބަތްކޮށްފަ އޮންނަ ހަމައެކަނި ޤައުމުކަމުގައިވާ ސުޢޫދީ ޢަރަބިއްޔާ އަކީ އެ ޤައުމުގެ ވެރިކަމާއި، ސަރުކާރު ހިންގުމާއި، އިޖްތިމާއީ ކަންކަމުގައި ޙައްޤާއި ބާޠިލު އެއްކޮށްލައިގެން ހިންގަމުން އަންނަ ޤައުމެކެވެ. ސުޢޫދީ ވެރިކަމުގެ ފަރާތުން އެބައިމީހުންގެ ޙަޤީޤަތް ދުނިޔޭގެ މުސްލިމުންނަށް އޮޅުވާލުމަށްޓަކައި ކޮށްފައިވާ ކަންތައްތަކުގެ ތެރޭގައި ހިމެނޭ އެތައް ކަމެއްގެ ތެރެއިން އެއްކަމަކީ އެ ޤައުމުގެ ދިދައިގައި ތަޥްޙީދުގެ ކަލިމަ ލިޔެފައި އޮންނަ އޮތުމެވެ. މީގެ އިތުރުން އެ ޤައުމަކީ އިސްލާމީ ދައުލަތެއް ކަމަށާއި، އިސްލާމް ދީނުގެ ޝަރީޢަތް ފުރިހަމައަށް ތަންފީޒުކުރާ ޤައުމެއް ކަމަށް ދައުވާކުރާކުރުން ވެސް މިކަމުގެ ތެރޭގައި ހިމެނެ އެވެ. ހީލަތްހެދުމަށާއި އޮޅުވާލުމަށް ދީނުގެ ޝިޢާރުތައް ބޭނުންކުރާކަމުން ދުނިޔޭގެ އެތަކެއް މުސްލިމުންނެއް ވަނީ ސުޢޫދީ ޝާހީ ޚާންދާނުގެ ބޭރު ފުށުގެ ދަޅަތަކުގައި ޖެހި ހެއްލުންތެރިވެފަ އެވެ.\nސުޢޫދީ ޢަރަބިއްޔާގެ ރަސްމީ ނަމަކީ "އަލް މަމްލަކަތުލް ޢަރަބިއްތުއް ސުޢޫދިއްޔާ" އެވެ. މީގެ މާނައަކީ "ސުޢޫދު އާއިލާގެ ޢަރަބި ރަސްކަން" މިއެވެ. ޢަރަބި ރަސްކަމެކޭ އޮތުމުން ދޭހަވަނީ އެ ރަސްކަމުގެ ތެރޭގައި ޢަރަބިން ނޫން އެހެނިހެން މުސްލިމުން ނިކަމެތި ވާނެ ކަމެވެ. ވަކި އާއިލާއަކުން ކުރާ ރަސްކަމެއްގެ ގޮތުގައި ވެރިކަން ހިންގުމަކީ އިސްލާމް ދީނުގެ ކޮންހަމައަކުން ހުއްދަކުރެވޭނެ ކަމެއްކަން ބުނެދޭން އެނގޭ ދީނީ ޢިލްމުވެރިޔަކު އަދި އެމީހުންނަށް އުފެއްދިފައެއް ނުވެ އެވެ. އިނގިރޭސިންގެ އިރުޝާދުގެ ދަށުން މާތްވެގެންވާ ޙުރުމަތްތެރި މައްކާގެ ތެރެއަށް ހަތިޔާރާއެކު ވަދެގަނެ، ވަކިހަމައެއް ބަލާނުލާ އެއްހާސް މުސްލިމުންނެއް ޤަތުލުކޮށް، އަމިއްލައަށް ތިމަން މިއީ ޙިޖާޒް އާއި ނަޖުދުގެ ރަސްގެފާނޭ ބުނި ޢަބްދުލްޢަޒީޒް އާލު ސުޢޫދު އިނގިރޭސިންނާ ކުރި އެއްބަސްވުމުގައި އޮންނަނީ ކީކޭކަމަށްތޯ އެވެ؟ "..ތިމަންމެން ޚަލީފާކަމަށް ދައުވާ ނުކުރާނަމަވެ. އަދި މުސްލިމް ޚިލާފަތެއް ޤާއިމްވިޔަ ވެސް ނުދޭނަމެވެ.." މިހެންކަމުން އާލު ސުޢޫދުގެ ޚާންދާނުން ދެ ޙަރަމް ކޮންޓްރޯލްކުރަމުން ދާހާ ދުވަހަކު އިސްލާމީ ޚިލާފަތެއް ޤާއިމް ނުކުރެވޭނެ އެވެ.\nއިނގިރޭސިންގެ ފިއްތުންތަކުގެ ސަބަބުން އިސްތަންބޫލްގައި އޮތް މުސްލިމް ޚިލާފަތު އުވާލުމާ ގުޅިގެން މައްކާގެ ޝަރީފް ޙުސެއިން ޙިޖާޒްކަރާގައި މުސްލިމް ޚިލާފަތް ދެމެހެއްޓުމުގެ ވިސްނުމެއް ގެންގުޅޭތީ އިނގިރޭސިން އޭނާއާއި އޮތް ގުޅުން ކަނޑާލައި، ނަޖުދުކަރައިން ނުކުމެގެން އުޅުނު ޤާފިލާތައް ފޭރޭ އާލު ސުޢޫދު ޤަބީލާ އާއި އައު އެއްބަސްވުމެއް ހެދީ އެވެ. އަދި އިނގިރޭސިންގެ ހަތިޔާރާ ފައިސާގެ އެހީގައި ޙިޖާޒްކަރަ އާއި ދެ ޙަރަމް ހިފުމަށް އެހީވެދީފިނަމަ ދުވަހަކުވެސް މުސްލިމް ޚިލާފަތު ޤާއިމްވިޔަ ނުދޭނެކަމުގެ ޖާމިނުވުން އިނގިރޭސި ސަރުކާރަށް ޢަބްދުލްޢަޒީޒް އާލު ސުޢޫދު ދިނީ އެވެ.\nއެންމެ ކުޑަ މިނުން މުސްލިމުންގެ މާތްވެގެންވާ ދެ ޙަރަމް ހުރި ދެރަށްކަމުގައިވާ މައްކާ އާއި މަދީނާގެ ކޮންޓްރޯލް އެބައެއްގެ އަތުގައި ނެތްބަޔަކަށް މުސްލިމް ޚިލާފަތެއް ނުހިންގޭނެ އެވެ. އެފަދަ މީހަކު އެއީ ޚަލީފާއެއް ކަމުގައި ދުނިޔޭގެ މުސްލިމުން ބަލައި ނުގަންނާނެ އެވެ. މީގެ ކުޑަކުޑަ މިސާލެއް ބަޔާންކޮށްލާނަމެވެ. މިސާލަކަށް އަފްޣާނިސްތާނު ހިމެނޭ ޚުރާސާނުގައި މުއްލާ ޢުމަރު އެއީ އުންމަތުގެ ޚަލީފާކަމަށް ޤަބޫލުކޮށް ދުނިޔޭގެ ގިނަ އަދަދެއްގެ މުސްލިމުން އޭނާއަށް ބައިޢަތު ހިފީ އެވެ. ނަމަވެސް މުއްލާ ޢުމަރު ޙައްޖަށް ދާން ޖެހިއްޖެ ނަމަ ހަދަންޖެހޭނީ ކިހިނަކުން ހެއްޔެވެ؟ ސުޢޫދީ ސަރުކާރުން އޭނާ އަށް ވިސާ ނުދީފިނަމަ އޭނާއަކަށް ޙައްޖެއް ނުވެވޭނެ އެވެ. އަދި އޭނާގެ ވެރިކަންހިނގާ ހިސާބުގައި ތިބި އެންމެހާ ރައްޔިތުން ވެސް ޙައްޖަށް އައުން މަނާކޮށްލުމުގެ ބާރު ސުޢޫދީ ސަރުކާރަށް ލިބިގެންވެ އެވެ. މިހާ ހިސާބުން ސުވާލުއުފެދޭނީ އިސްލާމް ދީނުގެ ފަސްވަނަ ރުކުން މުސްލިމުން އަދާކުރުމަށް މަގުފަހިކޮށްނުދެވޭ މީހަކު މުސްލިމުންގެ ޚަލީފާއެއްކަމުގައި ފުދޭނެތޯ އެވެ؟ މިހެންކަމުން މުސްލިމުންގެ ޚަލީފާގެ އަތުގައި އެންމެ ކުޑަމިނުން ދެ ޙަރަމްގެ ކޮންޓްރޯލް އޮތުން ލާޒިމްކުރެ އެވެ.\nޚިލާފަތު ޤާއިމްކުރެވިގެން މެނުވީ އިސްލާމީ އުންމަތް ސަލާމަތުގެ އައްސޭރިއަށް ނުގެންދެވޭނެ އެވެ. ދުނިޔޭގެ ކަންކޮޅުތަކުގައި އިސްލާމް ދީން ޤަބޫލުނުކުރާ ޙަރުބީ ކާފަރުން މުސްލިމުންނަށް ކުރަމުންދާ އަނިޔާ އާއި އަޅުވެތިކަމުން އުންމަތް ސަލާމަތް ނުކުރެވޭނެ އެވެ. ޚިލާފަތު ޤާއިމްކުރެވިގެން މެނުވީ ފަލަސްޠީނުގެ މުޤައްދަސް ބިން ޔަހޫދީ ޒަޔަނިސްޓުންގެ އަތްދަށުން މިންޖު ނުކުރެވޭނެ އެވެ. ޤުދުސްގައިވާ މުސްލިމުންގެ ތިންވަނަ ޙަރަމް، މަސްޖިދުލްއަޤްޞާ މުސްލިމުންނަށް އަނބުރާ ނުހޯދޭނެ އެވެ. އެހެނީ ފަލަސްޠީނުގެ މުޤައްދަސް ބިން މުސްލިމުންނަށް ގެއްލިގެން ދިޔައީ މުސްލިމް ޚިލާފަތު އުވާލުމުގެ ނަތީޖާއެއްގެ ގޮތުންނެވެ. މިއީ މިއަދު ދުނިޔޭގައި ތިބި ކިތަންމެ މުސްލިމް ދީނީ ޢިލްމުވެރިންނެއް ޤަބޫލުކުރާ ގޮތެވެ. މިހެންކަމުން ސުޢޫދީ ޝާހީ ޚާންދާނުގެ ވެރިކަން ޢަރަބި ކަރައިގައި ނިމުމަކަށް ގެނެސް މުސްލިމް ޚިލާފަތު ޤާއިމްކުރުމަށް ގޮވާލުމަކީ ފިތުނަ އުފެއްދުމެއް ނޫނެވެ. އެންމެ ބޮޑު ފިތުނައަކީ މުސްލިމް ޚިލާފަތު ޤާއިމްވިޔަ ނުދިނުމަށް މަސައްކަތްކުރުމެވެ. ޚިލާފަތު ޤާއިމުކުރަން ހުރަސްއަޅާ ކޮންމެ މީހަކު އެކަން އެ ކުރަނީ އިސްލާމް ދީނުގެ ބާރުވެރިކަން ދުނިޔޭގައި ހިންގިޔަ ނުދިނުމަށެވެ.\nމި ޙަޤީޤަތް ދުނިޔޭގެ މުސްލިމުންނަށް ފޮރުވުމަށްޓަކައި ސުޢޫދީ ޝާހީ އާއިލާގެ ފަރާތުން ދުނިޔޭގެ ކަންކޮޅުތަކުގައި ތިބި އެތަކެއް މުސްލިމް ދީނީ ޢިލްމުވެރިންނަށާއި، ދާޢީންނަށާއި، ޖަމިއްޔާ ޖަމާޢަތްތަކަށް ފައިސާދެމުން ގެންދެ އެވެ. މިކަންކުރަނީ ދީނުގެ މަގުގައި ކުރާ ހޭދައެއްކަމުގައި ބުނެ ސިއްރުވެރި ގޮތެއްގަ އެވެ. ބޭނުމަކީ އެބައިމީހުންގެ ބޭދީނީކަމާއި، މުސްލިމުންގެ އަދާވާތްތެރިންނާއި އޮންނަ ސިއްރު ގުޅުންތަކާމެދު މުސްލިމް ދީނީ ޢިލްމުވެރިންގެ އަނގަ ބަންދުކޮށްފައި ބޭތިއްބުމެވެ. މިގޮތުން ފައިސާދީ އުޅެނީ ސުޢޫދީ ސަރުކާރުގެ ނަމުގައެއް ނޫނެވެ. ދީން ކުރިއެރުވުމުގެ ނަމުގައި ރަސްގެފާނު އަޑީގައި ހުރެގެން ހަދައިގެންއުޅޭ ކޮންމެވެސް ޖަމިއްޔާއެއް ނުވަތަ އެހެންވެސް މުވައްސަސާއެއްގެ ނަމުގަ އެވެ. މިހެން ކަންކުރާއިރު ސުޢޫދީ ޢަރަބިއްޔާގައި އިސްލާމް ދީނަށް ނިސްބަތްކޮށް އަމިއްލަ ޖަމިއްޔާ ޖަމާޢަތްތައް ހެދުމާއި، އިސްލާމް ދީން އުނގަންނާދޭ ވެބްސައިޓްތައް ހިންގުމަކީ މަނާކަމެކެވެ. އެފަދަ ކަމެއް އެ ޤައުމުގައި ނުކުރެވޭނެކަމަށް ފަތުވާދޭނެ ދީނީ ޢިލްމުވެރިން ވެސް އުފައްދާފައި ވެއެވެ. މިހެން ނިންމާފައި ވާއިރު ހެޔޮ ކަންތަކަށް އަމުރުކޮށް ނުބައި ކަންތައް ނަހީކުރުމަކީ އެމީހެއްގެ ފެންވަރުން އިސްލާމް ދީނުގައި ކޮންމެ މުސްލިމަކަށް ދެއްވާފައިވާ ޙުއްދައެކެވެ. ސުޢޫދީ ރަސްކަމުގެ ފަރާތުން ދޭން ހުށަހަޅާ ފައިސާ ބަލައިގަތުމަށް އިންކާރުކޮށްފި މުސްލިމް ދާޢީން ބްލެކް ލިސްޓްކުރުމަށް ޤައުމުތަކުގެ ސަރުކާރުތަކަށް އަންގަ އެވެ. ނަމަވެސް ހުރިހާ މުސްލިމް ދީނީ ޢިލްމުވެރިންނަކީ ފައިސާއަށް ވިކޭނެ ބައެއް ނޫނެވެ. ސުޢޫދީ ޝާހީ ޚާންދާނުން ކުރާ ނުބައި ކަންތައްތަކާ ދެކޮޅަށް އަޑުއުފުލައިފި ދީނީ ޢިލްމުވެރިންނާއި ދާޢީންނަކީ ޚަވާރިޖުން ކަމުގައި ނުވަތަ ޢަޤީދާ ގޯސް ބައެއްކަމަށް ފަތުވާނެރުމަށް ކޮންމެވެސް އެހެން ދީނީ ޖަމިއްޔާއަކަށް ފައިސާ ފޮނުވަ އެވެ. މުސްލިމް ދާޢީން ގަނެލުމަށާއި އެބައިމީހުންގެ އަނގަ ބަންދުކުރުމަށް ފައިސާ ހޭދަކުރަމުންދާއިރު ޒަޔަނިސްޓް ޔަހޫދީންނާ ދެކޮޅަށް ފުރާނަ އާއި ޖާނާމާލުން ޖިހާދުކުރަމުންދާ މުސްލިމް ޖަމާޢަތްތަކުގެ މުޖާހިދުންނަށް ލޯ ލާރިއެއްގެ މިންވަރު ވެސް ނުދެއެވެ.\nމިއަދު ސުޢުދީ ޝާހީ ޚާންދާނަށް ނިސްބަތްވާ 1000 އަށްވުރެ ގިނަ އަމީރުންނާއި އަމީރާއިން އެބަތިއްބެވެ. މީގެ ތެރެއިން އެތަކެއް ގިނަ އަމީރުންގެ އަނބިދަރިން ދިރިއުޅެނީ އެމެރިކާ އާއި އިނގިރޭސިވިލާތުގަ އެވެ. މިބައިމީހުންގެ ދަރިންނަށް އެތަންތަނުގައި ކިޔަވާދީ ބޮޑަތިކުރާކަމުން އެކުދިންނަށް އިސްލާމް ދީނުގެ ބަސްކަމުގައިވާ ޢަރަބި ބަސް ވެސް ނޭނގެ އެވެ. އެކުދިންގެ އުޅުމާއި އަޚުލާޤު ވެސް ހުންނަނީ ހުޅަނގުގެ ވިޔާނުދާ ގޮތްތަކަށެވެ. މިފަދަ އެތަކެއް ހާސް ކުދިން އެނބުރި ސުޢޫދީ ޢަރަބިއްޔާ އަށް އައިސް އުޅޭހިތްނުވަނީ އެ ޤައުމުގައި ނައިޓްކްލަބްތަކާއި، ބާރތަކާއި، ޖުވާކުޅޭ ތަންތަނާއި (ކެސީނޯ)، ފެޝަން ޝޯވތަކާއި، ބިކިނީ ބީޗްތަކާއި އަދި ނެތީމައިކަން އެނގެން އެބަ އޮތެވެ. މިހެންކަމުން އެފަދަ ތަންތަން ލަހެއްނުވެ އެ ޤައުމުގައި ހުޅުވަންޖެހޭނެކަން މިހާރު ގާތްގަނޑަކަށް ޔަޤީންކުރެވެ އެވެ. ސުޢޫދީ އާންމު ރައްޔިތުންނާ އެކަހެރި ގޮތެއްގައި އެފަދަ ޚިދުމަތްދޭ ތަންތަން އެކުލަވާލުމުގެ ޕްލޭންތަކެއް މިހާރު ވަނީ ކުރެވިފަ އެވެ. މިއަދުވެސް އެ ޤައުމުގެ ކިތަންމެ ބޮޑަތި އިމާރާތްތަކެއްގައި ސިއްރުން ހިންގާ ބާރތަށް އެބަހުއްޓެވެ.\nސުޢޫދީ ޢަރަބިއްޔާގެ ފައިސާގެ ތެރެއިން 1 ޓްރިލިޔަން ޑޮލަރު މިހާރު ވަނީ އެމެރިކާގެ ތަފާތު ވިޔަފާރިތަކުގައި އިންވެސްޓްކުރެވިފަ އެވެ. މިފަދައިން ކަންތައް ކޮށްފައި މިވަނީ އެމެރިކާއަށް ދިމާވެގެންއުޅޭ އިޤްތިޞާދީ ހީނަރުކަން ރަނގަޅުކޮށްދިނުމުގެ ބޭނުމުގަ އެވެ. އެހެނީ އެމެރިކާގެ އެތެރޭގައި ދައުރުވާ ފައިސާތައް ގިނަކޮށްދީގެން އެޤައުމުގެ ވިޔަފާރިތަކާއި، އެހެނިހެން މަޝްރޫޢުތައް އިތުރުކޮށް ވަޒީފާ ނެތް މީހުންގެ އަދަދު މަދުކޮށްދިނުމުގެ މަޤްޞަދުގަ އެވެ. ނަމަވެސް އެމެރިކާގެ އެތެރޭގައި ކޮރަޕްޝަން ހައްދުން ނެއްޓިފައި ވާތީ މި މަޤްޞަދު ހާސިލުވަމުން ނުދެ އެވެ. އެނަލިސްޓުން ބުނާގޮތުގައި އެމެރިކާގައި އިންވެސްޓްކޮށްފައިވާ މި ފައިސާއިން އެންމެ ލޯ ލާރިއެއް ވެސް ދެން އަނބުރާ ސުޢޫދީ ރައްޔިތުންނަށް ނުލިބޭނެ އެވެ. އަދި މި ފައިސާއިން ނެރެވޭ މަންފާއެއް ވާނަމަ ވެސް ނުސީދާ ގޮތެއްގައި އެ ހޭދަކުރެވެމުން ދަނީ މުސްލިމުންނާ ދެކޮޅަށް ޓެރަރިޒަމް ހުއްޓުވުމުގެ ނަމުގައި ކުރާ ހަނގުރާމަތަކަށެވެ. އެމެރިކާގެ ބޭންކްތަކުގައި ފައިސާ ބެހެއްޓި ކިތަންމެ ޤައުމުތަކަކަށް ވަނީ ކެހިދީފަ އެވެ. މިގޮތުން އީރާނާއި ލީބިޔާގެ އެތަކެއް ބިލިޔަން ޑޮލަރު ވަނީ ހިފަހައްޓާފަ އެވެ. އެމެރިކާގެ ޔަހޫދީންގެ ބޭންކްތަކުގައި ފައިސާ ބަހައްޓައިގެން އުޅޭ ސުޢޫދީ ޢަރަބިއްޔާ އަށް ވެސް އެންމެފަހުން ޖެހޭނީ ހަމަ މި ދަތުރެވެ. މާތްވެގެންވާ ޤުރުއާނުގައި ވާފަދައިން ޔަހޫދީއެއްގެ އަތުގައި އަމާނަތަށް އެންމެ ދީނާރެއް ބޭއްވިޔަސް އޭގެ ވެރިމީހާ ގަދަ ފައި ވިއްދާފައި ހުރެގެން މެނުވީ އެ އަނބުރާ ނުދޭނެ އެވެ. މުސްލިމުންނަށް އިންޒާރާއެކު ޙަރާމްކުރައްވާފައިވާ ރިބާގެ މުޢާމަލާތުތަކުގައި ސުޢޫދީ ޢަރަބިއްޔާގެ ސަރުކާރުން ފައިސާ އިންވެސްޓްކޮށްފައި ވާކަމުން ދޭހަވަނީ ޙަރާމެއް ޙަލާލެއް ބަލަން އެބައިމީހުން ބޭނުންނުވާ ކަމެވެ.\nސުއޫދީ ވެރިކަމުގެ ފަރާތުން ވަނީ ފޮތުން އެއްބަޔަށް އީމާންވެފައި އަނެއް ބަޔަށް ކާފަރުވެފަ އެވެ. އެހެނީ މިބައިމީހުން އަމަލުކުރަނީ ﷲ ބާވައިލެއްވި ޙުކުމްތަކުން އެއްބަޔަށެވެ. މިކަން ކަށަވަރުވާނީ އެ ޤައުމުގައި ކުށްކުރާ މީހުންނާމެދު އަމަލުކުރަމުންދާ ގޮތްތައް ބަލާ ދިރާސާކުރީމަ އެވެ. އަދިވެސް ދީނުގެ ޝަރީޢަތާ ޚިލާފަށް ހިންގާ އެތަކެއް އިޖްތިމާއީ ކަންކަމަށް ބަލާލެވުނީމަ އެވެ. މިގޮތުން އަންހެން ކުދިން 18 އަހަރު ނުވަނީސް ކައިވެނި ނުކޮށްދޭން މިހާރު ނިންމަން އެބައުޅެ އެވެ. ސުޢޫދީ އަންހެނަކަށް ބިދޭސީ ފިރިހެނަކާ ކައިވެނި ނުކުރެވެ އެވެ. އެ ފިރިހެނަކީ މުސްލިމެއް ކަމުގައި ވެފައި، އޭނާގެ ދީންވެރިކަމާ އަޚްލާޤާއި މެދު އެ އަންހެނަކު އަދި އޭނާގެ ވަލީވެރިޔާ ކިތަންމެ ހިތްހަމަޖެހުނަސް ވަރިހަމަ އެވެ. ސުޢޫދީ ފިރިހެނަކަށް ބިދޭސީ އަންހެނަކާ ކައިވެނިކުރެވޭނީ އުމުރުން 40 އަހަރުން މަތިވުމާއެކު ވަކި ޝަރުޠުތަކެއް ފުރިހަމަވުމުންނެވެ. މީގެ އިތުރުން ރަސްގެފާނު ދެއްވާ ހުއްދައެއް އޮންނަންޖެހެ އެވެ. ރަސްގެފާނު ހުއްދަ ނުދެއްވައިފި ނަމަ އެކަން ނުކުރެވޭނެ އެވެ. އިސްލާމް ދީނާ ޚިލާފަށް ސުޢޫދީ ޢަރަބިއްޔާގައި ހިންގާ މިފަދަ ކަންކަމުން ދޭހަވަނީ އެ ޤައުމުގައި އަމަލުކޮށް އުޅެނީ އިސްލާމީ ޝަރީޢަތުގެ ބައެއް ތަންތަންކޮޅަށް ކަމެވެ. ކައިވެނީގެ ކަންތަކުގައި ބަޔާންވެދިޔަ ފަދައިން އަމަލުކުރާތީ، ސުޢޫދީ ރައްޔިތުންގެ ތެރެއިން ބޭރު ޤައުމުތަކުގައި ކިޔަވަން ނުވަތަ ވަޒީފާއަދާކުރަން ތިބެންޖެހިފައިވާ ފިރިހެނުން އެ ޤައުމުތަކުގެ އަންހެން ކުދިންނާ ކައިވެނިކުރަނީ ސުޢޫދީ ސަރުކާރަށް ސިއްރުންނެވެ. ކިޔަވާ ނިމިގެން ނުވަތަ ވަޒީފާގެ މުއްދަތު ނިމިގެން ސުޢޫދީ ޢަރަބިއްޔާއަށް އެނބުރި ދާންވީމާ އަންހެނުން ވަރިކުރަނީ އެވެ. ނުވަތަ ފިލައިގެން ދަނީ އެވެ. މިގޮތުން ސުޢޫދީ ފިރިހެނުންގެ ދަރިންކަމުގައިވާ އެތަކެއް ސަތޭކަ ކުޑަކުދިންނެއް ދުނިޔޭގެ އެތަންމިތަނުގައި ބިކަ ހާލުގައިޖެހިފައި ވެއެވެ. ރަސްގެފާނުގެ ހުއްދަނެތި ބިދޭސީ މުސްލިމް އަންހެނަކާ އިނދެގެން ޤައުމަށް ގެނެވެން ނޯންނާތީ އެވެ.\nޤައުމީ އައިޑެންޓިޓީ ކާޑުގައި ތިމާ ނިސްބަތްވާ ޤަބީލާގެ ނަން ޖަހަންޖެހޭ ޤައުމެއް ވެސް ސުޢޫދީ ޢަރަބިއްޔާ ނޫނީ ދުނިޔޭގައި ނެތެވެ. މަތިހަށިނަގާފައި ޤައުމިއްޔަތަށް ގޮވުމުގެ އިތުރުން ޤަބީލާވަންތަކަމަށް ގޮވުމާ، ވަކި ޤަބީލާއަކަށް ނިސްބަތްވުމުގައި ހުރި މޮޅުދެރަ ބެލުމާ، މިގޮތުން މީހުންނާމެދު ތަޢައްޞުބުގެ ގޮތްތައް ގެންގުޅުމާ، މި އެންމެހާ ކަންކަމަކީ އިސްލާމް ދީން އެކަމެއްގެ މައްޗަށް ނުރުހުންވާ ކަންކަމެވެ.\nސުޢޫދީ ޢަރަބިއްޔާގެ ވެރިކަމުގެ ފަރާތުން ދުނިޔޭގެ މުސްލިމުންނަށް ހީކުރުވާން އުޅެނީ އެ ޤައުމަކީ މުސްލިމް ޚިލާފަތެއް ނުވަތަ އިސްލާމީ ދައުލަތެއްކަމަށެވެ. ނަމަވެސް ޙަޤީޤަތަކީ އެ ޤައުމަކީ މިއިން އެކައްޗެއް ވެސް ނޫންކަމެވެ. ތެދަށް ބުނާކަމުގައި ވާނަމަ އެ ޤައުމަކީ ސެކިޔުލާ (އަލްމާނީ) ދައުލަތެކެވެ. އެހެނީ ސެކިޔުލާ ނޭޝަން ސްޓޭޓްއެއްގައި ހުންނާނެ ހުރިހާ މައިގަނޑު އަސާސްތަކާއި ސިފަތައް އެ ޤައުމުގައި އެބަހުއްޓެވެ. ބައެއް މިސާލުތައް ދައްކަން ހެއްޔެވެ؟ ފުރަތަމައިނުން އެ ޤައުމުގެ ވެރިކަން ހިންގާ ނިޒާމަކީ ވިރާސީ ރަސްކަމުގެ އުސޫލުކަމުގައި ކަނޑައެޅިފައި ވެއެވެ. މިއީ އިސްލާމް ދީން ހުއްދަކުރާ ކަމެއް ނޫނެވެ. ސެކިޔުލާ ޤައުމުތައް ބިނާވެގެންވާނީ ވަކި އިމެއްގެ (ބޯޑަރެއްގެ) ތެރޭގަ އެވެ. އެ ޤައުމުގެ ވެރިކަމާއި، އެބައިމީހުންގެ އުސޫލުތަކާއި، ނިންމުންތައް ތަންފީޒުކުރެވޭނީ އެ އިމުގެ ތެރޭގަ އެވެ. އެ އިމުގެ ބޭރުން މުސްލިމުންގެ ސަރަހައްދުތަކުގައި ހިނގަމުންދާ ކަންކަމަކީ އެބައިމީހުން އެކަމާ ފިކުރުކުރަންޖެހޭ ކަންކަމެއް ނޫނެވެ. ދުނިޔޭގެ ކަންކޮޅުތަކުގައި މުސްލިމުން ކޮންމެފަދަ ބިކަ ހާލެއްގައި ތިއްބަސް އެކަމާ އަޅާލުމަކީ ކޮންމެހެން ލާޒިމްކަމެއް ނޫނެވެ. ޣައިރު މުސްލިމް ދައުލަތްތަކުން ހަރުބީ ކާފަރުންގެ ލަޝްކަރުތައް އައިސް ކައިރީގައި އޮތް މުސްލިމް ޤައުމަކަށް އަރައިގަތަސް އެތަން ދިފާޢުކޮށްދިނުމަކީ ސުޢޫދީ ޢަރަބިއްޔާގެ ސިފައިންގެ މައްޗަށް އޮތްކަމެއް ނޫނެވެ. ސުޢޫދީ ސިފައިންނަކީ ހަމައެކަނި އެ ޤައުމު ހިމެނޭ ސަރަހައްދުގެ ދިފާޢުގައި ތިބެންޖެހޭ ބައެކެވެ. ނަމަވެސް މިއީ އިސްލާމް ދީނުގައި އެކަން އޮތްގޮތެއް ނޫނެވެ. ސެކިޔުލާ ދައުލަތްތަކެކޭ އެއްފަދައިން ސުޢޫދީ ޢަރަބިއްޔާގައި ވެސް އެ ޤައުމުގެ ރައްޔިތުން ކަމުގައި ބެލެވެނީ ވަކި ބައެކެވެ. އެނޫން މީހުން އެއީ މުސްލިމުން ކަމުގައި ވިޔަސް ހިލޭ އަޖުނަބީންނެވެ. އެ ޤައުމުގެ ރައްޔިތުންނަށް ދިރިއުޅުމުގައި ދެވޭ އިނާޔަތްތަކާއި، ލުއިތަކާއި، ފަސޭހަތަކެއް އެޤައުމަށް އައިސްއުޅޭ ބިދޭސީ މުސްލިމް މެހުމާނުންނަކަށް ނުލިބެ އެވެ. އެފަދައިން އެކަން ކުރުމަކީ ޤަވާޢިދު ހުއްދަކުރާ ކަމެއް ވެސް ނޫނެވެ. މިއީ ވެސް ސެކިޔުލާ ޤައުމެއްގެ އެއް އަސާސެވެ. ދުނިޔޭގައި އެ ޤައުމެއްގެ ރައްޔިތަކަށްވާން އެންމެ އުނދަގޫ ޤައުމަކީ ސުޢޫދީ ޢަރަބިއްޔާއޭ ބުންޏަސް ދޮގަކަށް ނުވާނެ އެވެ. ސުޢޫދީ ކުޑަ ކުއްޖަކު އޭނާގެ ބައްޕަ ކުވައިތުގައި މަރުވިއިރު ބައްޕަގެ އައިޑެންޓިޓީ ކާޑު ގެއްލިފައި ވުމުގެ ސަބަބުން ސުޢޫދީ ރައްޔިތަކަށް ނުވެވިފައި 27 އަހަރު ސުޢޫދީ އަރަބިއްޔާގައި އުޅެފައިވެއެވެ. ސުޢޫދީ ޢަރަބިއްޔާގެ ރައްޔިތަކަށް މީހަކު ވުމަށްޓަކައި ރަސްގެފާނުގެ ޚާއްޞަ ހުއްދައެއް ވެސް އޮންނަންޖެހެ އެވެ. އެހެނިހެން ސެކިޔުލާ ދައުލަތްތަކެކޭ އެއްފަދައިން ސުޢޫދީ ޢަރަބިއްޔާގައި ވެސް ވަކި ޤައުމީ ސަލާމަކާއި، ވަކި ޘަޤާފީ ނެށުމެއް އޮވެ އެވެ. މިފަދަ އެންމެހާ ކަންކަމަކީ އިސްލާމް ދީނާއި އެއްވެސް ގުޅުމެއް ނުވާ، ބިދުޢަ ނޫން ދެން ކޮންއެއްޗެއް ހެއްޔެވެ؟ ސުޢޫދީ ޢަރަބިއްޔާ ނަމަކަށް ކިޔުނު ހިސާބުގެ ބޯޑަރު އެކަށައަޅާލުމަށްފަހު ޢަބްދުލް ޢަޒީޒް އާލު ސުޢޫދު ބުނެފައި ވަނީ އޭނާގެ ބިމަށްވީ އެ ސަރަހައްދަކީ އެންމެހާ މުސްލިމުންގެ މިލްކެއް ކަމަށެވެ. ނަމަވެސް އެ ބިމުގެ އަޑިން ނެގޭ އަގުބޮޑު ތެލުން ލިބޭ އެއްވެސް ފައިދާއެއް އެއީ މުޅި އިސްލާމީ އުންމަތުގެ ޙައްޤެއް ކަމުގައި އޭނާވެސް އަދި އޭގެ ފަހުން އައި ރަސްރަސްކަލުން ވެސް ޤަބޫލެއް ނުކުރެ އެވެ. މި އެންމެހާ ކަމަކާއި އަދި މިއަށްވުރެ އިތުރު އެތައްކަމެއް މިހެން ހުރުމުން ސުޢޫދީ ޢަރަބިއްޔާ އަކީ ދީނާއި ދައުލަތް ވަކިކުރެވިފައިވާ ސެކިޔުލާ ދައުލަތެކެވެ.\nމިއަދު ސުޢޫދީ ދައުލަތުން ކުރަމުންދާ ނުބައި ކަންތައްތަކުގެ ތެރޭގައި ޔަހޫދީ ޒަޔަނިސްޓުންނާ ގުޅިގެން މުސްލިމް ޤައުމުތަކާ ދެކޮޅަށް އިސްވެ ޢުދުވާނުތައް ފަށައި ހަނގުރާމަކުރުމާއި، މުސްލިމް ޤައުމުތަކުގައި އަހުލީ ހަނގުރާމަތައް ފެއްޓުމުން ހިމެނެ އެވެ. ބަޔާންވެދިޔަ ދެ ކަންތަކުގެ މިސާލެއް ދައްކާނަމަ ސައުދީ އިން ޔަމަނާ ދެކޮޅަށް ހިންގާ އަނިޔާވެރި ޢުދުވާނުތައް އެއޮތީ ފެންނާށެވެ. ސޫރިޔާގައި އަހުލީ ހަނގުރާމަ ފެއްޓުވުމަށް ފަތުވާތައް ނެރުވާ ފައިސާއާއި ހަތިޔާރު ތަކްފީރީ ގްރޫޕްތަކަށް ފޮނުވީ ސުޢޫދީ ޢަރަބިއްޔާ އިސްވެ އޮވެގެންނެވެ.\nފޮޓޯ: އެމެރިކާގެ ރައީސް ޑޮނަލްޑް ޓްރަމްޕް އާއި ސުޢޫދީ ޢަރަބިއްޔާގެ ރަސްގެފާނު ސަލްމާން ބިން ޢަބްދުލްޢަޒީޒު ސައުދީގެ ސަގާފީ ނެށުމެއްގައި ބައިވެރިވެ ނަށަނީ\nދީނީ ގޮތުން އެއްޗެއް ލިޔަން ވާނީ ވަރަށް ބަލައިފަ . ސަޢޫދީން ކުރާ ކަންކަން ރަނގަޅީ އެކޭ ނޫން. އެކަމު އާއިލީ ވެރިކަމެއްވިޔަސް އަދި ޑިމޮކުރަސީ އެއްވިޔަސް އިސްލާމީ ތަރަހައިގެތެރެއިން ހިނގަންޔާ ރަނގަޅުވާނެ. ސަޢުދީ ވެރިކަން އުފެދިގެން އައިގޮތް ބެލިފަ ނެތްކަން ފާހަގަ ކުރެވޭ. އަދި ދޮގު މަޢުލޫމާތު ހުރިކަންވެސް ފާހަގަކުރެވޭ. ބޮޑަށް ހީވަނީ މުޝްރިކުންގެސޯރސް އަކުން މައުލޫމާތު ނަގައިފަ ހުރިހެން


vnews - ބިދޭސީންގެ ވާހަކަ\nދާދި މިދާކަށްދުވަހު މާލެއާއި ރާއްޖޭގެ ކަންކޮޅުތަކަށް ފެތުރިގެން ދިޔަ އެއްއަޑަކީ ހުޅުމާލޭގައި ބިދޭސީއަކު ދިވެހި އަންހެންކުއްޖެއްގެ އިއްފަތްތެރިކަމަށް ގަދަކަމުން އަރައިގަތް ވާހަކައެވެ. އެ އަނިޔާވެރި ނުރައްކާތެރި އަމަލު ހިންގުމަށްފަހު އޭނާ ފިލިވާހަކައެވެ. އެދުވަހުން ފެށިގެން މިހާތަނަށް ވެސް ފުލުހުން އަންނަނީ އޭނާ ހޯދުމުގެ މަސައްކަތް ކުރަމުންނެވެ. އެކަމަކު އަދި ހައްޔަރު ކުރެވުނުކަމެއް ނޭނގެއެވެ. ދައްކަން މިއުޅެނީ އެވާހަކައެއް ނޫނެވެ. އެކަމަކު ބިދޭސީންގެ ވާހަކައެވެ. ބިދޭސީން ގައުމުގައި ފުނިޖެހެމުން އަންނަ ވާހަކައެވެ. އެބައި މިހުންގެ ފަރާތުން ދިވެހީންނަށް ކުރިމަތިވެދާނެ ނުރައްކަލެއްގެ ވާހަކައެވެ. ހީވެސް ނުކުރާ ކަހަލަ ހާލަތަކަށް ގައުމު ހިނގައިދާނޭ ވާހަކައެވެ.\nމި ކުޑަކުޑަ ދިވެހިރާއްޖެއަކީ އާބާދީގައި އެންެމެ ހަތަރު ލައްކަ އަދި ހަމަނުވާ ގައުމެކެވެ. އެހެންނަމަވެސް ބިދޭސީންގެ އަދަދު ވަނީ އަށްޑިހަ ހާހާ ގާތްވެފައެވެ. މިއަށްވުރެ ބޮޑު ބިރަކީ ކުރިއަށް އޮތް ފަސްވަރަކަށް އަހަރުގެ ތެރޭގައި ރާއްޖޭގެ އާބާދީއާ އެއްވަރަށް ބިދޭސީންގެ އަދަދު އަރާނޭކަމަށް، ކަމާ ގުޅުން ހުރި ފަރާތްތަކުން ލަފާކުރާކަމެވެ. ބިރު ހުރި ކަމެކެވެ. އެންމެ ކަމަކުން ދެކަމަކުން ނޫނެވެ. އެތައް ކަމަކުންނެވެ. ކުރިމަގަށް ވިސްނައިލީމާ މޭތެޅިގަނެއެވެ. މިފަދަ ގޮތްތައް ދިމާވެފައި ހުރި ބައެއް ގައުމުތަކަށް ޖެހިފައިވާ ހާލަތު ހިތަށް އަރާފައެވެ. އެވާހަކަ ބާއްވާލަމާ ހިނގާށެވެ.\nބިދޭސީން ގެންނަނީ އެމީހުން ލައްވާ މަސައްކަތްކުރުވާށެވެ. އެމީހުން ލައްވާ މަސައްކަތް ކުރުވާން ފަސޭހަވީމައެވެ. ދިވެހީން ލައްވާ މަސައްކަތް ކުރުވުމަށްވުރެ، އެތައް ގޮތަކުން ބޮލަށް ފަސޭހަވީމައެވެ. މިއީ އެބައިމީހުން ގެންގުޅޭ ގިނަ މީހުން ބުނާ ވާހަކައެކެވެ. މަސްފިހާރައެއް ހިނގާ ރައްޓެއްސަކު ދާދި މިދާކަށްދުވަހު ކިޔައިދިނެވެ. ތިމަންނާ ފުރަތަމަ ފިހާރަ ހުޅުވާފައި، ކަނޑައެޅި އެއް އަޒުމަކީ ބިދޭސީއަކު ނުގެންގުޅުމުގެ އަޒުމެވެ. އެހެންކަމުން ގެނައީ ދޭސީއެކެވެ. ގިނަ ދުވަހެއްނުވެ ފިލައިފިއެވެ. ދެން ވެސް ގެނައީ ދޭސީއެކެވެ. ދެންވެސް މެއެވެ. ގެންގުޅެވޭ ގޮތެއް ނުވިއެވެ. ގަޑިއަކަށް ނާދެއެވެ. މަސައްކަތަށް ފަރުވާ ކުޑައެވެ. އެންމެފަހުން ޚިޔާނާތެރި ވެސް ވީއެވެ. ދެން ޖެހުނީ ކަނޑައެޅި އަޒުމު ބަދަލުކުރާށެވެ. މިހާރު ގެންގުޅެނީ ބިދޭސީއެކެވެ. "މިހާރު ބޮލަށް ހާދަ ލުޔޭ." އޭނާ ބުންޏެވެ.\nމިގައުމުގައި ވަޒީފާ ނެތް ދިވެހީންގެ ނިސްބަތަކީ %28.1 އެވެ. ކުޑަ އަދަދެއް ނޫނެވެ. ބިދޭސީން ކުރަމުން މިގެންދާ މަސައްކަތުގައި، މި ބޮޑު އާބާދީ ހިފައިފި ނަމަ، ހަމަކަށަވަރުން ވެސް ގައުމުން ބިދޭސީންގެ އަދަދު ވަރަށް ބޮޑުތަން ދަށް ކުރެވިދާނެއެވެ. އެކަމަކު މިއީ ވާނޭކަމެއް ބާވައެވެ؟ ފުރަތަމަ ކަމަކީ ބިދޭސީންދެކެ ދިވެހީންވާ "ލޯތްބެވެ." ދެވަނަ ކަމަކީ ބިދޭސީން ކުރާ ބައެއް މަސައްކަތްކުރާން ދިވެހީން "ފަކުރު" ގަތުމެވެ. ތިންވަނަ ކަމަކީ ދިވެހީންގެ މުއްސަނދިކަމެވެ. ހަތަރުވަނަ ކަމަކީ ދިވެހީންގެ ކަންނެތް ކަމެވެ. މާފުކުރާށެވެ!\nމިއަދު ބިދޭސީން ހިއްސާނުވާ އެއްވެސް ދާއިރާއެއް ރާއްޖޭގައި ނެތެވެ. އިމާރާތްކުރުމުގެ ދާއިރާއެވެ. ފަތުރުވެރިކަމުގެ ދާއިރާއެވެ. މަސްވެރިކަމުގެ ދާއިރާއެވެ. ތައުލީމީ ދާއިރާއެވެ. ހޮޓާ ރެސްޓޯރަންޓު ފަދަ ތަންތަނުގެ އިތުރުން އިޖުތިމާއީ ތަފާތު ޚިދުމަތްތަކުގައެވެ. ކުޑަކުދީން ބެލުމަށް ދާންދެނެވެ. މީގެތެރެއިން ބައެއް ދާއިރާތައް ވަނީ، އެމީހުންގެ ފުރިހަމަ ބާރުގެ ދަށުގައެވެ. އެމީހުންނާ ނުލައި ކުރިއަށް ނުގެންދެވޭ ފަދަ ހާލަތެއްގައެވެ. އެހެންކަމަށް ވާނަމަ، ބިދޭސީންގެ މައްސަލައަކީ ގައުމުން ފިލުވައިލެވޭން އޮތް މައްސަލައަކަށް ނުވާނެއެވެ. އެއްދުވަހުން އަނެއް ދުވަހަށް މިމައްސަލަ އަންނާނީ ބޮޑުވަމުންނެވެ. އެކަމަކު މިއީ، މިހެން ބުނެ ދޫކޮށްލެވޭން އޮތް ކަމެއްކަމަކަށް ހިތެއް ނުބުނެއެވެ.\nގައުމުގެ އާބާދީއާ އެއްވަރަށް ބިދޭސީންގެ އާބާދީ އަރައިފިނަމަ، އެމީހުންގެ ސީދާ ބާރުގެ ދަށަށް ގައުމު ގެންދާން އެބައިމީހުން މަސައްކަތް ނުފަށާނޭކަމުގެ ޔަޤީންކަށް އޮތީ ކާކަށް ހެއްޔެވެ؟ އެބައިމީހުންގެ ވިޔަފާރި މިގައުމުގައި އަންނަނީ ފުޅާވަމުންނެވެ. މިގައުމުގެ ދަރީންނާ އެބައިމީހުން ކުރާ ކައިވެނި އަންނަނީ ގިނަވަމުންނެވެ. މިހިރީ ގައުމަށް އެބައި މީހުންގެ ބާރު އިތުރުވެދާނޭ ކަމުގެ ހެކިތަކެވެ.\nވިސްނާށެވެ! ގައުމުގެ ކުރިމަގާމެދު ޚިޔާލު ކުރާށެވެ! މިއަދު ކިތަންމެހައި ވެސް ފަސޭހައެވެ. ކުޑަ ޚަރަދަކުން ބޮޑެތި މަސައްކަތް އެބަ ކޮށްލެވެއެވެ. ސައުވީސް ގަޑިއިރު މަސައްކަތް ކުރާން ޖެހުނަސް، އެމީހުންގެ ޝަކުވާ ނުކޮށް ތިބެދާނެއެވެ. އެކަމަކު މާދަމާ އަޅުގަނޑުމެންގެ މައްޗަށް އެބައިމީހުން ބާރުހިންގާން ފަށައިފިނަމަ، ހަމަ ގައިމުވެސް ކުރާން ޖެހޭ ހިތާމަ ވަރަށް ބޮޑުވާނެއެވެ.


ރޯދަ ހިފުމަށްޓަކައި ރޯދައަށް ބަހައްޓަން ޖެހޭނީ ހަމައެކަނި ބަނޑެއް ނޫނެވެ. ހަމައެކަނި ބަނޑު ރޯދައަށް ބަހައްޓައިގެން ރޯދައެއް ނުހިފޭނެއެވެ. ކަންފަތުން އަހާ އަޑުތަކާއި ލޮލުން ބަލާ މަންޒަރުތަކާއި ދުލުން ދައްކާ ވާހަކަތައް ވެސް ރޯދަހިއްޕުވަން ޖެހެއެވެ. ރޯދައަށް ހުރެ ﷲ ތަޢާލާ ރުހިވޮޑި ނުގަންނަވާނެ އެންމެ އަމަލެއްވެސް ނުކުރާށެވެ. ވީމާ ހަށިގަނޑުގެ ހުރިހާ ގުނަވަންތަކެއްވެސް ރޯދަ ހިއްޕުވަން އެބަ ޖެހެއެވެ.\nސުވަރުގެ ދާން ބޭނުންވާ މީހާއަށް ހުޅުވިފައިވާ މަގުތައް ވަރަށް ގިނައެވެ. ރޯދަ ހިފުމަކީވެސް އެއިގެ ތެރެއިން އެއް މަގެވެ. ވީމާ ލިބިފައިމިވާ ރަނުގެ ފުރުޞަތު ނަގައި ނުލާށެވެ. ރޯދަ ހިފައިގެން ހުންނަ ދުވަސްތަކާއި ރޯދަ ނުހިފާ ދުވަސްތައް އެމީހެއްގެ އަމަލުތަކުން ތަފާތުކުރަންވާނެއެވެ. ނޫން ނަމަ އެއީ ވަރަށް ބޮޑު މައްސަލައެކެވެ.\nލޮބުވެތި އަޚުންނާއި އުޚުތުންނޭވެ! އިޚްލާޞްތެރިކަމާއިއެކު ކަންކަން ކުރާނަމަ ބުރަ އުފުލަން ޖެހޭނެ އެވެ. އެކަމުގެ ލަކުނުތައް ހަށިގަނޑުގައިލާނެއެވެ. އަހަރެމެން ދުނިޔޭގައި މިހޭދަކުރާ ކޮންމެ ވަގުތުކޮޅަކީވެސް ހެޔޮ އަމަލެއް ނޫނީ ނުކުރަން ގަދައަޅައި މަސައްކަތްކުރާ ވަގުތުކޮޅަކަށް ހަދާށެވެ. އެންމެ ކުޑަމިނުން އާފުރިލާ ވަގުތުކޮޅުވެސްމެއެވެ. މާނައަކީ އެހައި ކުޑަ ވަގުތު ކޮޅެއްވެސް ބޭކާރުކޮށް ނުލާށެވެ.\nމިއީ ކޮންމެ ރޯދަވެރިއަކުވެސް ވިސްނައިލުން ރަނގަޅު ބައެއް ކަންކަމެވެ. ރޯދައަށް ހުރުމަކީ ތަކުލީފެކެވެ. ރޯދަ ވެރިންނަށް ދެއްވަވާ ނިޢްމަތްތައް އެހައި ގިނަގުނަވެފައިވެފައި ދަރަޖަ މަތިވެރިވެގެންދަނީ ވެސް އެކަމުގެ ތަކްލީފް ބޮޑުކަމުންނެވެ. ވީމާ ރޯދައަށް ހުންނަ ކޮންމެ ވަގުތުކޮޅަކީވެސް ރޯދަ ކާމިޔާބުކުރަން ގަދައަޅައި މަސައްކަތްކުރާ ވަގުތުކޮޅަކަށް ހަދާށެވެ! ނަތީޖާ ފޮނިވާނެއެވެ. އިން ޝާ ﷲ!\nކޮންމެ ކަމަކަށް ކުރިމަތިލާއިރުވެސް އެކަން ކާމިޔާބު ކުރެވޭނެ މަގު މިއޮތީ!: މުފްތީ މެންކް\nސިފަ ހުތުރުވެ ރީތިވާން އުޅޭ މީހުންނަށް މުފްތީ މެންކުގެ ޚާއްޞަ މެސެޖެއް!\nދުނިޔޭގަ އަޅާ ފާލަން ސުވަރުގެއާ ގުޅާލަމާ ހެއްޔެވެ؟: މުފްތީ މެންކް\nނުބައި ކޮންމެ ކަމަކަށް ހިފާ ދެވި ތިބާ ކޮއްޕާ ނަރަކައަށް ވައްދާނެ!: މުފްތީ މެންކް


Africa Cup fashaifi\nއެފްރިކާ ކަޕް ފަށައިފި\nއެފްރިކަން ކަޕް ފުޓްބޯޅަ މުބާރާތް ހުޅުވައިދިން މެޗުގައި ކެމަރޫންގެ ކުޅުންތެރިން ލަނޑެއް ޖެހުމަށް ފަހު\nއެފްރިކާގެ އެންމެ ޝަރަފުވެރި ފުޓްބޯޅަ މުބާރާތް ކަމުގައިވާ އެފްރިކާ ކަޕް އޮފް ނޭޝަންސް ރޭ ކެމަރޫންގައި ފަށައިފި އެވެ.\nމިފަހަރުގެ މުބާރާތުގައި ކުޅޭ ފާހަގަ ކޮށްލެވޭ އެފްރިކާގެ ބައެއް ކުޅުންތެރިންގެ ތެރޭގައި މިސްރުގެ ތަރި މުހައްމަދު ސަލާހާއި ސެނެގާލްގެ ސަދިއޯ މާނޭ އާއި ޗެލްސީގެ ކީޕަރު ސެނަގޯލްގެ އެޑްއަޑް މެންޑީ ހިމެނެ އެވެ. އަދި އެފްރިކާގެ އެންމެ ފަހުގެ ޗެމްޕިއަން އަލްޖީރިޔާގެ ތަރި ރިޔާދް މަހްރޭޒް އާއި ގެބޮންގެ ކެޕްޓަން އަބާމޭޔަން ފާހަގަ ކުރެވެ އެވެ.\nރޭ ފެށި އެފްރިކަން ކަޕްގެ ފުރަތަމަ މެޗުގައި ވާދަކުރީ ކެމަރޫން އަދި ބުރުކިނާފާސޯ އެވެ. މި މެޗުން ބުރުކިނަފާސޯގެ މައްޗަށް ކެމަރޫން އިން ކުރިހޯދީ 2-1 ލަނޑު އެއް ލަނޑުގެ ނަތީޖާއަކުން ނެވެ.\nމި މެޗު ކެމަރޫން ކާމިޔާބުކުރީ ފުރަތަމަ ހާފު ނިމެން ފަސް މިނެޓަށް ވެފައި ވަނިކޮށް 40 ވަނަ މިނެޓާއި 43 ވަނަ މިނެޓުގައި ގާތް ގާތުގައުި ލިބުނު ދެ ޕެނަލްޓީ ކާމިޔާބުކޮށް މެޗު ނިމެން ދެން އެ ފަރަގު ދަމަހައްޓައިގެނެވެ.\nމެޗުގައި ގޯލު ޖަހައި ފުރަތަމަ ލީޑް ނަގާފައި ވަނީ ބުރުކީނަފާސޯ އިން ނެވެ. އެ ލަނޑު އެޓީމުން ކާމިޔާބު ކުރީ މެޗުގެ 24 ވަނަ މިނެޓުގަ އެވެ. އެ ގައުމު ބަލިވި ކަމުގައި ވިޔަސް ކެމަރޫނާއި ދެކޮޅަށް ވަރުގަދަ ކުޅުމެއް ދެއްކި އެވެ.\nރޭގެ ދެވަނަ މެޗުގައި އިތިއޯޕިއާ އާއި ކޭޕް ވާޑޭ ވާދަކުރި މެޗު ކާމިޔާބު ކޮށްފައިވަނީ 1-0 ލަނޑުން ކޭޕް ވާޑޭ އެވެ. މި ލަނޑު އައީ ފުރަތަމަ ހާފުގެ 45 މިނެޓު ހަމަ ވެގެން ދިން އިތުރު ވަގުތުގެ ތެރޭގަ އެވެ.\nމި މުބަރާތުގައި މިއަދުވެސް މެޗްތައް ކުޅޭނެ އެވެ. ރާއްޖޭ ގަޑިން 6:00 ޖަހާއިރު ސެނަގޯލް އާއި ޒިމްބާބުވޭ އަދި ރޭގަނޑު 9:00 ޖަހާއިރު ގިނީ އާއި މަލާވީގެ މެޗް އަދި މޮރޮކޯ އާއި ގާނާގެ މެޗު ކުޅޭނެ އެވެ. މިރޭ ދަންވަރު 12:00 ޖަހާއިރު ކޮމޯރޯ އާއި ގެބޯން ބައްދަލު ކުރާނެ އެވެ.


ޚަވާރިޖުންގެ ޙަޤީޤަތާއި އޭގެ އަލީގައި ދައުލަތުލް އިސްލާމް – ۞ Haqqu.info\nޚަވާރިޖުންގެ ޙަޤީޤަތާއި އޭގެ އަލީގައި ދައުލަތުލް އިސްލާމް\n10/10/2014 22/10/2017 އަލްއުސްތާޛު އަޙްމަދު ނިޝްވާން \_\nإن الحمد لله نحمده ونستعينه ونستغفره، ونعوذ بالله من شرور أنفسنا ومن سيئات أعمالنا من يهده الله فلا مضل له، ومن يضلل فلا هادي له، وأشهد أن لا إله إلا الله وحده لا شريك له، وأن محمداً عبده ورسوله\n“يَا أَيُّهَا الَّذِينَ آمَنُواْ اتَّقُواْ اللّهَ حَقَّ تُقَاتِهِ وَلاَ تَمُوتُنَّ إِلاَّ وَأَنتُم مُّسْلِمُونَ” آل عمران: 102\n“يَا أَيُّهَا النَّاسُ اتَّقُواْ رَبَّكُمُ الَّذِي خَلَقَكُم مِّن نَّفْسٍ وَاحِدَةٍ وَخَلَقَ مِنْهَا زَوْجَهَا وَبَثَّ مِنْهُمَا رِجَالاً كَثِيراً وَنِسَاء وَاتَّقُواْ اللّهَ الَّذِي تَسَاءلُونَ بِهِ وَالأَرْحَامَ إِنَّ اللّهَ كَانَ عَلَيْكُمْ رَقِيباً” النساء: 1\n“يَا أَيُّهَا الَّذِينَ آمَنُوا اتَّقُوا اللَّهَ وَقُولُوا قَوْلاً سَدِيداً، يُصْلِحْ لَكُمْ أَعْمَالَكُمْ وَيَغْفِرْ لَكُمْ ذُنُوبَكُمْ وَمَن يُطِعْ اللَّهَ وَرَسُولَهُ فَقَدْ فَازَ فَوْزاً عَظِيماً”\nއައްނަވާޞިބު – އަލްޙަރޫރިއްޔާ – އަލްމާރިޤާ – އައްސަބްއިއްޔާ – އަލްމުކައްފިރާ، އަދި އެނޫންވެސް ނަންނަން ހިމެނެއެވެ.\nޚަވާރިޖުންގެ ބައެއް ޢަޤީދާ:\n–ﷲ & ގެ ޞިފަފުޅުތަކާއިމެދު: އޭގެ ތެރެއިން ބައިގަނޑެއް ﷲ & ގެ ޞިފަފުޅުތަކާއި މެދު ތަވައްޤުފްވެގެން، ހުއްޓިގެންނެވެ. މާނައަކީ އެބައިމީހުން ﷲ & ޞިފަފުޅުތައް ނަފީއެއްވެސް އަދި ޘާބިތެއްވެސް ނުކުރެއެވެ. އަދި އޭގެ ތެރެއިން ބައިގަނޑެއް ﷲ & ގެ ޞިފަފުޅުތައް ތައުވީލުކޮށް މުޢުތަޒިލާއާއި އަޝްޢަރީންނާއި ވައްތަރުވިއެވެ. އަދި އޭގެ ތެރެއިން ބައިގަނޑެއް ﷲ & ގެ ޞިފަފުޅުތަކުގެ ފުރިހަމަކަން ނަފީކުރެއެވެ.\nފަހެ މިއީ ދައުލަތުލް އިސްލާމްގެ ޢަޤީދާތޯއެވެ؟ އަހުރެންގެ ވެރި ރައްބު ގަންދީބުނަމެވެ. ހަމަހިލާ އެހެނަކުންނޫނެވެ.\n– ކީރިތި ޤުރްއާނާއި މެދު: އިބާޟިއްޔާއިން ދެކޭގޮތުގައި ﷲ & ގެ ބަސްފުޅަކީ އެއީ މަޚްލޫޤެކެވެ! ޢަޖާރިދާއާއި މައިމޫނިއްޔާ، މިދެފިރްޤާގެ އަހްލުވެރިން ކީރިތި ޤުރްއާނުގެ ޔޫސުފް ސޫރަތަށް އިންކާރުކުރެއެވެ. އެމީހުން ދެކޭގޮތުގައި އެއީ ކީރިތި ޤުރްއާނުގެ ސޫރަތެއް ނޫނެވެ. އެމީހުންގެ ޙުއްޖަތަކީ އެއީ އެސޫރަތުގައި ލޯބީގެ ވާހަކަ ޛިކުރުކުރެވިފައިވުމުންނެވެ.\n– ޖަންނަތާއި ނަރަކައާއި މެދު: ޤިޔާމަތް ދުވަހުގެ ކުރިން ޖަންނަތާއި ނަރަކަ ވުޖޫދުގައި ވާކަމަށް އިންކާރުކުރެއެވެ. މިއީ މުޢުތަޒިލީންގެ ތެރެއިން ބައިގަނޑެއްގެވެސް ބަހެވެ.\nދައުލަތުގެ ސިފައިންގެތެރޭގައި ނުވަތަ ވެރިންގެ ތެރޭގައި ނުވަތަ ޝަރްޢިއްޔީންގެ ތެރޭގައި ޖަންނަތާއި ނަރަކަ ވުޖޫދުގައި ވާކަމަށް އިންކާރުކުރާ އެއްވެސް މީހަކުވޭތޯއެވެ؟ އަހުރެންގެ ވެރި ރައްބު ގަންދީބުނަމެވެ. ހަމަހިލާ އެހެނަކުންނޫނެވެ.\n– ޤަބުރުގެ ޢަޛާބާއިމެދު: ޚަވާރިޖުންގެ ގިނަ ފިރުޤާތަށް ޤަބުރުގެ ޢަޛާބަށް އިންކާރުކުރެއެވެ. އަދި ޢިބާޟިއްޔާވަނީ އެކަން ޘާބިތުކުރުމާއި ނަފީކުރުމާއި ދެމެދުއެވެ.\nފަހެ، ދައުލަތުލް އިސްލާމުން ޤަބުރުގެ ޢަޛާބަށް އިންކާރުކުރޭތޯއެވެ؟\n– މީޒާނާއިމެދު: އިބާޟީއްޔާއިން ދެކޭގޮތުގައި މީޒާނަކީ އެއީ ހެޔޮ ޢަމަލުތަކާއި ނުބައި ޢަމަލުތަކުގެ ބަޔާނެވެ. އަދި އެބައިމީހުން ޤަބޫލުކުރާގޮތުގައި އޭގައި ދެކަންވާރެއް ނުވާނެއެވެ.\nފަހެ، މިއީ ދައުލަތުލް އިސްލާމްގެ ބަސް ހެއްޔެވެ؟ އަހުރެންގެ ވެރި ރައްބު ގަންދީބުނަމެވެ. ހަމަހިލާ އެހެނަކުންނޫނެވެ.\n– ޤިޔާމަތް ދުވަހާއިމެދު: ޚަވާރިޖުންގެ ގިނަބައިގަނޑުތަށް ޤިޔާމަތުގެ ގިނަ ކަންކަމަށް އިންކާރުކުރެއެވެ. އޭގެ ތެރޭގައި ޞިރާޠުމަގުވެސް ހިމެނެއެވެ. އިބާޟިއްޔާއިން އެއަށް އިންކާރު ކުރެއެވެ. އަދި އެބައިމީހުން ދެކޭގޮތުގައި އެއީ ފާލަމެއް ނޫނެވެ.\nދައުލަތުގައި މިޢަޤީދާގެ އެކަކުވެސް ވޭތޯއެވެ؟\n– ޝަފާޢަތާއިމެދު: ޚަވާރިޖުންގެ ގިނަ ބައިގަނޑުތަށް ޤިޔާމަތްދުވަހު ބޮޑެތި ފާފަކޮށްފައިވާ މުސްލިމުންނަށް ޝަފާޢަތް ލިބޭނެކަމަށް އިންކާރުކުރެއެވެ. އެހެނީ ޚަވާރިޖުން ދެކޭގޮތުގައި ބޮޑެތި ފާފަކުރާ މީހުންނަކީ ކާފަރުންނެވެ.\nފަހެ، މިއީ ދައުލަތުލް އިސްލާމްގެ ދީން ހެއްޔެވެ؟\n– ޤަދަރާއި މެދު: އެބައިމީހުންގެ ތެރޭގައި އެކަން ޘާބިތުކުރާ މީހުންވެއެވެ. އަދި ޖަބަރީންގެ ޢަޤީދާގައިވާ މީހުންވެސް ވެއެވެ. އަދި އެކަމަށް އިންކާރުކުރާ މީހުންވެސްވެއެވެ.\nފަހެ، ދައުލަތުލް އިސްލާމްގައި ޤަދަރަށް އިންކާރުކުރާ ނުވަތަ ޤަދަރާއިމެދު ޖަހުމް ބިން ޞަފްވާންގެ ޢަޤީދާއަށް ތަބާވާ އެކަކުވެސްވޭތޯއެވެ؟\n– ﷲ & ފެންނާނެކަމާއިމެދު: ޚަވާރިޖުން މިކަމަށް އިންކާރުކުރެއެވެ.\nފަހެ ދައުލަތުން އިސްލާމްގެ ޝަރްޢީންގެ މެދުގައި މިފަދައިން ބުނާމީހަކުވޭހެއްޔެވެ؟ އަހުރެންގެ ވެރި ރައްބު ގަންދީބުނަމެވެ. ހަމަހިލާ އެހެނަކުންނޫނެވެ.\n– އިމާންކަމާއިމެދު: އިމާންކަމުގެ ޙަޤީޤަތާއިމެދު ޚަވާރިޖުންވަނީ ޚިލާފްވެފައެވެ. އޭގެ ތެރެއިން ބައިގަނޑެއް އީމާންކަމަކީ މަޢުރިފާ އާއި އިޤްރާރުކަމުގައި ބުނެއެވެ. އަދި އަނެއްބަޔަކު އެއީ ހިތުގެ އިޤްރާރާއި، ދުލުގެ ބަހާއި އަދި ޝަރްޢުކުރެވުނު ހުރިހާ ޢަމަލެވެ. (މާނައަކީ އެޢަމަލެއް ދޫކޮށްލުމުން ކާފަރުނުވާ ޢަމަލެއް ދޫކުރިޔަސް ކާފިރުވާނެކަމަށް އެބައިގަނޑު ދެކެއެވެ. އަދި ހުރިހާ ޢަމަލެއް ގެނައުމަކީ އެއީ އީމާންކަން ޞައްޙަވުމުގެ ޝަރުތެކެވެ.)\nދައުލަތުލް އިސްލާމްގެ އެއްވެސް މީހެއްގެ ކިބައިން މިފަދައިން ބުނަނިކޮށް އަޑުއެހިންހެއްޔެވެ؟\n– އީމާންކަން އުނި އިތުރުވުމާއިމެދު: އޭގެ ތެރެއިން ބައިގަނޑެއް އެކަމަށް އިންކާރުކުރެއެވެ. އެބައިމީހުން ދެކޭގޮތުގައި އީމާންކަމަކީ އެއީ ބަދަލުވުމެއްނެތި ހުރިގޮތަށް ހުންނަ އެއްޗެކެވެ. ބަދަލުވާނަމަ، އެކީ އެކަށް ނެތިގެންދާނެއެވެ! އޭގެ ތެރެއިން ބަޔަކު އަހްލުއްސުންނަތާއި މިކަމުގައި އެއްބަސްވިއެވެ. އެހެންނަމަވެސް އެބައިމީހުން ބޮޑުފާފަކުރާ މީހާ ކާފަރުކޮށް އަހްލުއްސުންނަތާއި ޚިލާފުވިއެވެ.\nދައުލަތުލް އިސްލާމްގައި މިޢަޤީދާވޭތޯއެވެ؟\n– ޚަވާރިޖުންނާއި ބޮޑުފާފަކުރާ މީހުން ތަކްފީރުކުރުން: ޚަވާރިޖުންގެ ގިނަ ބައިގަނޑުތަށް ބޮޑު ފާފަކުރާމީހުން އިސްލާމްދީނުގެ މިއްލަތުން ބޭރުކުރެއެވެ. އެބައިމީހުން ޚިލާފުވީ ކާފަރުވި ސަބަބާއިމެދުއެވެ. އޭގެ ތެރެއިން ބަޔަކު ބުނާގޮތުގައި ބޮޑުފާފަކުރުމުގައި ދެމިހުރުމަކީ އެއީ ބޮޑު ކުފުރެވެ. އަދި އަނެއްބަޔަކު ބުނާގޮތުގައި އެއީ ﷲ & ގެ މިންވަރުފުޅާއި މެދު ޖާހިލުވުމެވެ. އަދި ކުޑަފާފައިގައި ދެމިހުރެއްޖެނަމަ ކާފަރުނުވާނެއެވެ! ޚަވާރިޖުންގެ އެއްބައިގަނޑެއް ފިޔަވާ އެހެން ހުރިހާ ބައިގަނޑެއްވެސް ތަފްޞީލާއިއެކު ބޮޑު ފާފަކުރާ މީހުން ކާފަރުކުރެއެވެ. އަދި ކާފަރު ނުކުރާ ބައިގަނޑު ޚިލާފުވެފައިވަނީ ބޮޑު ފާފަކުރުމުގައި ދެމިހުންނަ މީހާއާއި އެކަމުގައި ދެމިނުހުންނަ މީހާއާއި މެދުއެވެ! ޚަވާރިޖުންގެ ބައެއް ބައިގަނޑުތަށް އެބައިމީހުންގެ މީހެއް ބޮޑުފާފައެއް ކޮށްފިނަމަ އެމީހާގެ މައްޗަށް ކުފުރުގެ ޙުކުމެއް ނުޖަހައެވެ. އެހެނަސް އެހެން ބައިގަނޑެއްގެ މީހަކު ބޮޑުފާފައެއް ކޮށްފިނަމަ އެމީހަކީ މުޝްރިކެއްކަމުގައި ބަލައެވެ. އަދި އޭގެ ތެރެއިން ބަޔަކު ދެކޭގޮތުގައި ބޮޑު ފާފަކުރާ މީހާ ކާފަރުވާނީ އޭނާގެ މައްޗަށް ޙައްދު ޤާއިމްވުމުންނެވެ. ޙައްދު ޤާއިމްނުވާނަމަ އެމީހުނބުނާގޮތުގައި އެއީ މުއުމިނުންނެވެ.\n*މިއީ الشيخ أَبي عَبْدِ القهّارِ اَلحُسَنِيّ – أثابه الله -ގެ ލިޔުމެއްގެ ތަރުޖަމާއެވެ\nޚަވާރިޖުން ޚަވާރިޖުންގެ ބައެއް ޢަޤީދާ ދައުލަތު\nޢައިނުލް ޢަރަބް، މިހާރުގެ ނަމުންނަމަ [ޢައިނުލް އިސްލާމް] ޚިލާފަތުގެ ދަށަށް\nނަބަވީ މަންހަޖަކީ ޙަޤީޤަތުގައި ކޮބާ؟ – 1\n11/10/2014 at 5:58 am\nމި ލިޔުއްވި އަޚާގެ އަރިހުން މިތަންކޮޅު ރަގަނޅު ކޮށްދިނުން އެދެން. ޖަޒާކަﷲ. “ﷲ & ” (ﷲ $)\nޢަލީ އަޅުގަނޑަށްވެސް ކުރިން ތިމައްސަލަ ފެނުނޭ…. ދެން ދައުލަތުލް އިސްލާމް ފޮންޓް ޑައުންލޯޑްކުރީމަ އަލް ޙަމްދުލިﷲ ބަރާބަރު……\nމިއީ އާލު ޝައިޚް ދޯ ރާއްޖެ އިސްލާމް ސައިޓްގަވެސް މީނަވަރެއް ނެތިގެެން އުޅޭ… އެކަމް އައިއެސް ގެ ޚިލާފަތު ނައްތާލުމަށް ދުޢާކޮށް އުޅޭ އެމެރިކާއަށް ސަޖިދަޖަހާ މީހެކޭ…… ﷲ އަށް ވުރެ ބޮޑަށް އެމެރިކާގެ އަމުރަށް ކިޔަމަންތެރިކަން އަދާ ކުރާ ޢަބްދުﷲ ރަސްގެފާނޯ ކިޔާ ޠާޣޫތަކަށް ކިޔަމަންތެރިކަން އަދާ ކުރާ މީހެއް….. މީ ރާއްޖޭގެ ގިނަ ޝައިޚުންގެވެސް ޢަޤީދާ\nއަދި ހައިރާންވާންޖެހޭ ކަމަކީ މިތަންތަނުގައި ސައިޓްތަކުގައި ކުރުދީންނަކީ މުސްލިމުންނޭ ކިޔާ ފަތުރަމުން އަދި ޚިލާފަތަކީ އެއީ ޚަވާރިޖުންނޭ ކިޔާ ޖައްވު ނުސާފުކުރަމުންދާއިރު ތި ޔުނިވާރސިޓީގައި އުޅޭ ކާކާށްބާ ކެރުނީ މުސްލިމުންގެ ދިފާޢުގައި ޙައްޤަށް ބަހެއް ބުނަން……\nތިޔަ ފަރާތުން ތިބުނީ ހުސް ތެދު……………………….


Wathan Edhey Gothah – MDP » ދިރިއުޅުމުގެ އަގުތިރިކުރުން\n.1- ސަރުކާރުން، އިޤްތިސާދީ އަދި އިޖްތިމާޢީ ފައިދާއެއްނުވާ، އެހެނަސް ސިޔާސީ ބޭނުންތަކަށް ކުރާބޭކާރު އިސްރާފުގެ ސަބަބުން މުދަލުގެ އަގުބޮޑުވެ ޢާއްމުރައްޔިތުން ދަރާ ދުވަހެއް ދުވަހަކަށް ބިކަޙާލުގަ ޖެހެމުންދިއުން.\n2- އެއްވެސް ހަރުދަނާ ރޭވުމަކާއިނުލާ ކުއްލިގޮތެއްގައި، އެތަކެއް ރިސޯޓު އަލަށް އިމާރާތްކުރާން ހިފާލުމުން، ޢިމާރާތްކުރުމުގެ އަގު މައްޗަށްގޮސް ދިރިއުޅޭތަންތަނާއި ވިޔަފާރި ޢިމާރާތްތަކުގެ ކުލި ބޮޑުވެ ދިރިއުޅުމުގެ ޚަރަދުބޮޑުވަމުން ދިއުން.\n3- ރައްޔިތުންގެ އަތުން ނުސީދާގޮތުން ނަގަމުންދާ ޓެކްސް އިތުރުވެ، ދިރިއުޅުމަށް ދައްކަންޖެހޭ ކުލި ވަނީ އިންތިހާޔަށް ބޮޑުވެފައި. ހުރިހާ މުދަލެއްގެއަގު ކެތްނުކުރެވޭ ވަރަށް ބޮޑުވެ، ދުނިޔޭގެ ބާޒާރުގައި މުދަލުގެ އަގުބޮޑުވެލާއިރަށް ނަގާ ނުސީދާ އިމްޕޯޓް ޓެކްސްގެ ސަބަބުން އަގު އިތުރަށް މައްޗަށްގޮސް އާންމު ޙާލަތު އިތުރަށް ދަށްވަމުން ދިއުން.\n4- ޓުއަރިޒަމް އިންޑަސްޓްރީއަށް ކެތްނުވާވަރަށް ކުއްލިގޮތެއްގައި އެނދު އިތުރުކުރުމުން މުޅި ސިނާއަތަށް ލޮޅުން އަރައި ނުރައްކަލެއްގެ ތެރެއަށް ވެއްޓި ފަތުވެރިކަމުގެ ކުރިމަގާމެދު ކަންބޮޑުވުން އުފެދެމުން ދިއުން.\n1- ތަކެތީގެއަގު ކުއްލިއަކަށް ބޮޑުނުވާނެގޮތަށް ތަރައްޤީގެ ދުވެލި ބައްޓަންކޮށްދިނުމާއި އިގްތިސާދުގައި ދައުރުވާ ފައިސާއަކީ އިގްތިސާދީ ކުރިއެރުމާއި ގުޅުންހުރި މިންވަރެއްކަމުގައި ހެދުން\n2- ބިމާއި އިމާރާތުގެ ކުލި އަތްފޯރާ ފަށުގައި ދެމެހެއްޓުމުގެ ގޮތުން އިމާރާތްކުރުމަށް ބޭނުންވާ ފައިސާ އެކަށީގެންވާ އަގެއްގައި ލިބޭނެ ގޮތްތައް ތަނަވަސް ކޮށްދިނުން\n3- ސަރުކާރުގެ ޚަރަދަކީ ލިބޭ ހަގީގީ އާމްދަނީއެއްގެ މައްޗަށް ބިނާވެފައި އޮންނަ ޚަރަދެއްކަމަށް ބަލައި އުފެއްދުންތެރި ގޮތުގައި ކުރެވޭ ޚަރަދުތަކެއް ކަމުގައި ހަދާ، އިސްރާފުކުރުން ވަގުތުން ހުއްޓާލުން.\n1- ކާބޯ ތަކެތީގެ އިމްޕޯޓް ޓެކްސް އުވާލައި، ރައްޔިތުންގެ ދުވަހުފުރާގު ގެރެންޓީވާނެ ގޮތަށް ކާޑުގެ ބާވަތްތަކުގެ އިތުރުން ކާބޯ ތަކެތީގެ އަގު އަތްފޯރާ ފަށުގައި ހިފަހަށްޓައިދޭނަން.\n2- ތެލުގެ ޑިއުޓީ އުވާލައި މަސްވެރިކަމާއި ދަތުރުފަތުރާއި އިޤްތިސާދީ ހަރަކާތްތަކަށް ނޭވާލާނެ ޖާގަ ހޯދައިދީ ބޭހާއި ބޭސްފަރުވާއަށް ބޭނުންވާ ތަކެތީގެ އިމްޕޯޓު ޑިއުޓީ އުވާލާނަން.\n3- ސަރުކާރުން ކުރެވޭ ޚަރަދަކީ ޒިއްމާދާރު ގޮތެއްގައި ކުރެވޭ ކަމެއްގެ ގޮތުގައި ހެދުމަށްޓަކައި މުސްތަގިއްލު ޕަބްލިކް އެކައުންޓްސް ކޮމިޓީއެއް އައްޔަނުކުރާނަން.\n4- ހުޅުމާލޭގައި ބޭނުމެއްނުކޮށް ހުރި ވިޔަފާރި ބިންތަކަށް ގުދަންތައް ބަދަލުކުރުމުގެ ދޮރު ވަގުތުން ހުޅުވާލައި ވިޔަފާރިމުދާ ގުދަންކުރުމުގެ ކުލި ކުޑަކޮށް މުދަލާއި ދިރިއުޅުމުގެ އަގު ތިރިއަށް ޖައްސައިދޭނަން.\n5- ރާއްޖޭގެ ހުރިހާ ކަންކޮޅު ތަކުގައި ކުދި އަދި މެދުމިނު ވިޔަފާރިވެރީންނަށް ވިޔަފާރި ކުރި އަރުވައި ވަޒީފާގެ ފުރުސަތުތައް އިތުރުކުރުމަށްޓަކައި ބޭނުންވާ ފައިސާ ލިބޭނެ މަގު ކޮށައިދިނުމުގެ ގޮތުން ކަމާގުޅޭ އިންތިޒާމް ހަމަޖައްސާ ބޭންކްތަކާއި މާލީ ބާޒާރު ހުޅުވާލަ ދޭނަން.\n6- ސަރުކާރުން ޚަރަދުކުރާނީ ނުވަތަ ތަރަށްޤީ ރާވާނީ، ސަރުކާރަށް ލިބޭ މިންވަރަކުން ، ޤައުމުގައި ހުރި ވަސީލަތްތަކަށް ކެތްވާ މިންވަރުން. ސިޔާސީ މަންފާގެ ބަދަލުގައި މުޅި ރައްޔިތަށް އެންމެ ފައިދާހުރި ގޮތަކަށް ބަލާ އެއްވެސް ދާއިރާއެއްގެ ސަބަބުން ކުއްލިއަކަށް މުދަލާއި ތަކެތީގެ އަގުބޮޑުނުވާ އުސޫލުގެމަތިން ރާވާ ހިންގާނަން.\n1- ސަރުކާރުގެ އިހުމާލުން، ވެހުނު އިރު ފެން ނުނަގައި، ފަހަށް ރައްކާ ނުކުރުމުން، ދަރަނީގެ އަނދަވަޅަކަށް ވައްޓާލައިފައިވާ ދިވެހިރާއްޖޭގެ ދަރަނި އެއީ އެއްފަހަރާ އަދާ ނުކުރެވޭނެ ދަރަންޏަކަށްވާތީ، މިރާއްޖެ ދަރަނީން މިންޖު ކުރުން ދިގު މުއްދަތަކަށް ބަހާނެ އުސޫލެއް ރާވާ ހިންގާނަން.\n2- ވިޔަފާރީގެ ފައިދާއާއި ބޭނުންކުރާތަކެތިން މެނުވީ ޓެކްސް ނުނަގާނެ އުސޫލެއް ޤާއިމް ކުރާނަން.\n3- ޤުދުރަތީ ގޮތުން ރާއްޖެ މިއޮތީ ދުނިޔޭގެ އިރުމައްޗާއި ހުޅަނގަށް މުދާ އުފުލާ މަގުމަތީގައި ކަމުގައިވާތީ، ގުދުރަތީ މިހަދިޔާގެ ބޭނުން ހިފުމުގެ ގޮތުން ޓްރާންސް ޝިޕްމަންޓް ޕޯޓު ހެދުމަކީ ސިޔާސީ ހަތިޔާރެއްގެ ބަދަލުގައި، ހަޤީގަތެއް ކަމުގައި ހަދައި ރާއްޖެއަށް މުދާ އެތެރެކުރެވޭ އަގު ތިރިކޮށްދޭނަން.\n4- ރާއްޖެއަކީ މާލީ ބާޒާރުގެ ސަރަހައްދީ ނާރެހެއް ކަމުގައި ހަދާނަން.\nއަންނިގެ ވަޢުދުތައް ކިޔާލުމުން ސަރުކާރަކުން ދިވެހި ރައްޔިތަކަށް ބޭނުންވާނޭ ހުރިހާ ވަސީލަތް ތަކަކާ ފުރުސަތު ތަކެއް ހުޅުވާލެވިފައިވާތަން ފެނޭ، ދެން އޮތީ އަމިއްލަ ފަރުދުގެ ހިއްވަރު. މި ވޭތުވެދިޔަ ތަނުގައި ހޭބޯ ނާރާ ރެޔާއި ދުވާލު މަސައްކަތް ކޮށްގެންވެސް އެންމެ އަސާސީ ބޭނުންތައް ފުއްދޭނެ ފައިސާވެސް ނުލިބޭ، އެއްމިސާލަކީ އަހަރެންގެ ބައްޕަ، ސަރުކާރުގެ ޒިންމާދާރު މަޤާމެއްގައި ހުންނަތާ6އަހަރު ވީ އިރުވެސް ޑީއާރުޕީ އާ ނުގުޅިގެން ވަޒީފާގެ ކުރިއެރުމުން މަޙުރޫމު ކުރެވިފައި. މިނިސްޓަރުންނާއި މައުމޫނު ކައިރީ އުޅޭ މީހުންނަށް ލިބޭ ފައިދާ ތަކަކީ ގުނާ ޢަދަދު ނުކުރެވޭނޭ އެއްޗެއް.\nComment by dhaan — October 1, 2008 @ 11:35 am\nކޮމެންޓް ދޭތޯ ޗެކް ކޮއްލީ… ފުދޭވަރެއްވޭ!\nComment by aneev — October 27, 2008 @ 8:56 am\nމުދަލުގެ އަގު ކޮންޓްރޯލް ކުރުމަކީ ވަރަށް މުހިއްމު ކަމެއް ކަމަށް ދެކެން. ފިހާރަތަކުން ބޭނުންވި ދުވަހަކު ބޭނުންވި އަދަދަކަށް މުދާވިއްކުމަކީ ކޮންމެ ދުވަހަވުހެން އާންމުންނަށް ކުރިމަތިލާންޖެހޭ ކަމެއް. މާލެ ފިޔަވައި އެހެން ރަށްރަށުގައި ދިރިއުޅޭ މީހުންނަށް އިތުރު ޗޮއިސް އެއްނޯވޭ.\nComment by Aminath — October 31, 2008 @ 6:29 pm


BREAKING NEWS: Fassivaa Adhadhu Ithuruvanee Covid Dheke Meehun Birunugannaathee - HEOC - Vaguthu\nފައްސިވާ އަދަދު އިތުރުވަނީ ކޮވިޑް ދެކެ މީހުން ބިރުނުގަންނާތީ - އެޗްއީއޯސީ\nކޮވިޑް-19 އާ ގުޅިގެން ކުރިއަށްދިޔަ ނޫސްވެރިންގެ ބައްދަލުވުމުގައި ޑރ. އަފްޒަލް - ފޮޓޯ: ރައީސް އޮފީސް\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދު އިތުރުވެފައި މިވަނީ ބަލީގެ ނުރައްކާތެރިކަމާއިމެދު މީހުންގެ ސަމާލުކަން ކުޑަވެ، ރައްކާތެރިކަމުގެ ފިޔަވަޅުތަކަށް ސަމާލުކަން ނުދޭތީ ކަމަށް އެޗްއީއޯސީ އިން ވިދާޅުވެއްޖެއެވެ.\nއެޗްއީއޯސީ އިން މިހާރު ކުރިއަށްގެންދާ ނޫސްވެރިންގެ ބައްދަލުވުމެއްގައި އެޗްޕީއޭގެ އެޕިޑޮމޮލޮޖިސްޓް ޑޮކްޓަރ އިބްރާހިމް އަފްޒަލް ވިދާޅުވީ މިހާރު ކޮވިޑަށް ފައްސިވާ މީހުންގެ އަދަދުތައް އިތުރުވެފައި މިވަނީ އާއްމުންނަށް ""ދޫކޮށް އުޅެވުމުން" ކަމަށެވެ.\nޑރ.އަފްޒަލް ވިދާޅުވީ ކޮވިޑް ވެކްސިން ލިބުމުން މީހުންނަށް ހީވީ ދެން ބަލިމަޑުކަމުން އަރައިގަނެވުނީ ކަމަށެވެ. އެއާއިއެކު މީހުން ރައްކާތެރިކަމުގެ ފިޔަވަޅުތަކަށް މީހުން ސަމާލުކަންދޭ މިންވަރު ކުޑަވެ ބިރު ކެނޑިފައިވާ ކަމަށް ޑރ.އަފްޒަލް ވިދާޅުވިއެވެ.\nޑރ.އަފްޒަލް ވިދާޅުވީ ކޮވިޑް ކޮންޓްރޯލް ކުރަން އަދިވެސް ކުރަން ޖެހެނީ ވަރަށް ކުދިކުދި ކަންތައްތައް ކަމަށެވެ. އެގޮތުން އައި ދޮވުމާއި މާސްކް އެޅުމާއި ގައިދުރުކަން ބަހައްޓާނަމަ އަދިވެސް ވަރަށް ފަސޭހައިން ބަލި ކޮންޓްރޯލް ކުރެވިދާނެ ކަމަށް އޭނާ ވިދާޅުވިއެވެ.\nރާއްޖޭގައި ފާއިތުވެދިޔަ ދުވަސްތަކުގައި ކޮވިޑް-19 އަށް ފައްސިވާ މީހުންގެ އަދަދުތައް އަންނަނީ ހިފެހެއްޓުމެއް ނެތި އިތުރުވެ ރެކޯޑް އަދަދުތަކަށް އަރަމުންނެވެ. މިގޮތުން އިއްޔެ އެކަނިވެސް އިތުރު 585 މީހަކު ހިމެނޭހެން ރާއްޖެއިން މިހާތަނަށް ފައްސިވީ މީހުންގެ ޖުމްލަ ޢަދަދު މިހާރު އުޅެނީ 31000 އިން މަތީގައެވެ.\nހިފެހެއްޓުމެއްނެތި ކޮވިޑް-19 ފެތުރޭތީ އިދާރާތަކުން ވަނީ ރާއްޖޭގައި ހަރުކަށި އާ ފިޔަވަޅުތަކަށް އެޅުމަށް ވެސް ނިންމާފައެވެ.\nމިގޮތުން މާލެ ޞަރަޙައްދު (މާލެއާއި، ހުޅުމާލެއާއި، ވިލިނގިއްޔާއި، ތިލަފުށްޓާއި، ގުޅިފަޅު) ގެ ޕާކުތަކާއި، މައިޒާންތަކާއި، ކުޅިވަރުކުޅޭ ތަންތަނާއި، ދުވާ ޓްރެކުތަކާއި، ސްވިމިންގ ޓްރެކްތައް ބަންދުކުރުމާއި މާލެ ސަރަޙައްދު (މާލެއާއި، ހުޅުމާލެއާއި، ވިލިނގިއްޔާއި، ތިލަފުށްޓާއި، ގުޅިފަޅު) ގައި ކުޅިވަރުކުޅުމާއި، ކުޅިވަރުގެ މުބާރާތްތައް ބޭއްވުން ހުއްޓައިލުމަށް ނިންމާފައި ވެއެވެ.\nއަދި ސްކޫލްތައް ވެސް ބަންދުކޮށް އޮންލައިންކޮށް ކިޔަވައިދޭން ފަށާ، ސަރުކާރު އޮފީސްތައް ވެސް ބަންދު ކުރަން ވަނީ ނިންމާފައެވެ.\nހަމައެހެންމެ ހުއްދައާއެކު ޒަރޫރީ ބޭނުންތައްކަށް ފިޔަވައި މީހުން ދިރިއުޅޭ ރަށްރަށަށް ދަތުރުކުރުން ހުއްޓައިލުމަށާއި (މާލެއިން ރަށްރަށަށް ދަތުރުކުރާ ފަރާތްތައް، 10 ދުވަހުގެ މުއްދަތަށް ކަރަންޓީނު ކުރުން) ހުއްދައާއެކު ޒަރޫރީ ބޭނުންތަކަށް ފިޔަވައި ޞިނާޢީ މަސައްކަތްތައް ކުރާ ރަށްރަށަށް ދަތުރުކުރުމާއި، އެ ރަށްރަށުން މީހުން ދިރިއުޅޭ ރަށްރަށަށް ދަތުރުކުރުން ހުއްޓައިލުން (ޞިނާޢީ މަސައްކަތްތައް ކުރާ ރަށްރަށުން އެހެން ރަށްރަށަށް ދަތުރުކުރާ ފަރާތްތައް، 10 ދުވަހުގެ މުއްދަތަށް ކަރަންޓީނު ކުރުން) ވެސް މިރޭ އިއުލާން ކުރި ފިޔަވަޅުތަކުގެ ތެރޭގައި ހިމެނެއެވެ.\nކޮވިޑް ކޮންޓްރޯލް ކުރުމަށް އިތުރު ފިޔަވަޅުތަކެއް އަޅަން ނިންމާފައި މިވަނީ ކޮވިޑް ކޮންޓްރޯލް ކުރަން މީގެ ކުރިން އަޅާފައި ހުރި ފިޔަވަޅުތައް ގާތްގަނޑަކަށް އުވާލާފައި ބޭއްވުމަށް ފަހުއެވެ.\nމެއި 4, 2021 00:06\nއިންޑިއަާ މީހުން ކަރަންޓީން ވާން މި ޤައުމަށް އަންނާތީ ވާ ގޮތް.\nމެއި 4, 2021 00:17\nފައްސިވަނީ މި ސަރުކާރުގެ ބަލާވެރިކަމުގެ ސަބަބުން\nރައީތުން ކުރިމަތީގަ ކޮވިޑަކީ ޖޯކު އެއްޗަކަށް ހެދީ ކަލޭމެން. އަމިއްލަ އެދުމާ ހަމަ ހަމަ ކަމެއް ނެތި އަޅާ ފިޔަވަޅުން ރައީތުން ތިބީ ފޫހިވެފަ ކަލޭމެން ކިޔާ އެއްޗެހި އަޑު އަހަން. ދެންވެސް ރައީތުންނަށް ކަމެއް ކޮއްދެންޏާ އިސްތިއުފާ ދޭންވީ.\nމެއި 4, 2021 00:18\nއާދައިގެ ހުމެއް ދެކެ މީހުން ދެން ބިރެއްގަންނާކައް ނުޖެހޭނުން އެހެންނޫނަން ބިރުގަންނަން ޖެހޭނީ އެއްމެފަރާތަކައް އެއި އަހަރުމެން ހެއްދި ކަލާންގެއައް\nމެއި 4, 2021 00:25\nކ ކީއް ކުރާނީ. ދިވެހިން އަދިވެސް ޖާހިލު ކަންމަތީ.\nމެއި 4, 2021 01:09\nއެހެންވީމާ ގަދަޔަށް ބިރުގައްނަވާ.\nމެއި 4, 2021 01:11\nސަރުކާރެއްވެސް މިހާރަކު ބިރެއް ނުގަނޭ ކޮވިޑް ދެކެއެއް އަމުދަކުން\nދެން ރައްޔިތުން ވަކި ބިރު ގަންނާނެތަ؟ 😒\nމިހާރު ފިޔަވަޅުތައް އަދިވެސް އިތުރަށް ހަރުދަނާ ކުރަން އެބަ ޖެހޭ އެހެން ނޫނިއްޔާ މާގިނަދުވަސް ވަންދެއް އަނެއްކާވެސް މިހާލުގައި (ކުޅިވަރެއް ނުކުޅެވި، ސުކޫލާއި އޮފިސް ތައް ބަންދުކުރަން) ޖެހިދާނެ\nސަރުކާރުގެ ރިސްޕޮންސް ވަރަށް ސްލޯ ދެން ކޮންމެ އަކަސް 🥲\nމެއި 4, 2021 01:19\nފައްސިވާ އަދަދު އިތުރުވަނީ ކަލޭމެން އިންޑިޔާދެކެ ބިރުގަންނާތީ!\nކަލޭމެންގެ ނުކުޅެދުންތެރިކަމުން ދިމާވާކަންކަން ކޮންމެހެން ރައްޔިތުން ބޮލަށްކަނޑަން އުޅޭނެކަމެއްނެތް. ލާދީނީ ނާޤާބިލު ސަރުކާރު\nމެއި 4, 2021 02:04\nބަހާ އަމަލާ ދިމާނުވުމުގެ ނަތީޖާ ތިޔަފެންނަނީ، ދެނެއް ރަޔިތުންނެއް ނާހާނެ ބަހެއް\nމެއި 4, 2021 02:09\nދެން އަޅެފަހެ ކޮވިޑު ދެކެ ބިރުން އަހަރެމެން އަބަދު ފުމެންތަވީ.. ބަލަގަ ކަލޭމެން ބުނީމަ ބުނާގޮތައް ހަދައިގެން މާސްކު އަޅައިގެން މިއުޅެނީ. ކަލޭމެން ގެއިން ނިކުންނަން ހުއްދަ ދިނީމަ ނިކުންނަނީ. ހޮޓާ ހޮޓަލައް ވަދެ ސައިބޯ ހުއްދަދިނީމަ އެކަންކުރީ. ކެމްޕޭނު ހުއްދަ ދިނީމަ އެކަން ކުރަނީ. ދެން ކީކޭތަ ކިޔަން ތިޔާ އުޅެނީ.\nމެއި 4, 2021 02:35\nވެކްސިން ކިއުޖެއްސުވީމަ ވީގޮތް މިއީ. އެޗް ޕީ އޭ އިން ޒިމްމާ އަދާ ނުކުރީމަ ވީ ގޮތް މިއީ. އާމުން ބޮލައް މިހާރު ކަނޑާ ލަނީ.\nމެއި 4, 2021 02:55\nކ ކީ ކޭ ދެންބުނާނީދޯ...ބޮޑެތި މާސިންގާ ފިރިހެނުން ތަންތަނަށް އަރާތިބެ ތި ކަހަލަ ކޮސް ގޮވާތީ މައްސަލައަ ކީ..ރައްޔަތުން ބިރެއްނުގަންނާނެދޯ ސިޔާސީ މަންފާ ހޯދުމަށް ކޮވިޑު އެއީ ނެތްއެއްޗެއްކަމަށް ބަޔަ ކު ހެދީމަ...އެ ކަންކުރުމުން އެއްޗެ ކޭ ބުނަން ނު ކެރިފަ ފިލާ ތިބެފަ މިހާރު ނިި ކަމެތި ރައްޔަތު މީހާބޮލުގަ ހުރިހާ ކަމެއް ތިއަޅުވަނީ..\nމެއި 4, 2021 03:26\nފައްސިވާ އަދަދުއިތުރުވަނީ އެޗްޕީއޭ ނިދިޖެހިފައޮތީމަ. ހޭބަލިވެދާނެ. މިއޮއްހާދުވަހު އިންޑިއާ މީހުންނާގައުމުތަކުން ރާއްޖެއަށް ފަތުރުވެރިން ނާޖުނުބުވެރިން އެތެރެކޮށް ބަލިފެތުރީ\n. ރައްޔިތުން މާސްކުއަޅުވާފަ ބޮޑުވިޔަފާރިފެށީ އަތްދޮއްވާފަ ބައިތުލްމާލުން ވައް ކަން ކުރީ އުރިހާގޭހެއް އަނބުރާފަ ރައްޔިތުން ބޮލައް ޖަހަން ކޮންއަނގައެއްތިތަޅަނީ؟\nއެހެން ނޫންތޯވާނީ..މިއޮއްފަދަ ޒަމާނުގަ ވެކްސީން ޖަހަން ނަންބަރު ނަގަންޖެހެނީ ބަސް ކޮންޑަކްޓަރުން އަތުން ޓިކެޓު ހޯދާ ބީދާއިން ކިޔޫގަ ޖެހިހެން ތިބެ އަތުންއަތައް ވިއްޔާ.\nމެއި 4, 2021 06:45\nމީހުން ބިރުނުގަންނާތީކީ ނޫން ދެއްތޯ. ތި ޑޮކުޓަރުން މަގާމުތައް ހޯދުމަށާ މި ނާގާބިލް ސަރުކާރު ރުއްސުމުގެ ނިޔަތުގައި ސަރުކާރާއެކުވެ ހޭވި ހަޑި މިފެއްނަނީ. ރައްޔިތުން ބަސްއަހާގެއް އަތްދޮވެދޮވެ ގޭގައި އޯލްމޮސްޓް އެންއަހަރު ތިބެފެ. ތިބޭފުޅުން ބެއްލެވީ ތީބޭފުޅުން ގެ ޖީބަށް ބަރުވާގޮތަށް އަދި ސަރުކާރުންގެ އިސްވެރިންނަށް ދައުލަތުގެ މާލިއްޔާތު ބަނޑުއަޅުވާލެވޭނެ ހުރިހާ ގޮތްތަކެއް ހަދާދެވޭތޯ. ތިބޭފުޅުން ބޮޑެތި މުސާރަ ހަރާމެއް ހަލާލެއް ނުބަލާ ނަންގަވަމުން ގެންދަވާއިރު ނިމިދިޔަ ލޮކްޑައުންގައި ވަރައްގިނަ އާއިލާތައް ނިކަމެތި ވެއްޖެ. ވަރައްގިނަ އާއިލާތައް މަގުމަތި ކޮށްލާފި. އަނެއްކާވެސް ސޭމް ޝިޓް ދިސްއިޔަރ. ރާއްޖެކަހަލަ ވަކިވަކިން އޮށްނަ ޖަޒީތާ ޤަމުއެއްގައި ކޮވިޑް ކޮންޓުރޯލް ނުކުރެވުމަކީ ތިބޭފުޅުން ގެ ނާގާބިލްކަން. އިސްތިއުފާ ދެއްވާ. ރައްޔިތުން ހަނާއަރުވަމުންދާ މި ވަގުންގެ ލާދީނީ ސަރުކާރަށް އަދިވެސް ފުރުސަތުދޭންވީތޯ؟\nމެއި 4, 2021 06:55\nމީހުން ނިދާގަޑީ ބޭރަށް ނިކުމެ އުޅުން ބަންދު... ވަރަށް ހަރުކަށި ފިޔަވަޅެއް...\nމެއި 4, 2021 08:05\nބޮޑު ވަޒީރެއްނު މީހުންނަށް އެގޮތައް ވިސްނަ ދިނީ ދެން ބިރެއް ނުގަންނާނެއްނު😇😇😇..\nމެއި 4, 2021 09:06\nގިނަމީހުންފައްސިވަނީ އެއް ގުލައުޒް ބޭނުންކުރަނީ އެންމެނައް މީ ނުކުޅެދިފައިވާ ސަރުކާރު\nމެއި 4, 2021 09:33\nޢަހަރެމެން މިދުނިޔެއަށް ފޮނުއްވީ ކޮވިޑެއްނޫން އެހެންވީމާ ކޮވިޑައް ބިރުގަންނާކަށް ނުހޭހޭ ކަލޭމެން ތިބޭ ކޮވިޑައްބިރުން އަހަރެމެބް ބިރުގަންނަނީ އެއްކައުވަންތަ ﷲ އައް ކޮވިޑު ބައްޔަކީ ހަގީގަތެއްނަމަ އޭގެވަބާއިން އިންސާނިއްޔަތު ރައްކާތެރިކުރައްވާށި އާމީން\nމެއި 4, 2021 09:55\nސަރުކަރު ނުވާނެ ގޯސްވާނީ ރައްޔިތުން ، މިގައުމު މިކަމުން ސަލާމަތް ކުރެވޭނީ އެޗްއީއޯސީ އުވާލައި މިވެރިކަން ބަދަލުކޮއްގެން.\nމެއި 4, 2021 10:44\nރައްޔިތުން ކޮވިޑްދެކެ ބިރުގަތީ އެންމެމީހަކަށް ކޮވިޑްޖެހިގެން ރައީސް ސޯލިހު ޓީވީއަށްއަރާ ބިރުން ކީރިތި ކުރެއްވީމާ. މިހާރު 400- 500 މީހުނަނަށް ކޮވިޑްޖެހޭއިރުވެސް ރައީސްސޯލިހުކަންބޮޑުވެ ބިރުގަނެގެން ޓީވީއަށްއަރާ ކީރިތިނުކުރައްވާ. އެހެންވީމާ ރައްޔިތުން ކޮން ކަންބޮޑުމެއްތޯ ވާންވީ.\nމެއި 4, 2021 11:31\nއަހަރެމެން ކައިރީގަ ކޮވިޑަކީ ޖޯކު އެއްޗަކަށް ހެދީ އެޗް ޕީ އޭ އިން. ބިރު ކަނޑުވާލީ ހަމަ ތިމީހުން


Nainaa | Vaahaka ނައިނާ – Vaahaka\n2k 13 0\tAugust 1, 2021\nގަސްތަކުގެ ތެރެއިން ފުރޭނެމުން އައި ދޯދިތަކުން ހެނދުނުގެ ހިތްގައިމުކަން ހިތަށް ވެރިކުރުވިއަސް އެ މާހައުލުގައި އެއްވެސް ދިރުމެއް ނެތެވެ. ވަށައިގެން ނަޒަރު ހިންގާލެވުނެވެ. އެވަގުތު ލޮލުގައި އަޅައިގަތީ ތަންކޮޅެއްދުރުގައި ބަތްޕޮޅިއެއް ހިފަހައްޓައިގެން ހުރި ކުއްޖެކެވެ. އޭނަ ލައިގެން ހުރި ހެދުމުގައިވަނީ ބާކޮޅުކޮޅު ހެދިފައެވެ. އޭނަގެ މޫނު ކިތައްމެ ރީތި ނަމަވެސް އޭނަ ބަރުދާސްތު ކުރަމުންދާ ހިތްދަތިކަން އެ މޫނުން ވަރަށް ރަނގަޅަށް ހާމަވެއެވެ.\nވަގުތުން އަހަރެންގެ ޝައުޤުވެރިކަން އެ ޒުވާން އަންހެން ކުއްޖާއަށް ހުސްކޮށްލެވުނެވެ. ފަޤީރު އާއިލާއަކަށް އުފަންވެފައި ވުމުން، ދުވާލުގެ ވަގުތު މަސައްކަތުގައި ބުރަކޮށް އުޅުމަށް ފަހު، އަހަރެންނަށް ގިނަ ރޭރޭ ނިދެނީ ރަށުގެ ކޮންމެވެސް ދިމާލެއްގައި ހުންނަ ހޮޅުއަށްޓެއްގައެވެ. ރޭގައިވެސް ނިދިފައި އޮތީ ރަށުގެ ވަލާވީ ދިމާލުގައި ހަދައިފައި ހުންނަ ހޮޅުއަށީގައި ކަމުން އެ އަންހެން ކުއްޖާ ކުރަމުން ދިޔަ މަސައްކަތް އަހަރެންނަށް ސާފުކޮށް ފެނެއެވެ. ހަލުވިކަމާއި ފަރިތަކަމާއި އެކު އެ ލޫޅާފަތި ހަށިގަނޑުގެ ވެރި ޒުވާނާ މަސައްކަތް ކުރަމުން ދިޔައިރު އޭނާގެ މޫނުމަތިން އެއްވެސް އުޖާލާ ކަމެއް ނުފެނުނެވެ.\nއަހަރެން އެދިމާލަށް މިސްރާބު ޖެހީމެވެ. އޭނާގެ ލޮލުގައި ފަރުދާވެފައި އެވާ ހިތާމަތައް އެނގެން އަހަރެން ބޭނުންވިއެވެ. އޭނާއާ މާދުރުނޫން ހިސާބެއްގައި ހުރި ގަހެއް ކައިރީގައި މަޑުކޮއްލީމެވެ. އޭނާއަށްވެސް އެކަން ފާހަގަ ވިކަން ޔަގީނެވެ. އަތްމަތި އަވަސް ކޮއްލީ އަހަރެން އައުމުން ކަން އެމަންޒަރު ފެނުން އެންމެންނަށް ވެސް އެނގޭނެއެވެ. "ކޮން ކުއްޖެއް؟" ލުއި ހިނިތުން ވުމަކާއި އެކު އަހަރެން އަހާލީމެވެ. ޖަވާބެއްގެ އިންތިޒާރުގައި އަހަރެން މަޑު ކޮއްލީ ސީދާ އޭނާގެ ކުރިމައްޗަށް ވާގޮތައް ހުރި ގަހުގައި ލެނގިލައިގެން ހުރެއެވެ. އޭނާ އަހަރެންނާއި ދިމާލަށް ބަލައިލިއެވެ. ހަތަރު ކަޅި ހަމަވި އިރު އަހަރެންގެ ގައިން ހީބިހި ނަގައިގެން ދިޔައެވެ. މައުސޫމު ހިނިތުން ވުމެއް އަހަރެންނަށް ރައްދު ކޮއްލާފައި އަނެއްކާވެސް އޭނާގެ މަސްއްކަތައިގެން ކުރިއަށް ދިޔައެވެ. އެކަމުގައި އެއްވެސް މައްސަލައެއް އަހަރެންނަކަށް ނެތެވެ. ތަނަކުން އަދި އަލަށް ދިމާވާ ކޮންމެ ކޮންމެ މީހަކަށް މީހާގެ ވަނަވަރު ހަމަ އަހައިލާއިރަކަށް ނުލިބޭނެކަން އަހަރެންވެސް ދަންނަމެވެ.\n"އަހަރެންނަކީ ރަފްހާން އަލީ." އަހަރެންގެ ކުޑަ ތަޢާރަފެއް ދިނުމަށް ގަސްތުކޮށް ފެށީމެވެ. "އިނގޭ... ރަފްހާންގެ މަންމައާއި ބައްޕަ ދުނިޔެއަށް އަަލްވަދާއު ކިޔާފައިވާ ކަންވެސް އިނގޭ. މިހާރު އުޅެނީ ވަރަށް ހާލުގަ ކަންވެސް އިނގޭ." އެ އަންހެން ކުއްޖާ އަހަރެންގެ ވާހަކަ ހުއްޓުވާ ވަރަށް ސާދާކަމާއެކު ބުންޏެވެ. އެ އަޑުގައި މަޑުމޮޅިކަމެއް ހުއްޓެވެ. އަހަރެން ހައިރާންވި ނަމަވެސް އަހަރެންގެ މަަޤްސަދު ޙާޞިލް ކުރުމަށް އަނެއްކާވެސް އަހާލީމެވެ. "އެހެންވިއްޔާ ތީ ކޮންކުއްޖެއްކަން ބުނެދިނިއްޔާ ވަރަށް ރަނގަޅު.." އަހަރެންވެސް ވާހަކަ ދެއްކީ މަޑު މައިތިރިކަމާއި އޯގާތެރި ކަމާއި އެކުގައެވެ. ހަޤީޤަތް ނޭނގުން ނަމަވެސް އަހަރެންގެ ހިތުގެ ކަނެއްގައި އެ ޖިންސުއްލަޠީފަށް ހަމްދަރުދީ އުފެދިއްޖެއެވެ. "ނައިނާ. އަހަރެންވެސް މީ ހަމަ ރަފްހާން ހެން ވަރަށް ފަޤީރުކޮށް އުޅޭ ކުއްޖެއް. ކިރިޔާ ބަނޑަށް ލާނެ އެއްޗެއް ލިބެނީ މިހާ ވަރަށް މަސައްކަތް ކޮއްގެން." އަނގަވެސް ގަދަ ކުއްޖެއްތާއޭ އަހަރެންގެ ހިތައް އެރިއެވެ. "ކީތް ކުރާނީ ދޯ؟ ތަޤްދީރު ނިޔާ ކުރެއްވި ގޮތް.." އަހަރެންވެސް އެއްބަސް ވަމުން ބައިވެރި ވެލީމެވެ.\nއެއީ އަހަރެންނާއި ނައިނާ ފުރަތަމަ ދިމާވި ދުވަހެވެ. އެ ދުވަހު އަހަރެން ނޯކަރީ ކުރުމަށް ހަމަ ޖެހިފައިވާ ގެއަށް ނުގޮސް ނައިނާއާއި ވާހަކަ ދެއްކުމުގައި ވަގުތުތައް ހޭދަ ކުރީމެވެ. އޭގެ ފަހުންވެސް ދެމީހުން އެކަކު އަނެކަކާއި ގިނަ ގިނައިން ދިމާވިއެވެ. އެކުވެރިކަމުގެ ބާރު ގޮށެއް ދެމީހުންގެ މެދުގައި ޖަހައިލެވުނެވެ. ދެމީހުންނަށް އެކަކު އަނެކަކު ދަސްވާން ގިނަ ދުވަހެއް ނުނެގި ނަމަވެސް ނައިނާގެ މާޒީގައިވާ ބަނަކަން އަހަރެންނަށް އެނގޭ ގޮތެއް ނުވިއެވެ.\nފިނި ވައިރޯޅި ޖެހެމުން ދިޔަ އިރު އަހަރެންނާއި ނައިނާ ދުވަހުގެ ވަރުބަލިކަން ފިލުވާލުމަށް އަތިރިމަތީގައި ތިބީމެވެ. އެއީ މިހާރު އަހަރެންގެ އެންމެ ގާތް އެކުވެރިޔާއެވެ. ހިތުގައި ލޯބީގެ ހުޅުކޮޅެއްވެސް އަނދަމުން ދިޔައެވެ. ނަމަވެސް ރަނގަޅު ދަނޑިވަޅަކަށް އަހަރެން މަޑު ކުރީއެވެ. "ރަފްހާން؟" ނައިނާ މަޑުމަޑުން އަހަރެންނަށް ގޮވާލިއެވެ. އަހަރެން އޭނާއާ ދިމާލަށް ބަލާލީމެވެ. އޭނާގެ ރީތިކަން މިރޭ އާދަޔާ ޙިލާފަށް އަހަރެންނަށް ފާހަގަ ވަމުން ދިޔައެވެ. އަހަރެންނާއި ދާދި ކައިރީގައި އިށީނދެ އިންއިރު އެ ތޫނު ކަޅިރަވާއި ހަތަރު ކަޅި ހަމަވާ ކޮންމެ ފަހަރަކު އަހަރެންގެ ހިތަށް އަސަރު ކުރެއެވެ. އެ ރީތި ރާނީ އަހަރެންގެ މިލްކަކަށް ހެދުމަށް މިރޭ އަހަރެންގެ ހިތް އާދޭސް ކުރިއެވެ. "އަހަރެމެން ދެން އަބަދުވެސް މިހެންތަ ތިބޭނީ؟" ނައިނާ އަހަރެންގެ ގާތުގައި އަހައިލިއެވެ. އަހަރެން ދުރު ބަލައިލީމެވެ. ކަނޑުން ނަގަމުން ދިޔަ ރާޅުތަކަށެވެ. "ތިބުނީ..؟" އަހަރެން ކުޑަ އިރުކޮޅަކު ވިސްނަން އިނުމަށް ފަހު ބުނީމެވެ. "މި ބުނީ އެކުވެރިންގެ ގޮތުގަ މިހެން ތިއްބަ ވަކިވާން ޖެހިއްޖެއްޔާ ޔޯ؟" އެ އަޑުގައި އަނެއްކާވެސް އެ މަޑުމޮޅިކަން ވިއެވެ. އަހަރެންގެ ހިތަކަށް ކެތެއް ނުވިޔެއެވެ. "އިރާދަ ކުރެއްވިއްޔާ އެހެންނެއް ނުވާނެ...ނައިނާ..؟" އަހަރެން ނައިނާގެ އަތުގައި ހިފައި ކޮޅަށް ނެގީމެވެ. އެ ހަމަހިމޭންކަން ފަޅުފިލުވަމުން ދިޔަ ރާޅުތަކާއި ގަސްތަކުގެ ލަވަތަކާއި އެކު ޖެހެމުން ދިޔަ ފިނި ވައިރޯޅިތަކުން އަހަރެންގެ މުޅިގައި ހީބިހިނަގަމުން ދިޔައެވެ. "ނައިނާ އަހަރެންނާ އިންނަންވީ ނުން؟" އޭނާގެ އެއްލޯމައްޗަށް ވެއްޓިފައިވާ ފަން އިސްތަށިކޮޅު ކަންފަތް ދަށަށް ލައިދެމުން އަހަރެން ވަރަށް ލޯބިން އަހަރެންގެ އެދުން ހާމަކޮއްލީމެވެ. އެ މޫނު އަލިވެގެން ދިޔައެވެ. އަހަރެންގެ ގައިގައި އުފަލުން ބައްދައިގަތެވެ. "އާން..ލަސް ކުރާނެ ކަމެއް ނެތް" ނައިނާ އެއްބަސް ވެލިއެވެ.\nޖެހިގެން އައި ދުވަހު އަހަރެމެންގެ ކައިވެނި ކުރެވުނެވެ. ނައިނާގެ އާއިލާގެ އެއްވެސް މީހަކު ނެތުމުން ވަލީ ދިނީ ގާޟީއެވެ. ދެމީހުންގެވެސް ކައިވެންޏާއެކު ފެށުނީ ދިރިއުޅުމުގެ އާ ބާބެކެވެ. ޙަޔާތުގެ އައު ޞަފްޙާ ތަކެކެވެ. އަހަރެންވެސް މަސައްކަތް ކުރީ މިދިޔަ އަހަރު ތަކުގައި ކުރި ބުރަ މަސައްކަތުން އެއްކުރެވިފައި ހުރި ލާރިންނާއި މިހާރުވެސް ކުރަމުންދާ މަސައްކަތުން ނައިނާގެ އުފާވެރިކަން ދެމެހެއްޓުމަށެވެ. ނައިނާގެވެސް ޚިޔާލު ހުރީ އަހަރެމެންގެ ކުރިމަގު އުޖާލާކޮށް ބިނާކޮށް، އަހަރެމެންގެ ދަރިންނަށްވެސް ރަނގަޅު ކުރިމަގެއް އަލިކޮށްދިނުމަށް ބުރަ މަސައްކަތް ކުރުމަށެވެ.\nއަހަރެންނަށް ކުއްލިއަކަށް ހޭލެވުނީ ބިރުވެރި ހުވަފެނަކުންނެވެ. މުޅިމީހާ ހުރީ ދާހިތްލާ ފޯވެފައެވެ. ކައިރީގައި ނައިނާ ނިދައިފައި އޮތެވެ. އެ މޫނުގައި ވަނީ ހަމަހިމޭން ކަމެވެ. އެއް ހުވަފެނެއް ފެންނަތާ މީ ތިން ވަނަ ރެޔެވެ. ފެންނަނީ ނައިނާއެވެ. ރީތި ރަތް ހެދުމެއްގައެވެ. އުނގުގައި ކުޑަ ދަރިފުޅެއް އޮވެއެވެ. އަހަރެން ހުންނަނީ ހިލިހިލާ ޖަހައިފައެވެ. ނައިނާގެ މޫނުން ފެންނަމުން ދަނީ އެންމެ ފުރަތަމަ އޭނާއާއި ދިމާވި ދުވަހެކޭ އެއްފަދައިން، ހިތްދަތިކަމެވެ. ދެންފެންނަނީ ކުއްލިއަކަށް ނައިނާ ގެއްލޭ ތަނެވެ. އޭރު އަހަރެން ހުންނަނީ އެ ކުޑަ ކުއްޖާ އުރައިގެންނެވެ. ނައިނާ ރޯ އަޑު އިވެއެވެ. އެކަމަކު އޭނާއެއް ނުފެނެއެވެ. ދެން ކުއްލިއަކަށް އެ ހުވަފެނުން ހޭލެވެނީ އެޙާލުގައި އުޅެނިކޮށެވެ.\nއަހަރެމެންގެ ކައިވެންޏަށް މިހާރު އަހަރެއް ވީއިރު ދެމީހުންގެ ބުރަ މަސައްކަތުން ރަށުން ރަނގަޅު ގޯއްޗެއް ލިބި އާންމު ބޭނުންތައް ފުއްދާލައި އަދި ރައްކާ ކުރެވޭ ވަރަށް އާމްދަނީ ހޯދޭވަރުވެއެވެ. އަހަރެން އަނެއްކާވެސް ނައިނާއަށް ބަލައިލީމެވެ. ކޮލަށް ބޮހެއް ދިނުމުން ސިއްސައިގެން ގޮސް އޭނާއަށް ހޭލެވުނެވެ. "ސޮރީ..ބިރުވެރި ހުވަފެނެއް ފެނިގެން ހޭލެވުނީ" އަހަރެން މަޑުމަޑުން ބުނަމުން އޮށޯތީމެވެ. ނައިނާވެސް ހީލަމުން ލޯމަރާލިއެވެ.\nހެނދުނު ހޭލެވުނު އިރު އަހަރެންގެ ގާތަކު ނައިނާއެއް ނެތެވެ. އަވަސް އަވަހަށް ތެދުވި ތަނާހެން މީހަކު ހޮޑުލާ އަޑު އިވުނެވެ. އެއީ ނައިނާކަން ޔަޤީނެވެ. ލަސް ނުކޮށް އަހަރެން ފެންތައްޓެއް ހިފައިގެން ފާޚަނައަށް ވަނީމެވެ. ނައިނާ ހަމައަކަށް އެޅުމުން އަހަރެން ވީގޮތް އެހީމެވެ. "ހޭލި އިރު ކުދަކޮއް ބޯ އަނބުރާފަ ހޮޑު ލަވައިގަތީ" އަދިވެސް އެއްކޮށް ރަނގަޅު ނުވާތީވެ ކުރުކޮށް ނައިނާ ބުނެލިއެވެ. މާ ބޮޑުވަރު ވާން ފެށުމުން އެންމެ ފަހުން ޑަކުޓަރަކަށް ދެއްކުމަށް އަހަރެން ނައިނާ ގޮވައިގެން ނުކުތީމެވެ.\n"މަރްޙަބާ! ނައިނާ އިނީ ބަލިވެ!" އުފާވެރި ކަމާއެކު ޑަކުޓަރު ޓެސްޓުގެ ނަތީޖާތައް ޙަވާލުކޮއްލަމުން ބުންޏެވެ. އަހަރެންވެސް އުފަލުން ފޮޅިފައި ނައިނާއާއި ދިމާލަށް ހީލީމެވެ. އޭނާގެ މޫނުން ވެސް ފެންނަމުން ދިޔައީ އުޖާލާކަމެވެ. ގެއަށް އައިސް އެކަމުގެ އުފަލުގައި ދެމީހުން އެތަކެއް ސަކަރާތެއް ޖެހީމެވެ. ނައިނާ ދެން ހުންނާނީ ދުވަސްކޮޅަކުން މިހެންނޭ ކިޔާ ޓީޝާރޓު ދަށަށް ބާލިހެއް ލައިގެން ހިނގަންވެސް ހިނގީމެވެ. ދަރިފުޅުގެ ކޮޓަރި އާއި ހަރަދު ބަރަދު ހަމަޖެއްސުމަށް އަހަރެން އިތުރު މަސައްކަތެއް ހޯދުމަށް ދެތިން ރައްޓެއްސަކަށް ވެސް ގުޅީމެވެ. ހަލަބޮލި ރެޔަކަށް ފަހު ދެމީހުންވެސް ނިދަން އޮށޯވެވުނު އިރު މެންދަމު އެކެއް ޖަހަނިއްޏެވެ.\n"ރަފަޙާން. އަހަރެން ރީތިތަ؟ މިހެދުން ލީމަ ވަރަށް ފަލަދޯ؟ ކުޑަ ސިއްރެއް ބުނަންތަ؟ އަހަރެންމީ އިންސާނެއް ނޫނޭ ރަފްޙާން.." އަހަރެންގެ ކުރިމަތީ ދިގު ރަތް ހެދުމެއް ލައިގެން ހުރެ ނައިނާ ވާހަކަ ދައްކަމުން ދިޔައެވެ. "ބިރު ނުގަންނައްޗޭ އިނގޭ" "ނައިނާ މަށާ ސަމާސާ ނުކޮއްބަ. އިނގޭނުން ތިކަހަލަ ވާހަކަ ދެއްކީމަ މަ ބިރުގަންނަ ކަން" އަހަރެން ބުނެލީމެވެ. ކުއްލިއަކަށް ނައިނާ ގެއްލުނެވެ. ބިރުން ހުރެ އަހަރެން ވަށައިގެން ހޯދާލީމެވެ. "އަހަރެންތަ ތި ހޯދަނީ؟" އޭރު އަހަރެންގެ ކުރިމަތީގައި ހުރީ ނައިނާ އެންމެ ފުރަތަމަ ދިމާވި ދުވަހު ލައިގެން ހުރި ބާކޮޅުކޮޅު ހެދިފައިވާ ހެދުމެވެ. އަތުގައި ބަތްޕޮޅިވެސް އޮތެވެ. "ނައިނާ...ކިހިނެއްތަ މި ވަނީ؟" އަހަރެން ބިރުން ހުރެ އަހާލީމެވެ. "ބުނެފީމެއްނުން އަހަރެން މީ އިނަސާނެއް ނޫނޭ.. ލޯބި ވެވުނީ ރަފްހާންދެކެ. އެދުވަހުގެ ކުރިންވެސް އަހަރެން ރަފްހާންގެ ހުރިހާ ކަމެއްވެސް ބަލަން. އަހަރެމެންގެ މަންމަމެންނަކީ ކުރިން ވަރަށް ގާތް އެކުވެރިން. އަބަދުވެސް އުޅޭނީ އެއްކޮއް. އަހަރެންނަށް އެންމެ ތިން އަހަރުގަ މަންމަ ވަކިވެ ދިޔައީ މަންމަ އަކީ އިންސާނެއް ނޫންކަން އެނގުން ދުވަހު. ރަށުގެ ކޮންމެވެސް ފަންޑިތަ ހަދާމީހެއް ލައްވާ ގެއަށް ސިހުރެއް ހަދައިގެން މަންމަ އާއި ބައްޕަ މަރާލިއިރު އެގޭގަ ރަފްހާން މަންމަ އާއި ބައްޕަ ތިބީމަ އެ ދެމީހުންވެސް ވަކިވެ ދިޔައީ. އަހަރެން ސަލާމަތް ވީނަމަވެސް އަހަރެންނަށް އެއްވެސް އުފަލެއް ނެތް. ބޮޑުވަމުން އައި އިރު އަބަދުވެސް ރަފްހާންއަށް ހާއްސަކެމެއް ދެވިފަ އޮވޭ." އަހަރެންނަށް ނައިނާގެ މާޒީގައި ފަސްދާނުލެވިފައިވާ ކަޅު ޞަފަޙާތްއް ކިޔާދިނެވެ. "އެކަމަކު...އަހަރެން ދެން ރަފްހާންއަށް ނުފެނުނަސް ދެރަ ނުވާތި. ދަރިފުޅަށް ރަނގަޅަކަށް މިބުނީ..އަހަރެންގެ މާމަމެންގެ ގާތަށް އަހަރެން މިރޭ ދާނަން. ހިތްވަރު ކުރާތި." އަހަރެންގެ ގައިގައި ބައްދާލައިފައި ފަހަތަށް ފަހަތަށް ގޮސް ނައިނާ ހަމަ ގެއްލުމާއެކު އަހަރެންނަށް ފުންމައިގެން ހޭލެވުނެވެ. އޭރު ހެދުނު ހަތެއް ޖަހައިފިއެވެ. ކައިރިއަކު ނައިނާއެއް ނެތެވެ. އަހަރެންގެ ހިތް ހީވަނީ މޭ ފަޅާލައިފައި ނުކުމެދާނެ ހެނެވެ.\nމުޅި ރަށް ކުޑަ ކުރެވިއްޖެއެވެ. ނައިނާއެއް ނުފެނުނެވެ. އަހަރެންގެ ހިތުގައި ވަރުގަދި ރިހުމެއް ވިއެވެ. ލޮލުން ކަރުނަ ނުހިކޭތާވެސް ކިތަންމެ އިރެކެވެ. އަހަރެންގެ ލޯބިވާ ނައިނާއެވެ. ދެމީހުންގެ ލޯބީގެ ނިޝާން ކަމުގައިވާ ފުރަތަމަ ދަރިފުޅެވެ. ކުޑަ ހިނދުކޮޅަކުން ބީވެ ދިޔައީއެވެ. އަހަރެން އިށީނދެލީ އަހަރެން ނައިނާގާތު ކައިވެނި ކުރުމަށް އެހިރޭ ތިބި ތަނުގައެވެ. މޫސުމީ ގޮތުންނާއި މާޙައުލުގައި އެއްގޮތް ކަމެއް ހުރި ނަމަވެސް މިރޭ އަހަރެން އިނީ އެކަންޏެވެ. ހުރިހާވެސް އެއްޗަކީ ނައިނާގެ ހަނދާންތަކެވެ. ކައިރީގައި ހަދަމުން ދިޔަ ގެސްޓު ހައުސްގައި ޖަހައިފައި ހުރި ލަވަ އަހަރެންގެ ކަންފަތުގައި ގުގުމަމުން ދިޔައެވެ. އަހަރެންގެ ހިތުގެ އާދޭސްތައް ލަވައެއްގެ ގޮތުގައި އިވެމުން ދިޔައިރު އަހަރެންގެ ލޮލުން ދިލަ ނަގަން ފެށިއެވެ.\nއާދޭ އުނގުގައި ނިދާލަން\nދޭނަން ހުރިހާ އުފާތައް\nއިޓްސް މީ August 1, 2021\nވަރަށް ތަފާތު. ވަރަށް ރީތި.\nMrs jimin August 2, 2021\nAashiya August 2, 2021\nޝުކުރިއްޔާ! އިންޝާﷲ އުންމީދަކީ ކުރިއަށް އޮތް ތަނުގަވެސް މިކަހަލަ ވާހަކަތައް އަޕްލޯޑު ކުރުން.\nމިރުޒާ August 2, 2021\nމާޝާﷲ ވަރަށް ރީތި ވާހަކައެެއް!! އާޝިޔާގެ އިތުރު ވާހަކަތަކެއް ކިޔާލުމުގެ ފުރުޞަތު ކައިރި މުސްތަޤްބަލެއްގައި ލިބޭނެ ކަމަށް އުންމީދު ކުރަން! 🥰\nމާޝާﷲ ވަރަށް ރީތި ވާހަކައެެއް!! އާޝިޔާގެ އިތުރު ވާހަކަތަކެއް ކިޔާލުމުގެ ފުރުޞަތު ކައިރި މުސްތަޤްބަލެއްގައި ކަމަށް އުންމީދު ކުރަން! 🥰\nAashiya August 5, 2021\nޝުކުރިއްޔާ މިރުޒާ! އިންޝާﷲ ޔެސް! 😘❣\nކުއީން August 4, 2021\nމިރޫ August 4, 2021\nމާޝާﷲ ވަރަށް ރީތި ވާހަކައެއް! ކައިރި މުސްތަޤްބަލެއްގައި އާޝިޔާގެ އިތުރު ވާހަކަތަކެއް ކިޔާލަން ލިބޭނެ ކަމަށް އުންމީދު ކުރަން. 🥰\nYuna September 16, 2021\nAashiya October 4, 2021


Ingireyseen ge Aniyaaveri Vakithakuge Shikaara Akahvi Foalhavassah Vee Goiy Engeytha?\nފޯޅަވަހީގެ ދިރިއުޅުން-- ފޮޓޯ: ނިއު އެޓްލާންޓިސް\n6 ޖެނުއަރީ 2016 11 ކޮމެންޓް\nއިނގިރޭސީންގެ އަނިޔާވެރި ވަކިތަކުގެ ޝިކާރައަކަށް ފޯޅަވަހި ވީގޮތް!\nދިވެހިރާއްޖޭގެ ދެކުނުން އޮންނަ ޗާގޯސް އައިލެންޑްސް ނުވަތަ ފޯޅަވަހީގެ ގެ ރައްވެހިންނަށް ވީގޮތް އެނގޭ ހެއްޔެވެ؟\nފޯޅަވައްސަކީ ދިވެހިރާއްޖެއާއި 500 ކިލޯމީޓަރު ދެކުނުގައި އޮންނަ ހަތް އަތޮޅަކަށް ނިސްބަތްވާ 60 ރަށެކެވެ. މިއީ، ދިވެހިރާއްޖެވެސް ހިމެނޭ ކަނޑުއަޑީގެ ފަރުބަދަ ރޭންޖު ކަމުގައިވާ "ޗާގޯސް-ލަކަޑިވް ރިޖް"ގެ އެންމެ ދެކުނަށް އުފެދިފައިވާ ރަށްތަކެވެ. މިހާރު އެ ރަށްތަކަކީ އިނގިރޭސި ސަރުކާރުގެ ބެލުމުގެ ދަށުގައިވާ "ބްރިޓިޝް އިންޑިއަން އޯޝަން ޓެރިޓަރީ" އެކެވެ. ޗާގޯސް އައިލެންޑްސްގެ 60 ރަށުގެ ޖުމްލަ ބޮޑުމިނުގައި 56 އަކަ ކިލޯމީޓަރު ހުރެއެވެ. އެންމެ ބޮޑު ރަށަކީ ޑިއޭގޯ ގާސިއާއެވެ. މިހާރު އެތަނަކީ އެމެރިކާގެ އަސްކަރީ ބޭސްއެކެވެ.\nދިވެހިރާއްޖޭގެ ދެކުނުގެ އަތޮޅުތަކުގެ މީހުން ބުނެ އުޅޭ ގޮތުގައި، ބައެއް ދިވެހިން ވަނީ މާޒީގެ ތެރޭގައި ބެހިގެން ފޯޅަވައްސަށް ލައްގާފައެވެ. ނަމަވެސް އެމީހުން ސަލާމަތް ކުރުމަށް ފަހު އަނބުރާ ރާއްޖެ ގެނައި ކަމަށާއި، ފޯޅަވައްސަކީ ރާއްޖޭގެ ބައެއްގެ ގޮތުގައި އޮންނަ ވަރަށް ވުރެ މާ ދުރުގައިވާ ރަށްތަކެއް ކަމުގައި ދިވެހިން އަބަދުވެސް ދެކުނު ކަމުގައި ވެއެވެ.\nފޯޅަވަހީގައި ފުރަތަމަ މީހުން އާބާދުވެފައިވަނީ ތާރީހުގެ ތެރެއިން ކޮން ދުވަސްވަރެއްގައި ކަމެއް ސާފެއް ނުވެއެވެ. ނަމަވެސް، 18 ވަނަ ގަރުނުގެ ތެރޭގައި ޔޫރަޕުގެ އިސްތިއުމާރީ ބާރުތަކުން އެރަށްތަކުގެ މައްޗަށް ވެރިވެގަތް އިރު، ގާތްގަނޑަކަށް 9000 ރަށްވެހިން ފޯޅަވަހީގެ ރަށްތަކުގައި އޭރު ދިރިއުޅުނު ކަމުގައި ވެއެވެ.\nޕޯޗުގީޒުންގެ އަތްދަށުގައި އޮއްވާ، 1783 ވަނަ އަހަރު އިނގިރޭސިންގެ އަތްދަށަށް ފޯޅަވަހި ގެންދިޔައެވެ. އިނގިރޭސިންގެ ވެރިކަމުގައި، 1960 ވަނަ އަހަރު ފޯޅަވަހީގެ ރަށްވެހިން ވަނީ އެރަށްތަކުން ބާލަން ފަށާފައެވެ. އެމެރިކާގެ ސަރުކާރާއި އެކު ވެވުނު އެއްބަސްވުމެއްގެ ދަށުން، އެމެރިކާގެ ނޭވަލް ބޭސްއެއް އެތަނުގައި އެޅުމަށް، އޭރު ދިރިތިބި ދެދާހެއްހާ ފޯޅަވަހީގެ ރަށްވެހިން ވަނީ އެމީހުންގެ ނަސަބުން ފުހެލާފައެވެ.\nފޯޅަވަހީގެ މަސްވެރިންތަކެއް-- ފޮޓޯ: ނިއު އެޓްލާންޓިސް\nއެމެރިކާގެ އެދުމަކަށް އިނގިރޭސި ސަރުކާރުން ފޯޅަވަހީގެ ރަށްވެހިން ބޭލުމުން، އޭގެ ބަދަލެއްގެ ގޮތުގައި ޑިސްކައުންޓު އަގެއްގައި ނިއުކްލިއާ ހަތިޔާރު ގަތުމުގެ ފުރުސަތު އިނގިރޭސި ސަރުކާރަށް ލިބުނު ކަމުގައި ވެއެވެ.\n"ނިޔު އެޓްލާންޓިސް ޕްރޮޖެކްޓް" އަކީ ފޯޅަވަހީގެ ތާރީހާއި، އެރަށްތަކުން ބޭލި އާއިލާތަކަށް އޭގެ ފަހުން ވީ ގޮތްތަކުގެ ވާހަކަތަކުގެ މައްޗަށް އުފައްދާފައިވާ މަލްޓިމީޑިއާ ޑޮކިއުމަންޓްރީ ޕްރޮޖެކްޓެކެވެ. ޕޯލާ ނޯޓަން ނަމަކަށް ކިޔާ މީހަކު އުފެއްދި މި ޕްރޮޖެކްޓުން، ފޯޅަވަހިން މީހުން ބޭލި ގޮތާއި، ބޭލި ފަހުން ފޯޅަވަހީގެ މީހުންނަށް ދިމާވި ހިތްދަތި ވާހަކަތައް ހާމަވެގެން ދިޔައެވެ. އެއީ އިންސާނިއްޔަތާއި ދެކޮޅަށް އިނގިރޭސި ސަރުކާރުން ހިންގި އަނިޔާވެރި ޖަރީމާއެއްކަން ވެސް ހާމަވެގެން ދިޔައެވެ. އަދި ފޯޅަވަހީގެ ރައްޔިތުންގެ ދުވަސް ދުއްވާލުމަށް ފަހު، އެމީހުންގެ ތާރީހާއި ސަގާފަތާއި ބެހޭ އެއްވެސް މައުލޫމާތެއް ރައްކާ ކުރުމަށް އިނގިރޭސިވިލާތުގެ ސަރުކާރުން މަސައްކަތް ކޮށްފައި ނުވާކަން ވެސް ހާމަވެގެން ދިޔައެވެ.\nމިހާރު އާންމުކޮށްފައިވާ އިނގިރޭސި ސަރުކާރުގެ ކުރީގެ ސިއްރު ލިޔެކިޔުންތަކުން ހާމަވާގޮތުގައި، އެމެރިކާ މީހުން ޑިއޭގޯ ގާސިއާއަށް އެރުމުގެ ކުރިން، އެރަށާއި، ވަށައިގެން ވާ ރަށްތައް "ފޮޅާ ސާފުކުރުމަށް" އެދުނެވެ. އަދި އޭރުގެ އިނގިރޭސިވިލާތުގެ ގާނޫނުހަދާ މަޖިލީހަށާއި އެމެރިކާގެ ކޮންގްރެސް އަށް ނޭނގި، ދެ ގައުމުގެ ސަރުކާރުން ސިއްރިއްޔާތުގައި ފޯޅަވަހީގެ ރައްޔިތުން ބޭލިއެވެ. އދ. ގެ މުއާހަދާތަކާއި މުޅިން ހިލާފަށް ހިންގި މި ޖަރީމާގައި، ފޯޅަވަހީގެ ރައްޔިތުން ސީޝެލްސް އަދި މޮރީޝަސްގެ ފަގީރު އަވަށްތަކަކަށް އަރުވާލިއެވެ. ސްކޫލުތަކާއި ހޮސްޕިޓަލާއި، ރެއިލްވޭ ފަދަ ހިދުމަތްތައް ވެސް ލިބިގެން އުޅުނު ފޯޅަވަހީގެ ރައްޔިތުން އަރުވާލީ ވަރަށް ވެސް ބިކަ ހާލުގައެވެ. އެތަކެއް އާއިލާތަކެއް ރޫޅިގެން ވިއްސިވިހާލިވެގެން ވެސް ދިޔައެވެ.\nއަރުވާލި ފޯޅަވަހީގެ އަންހެނެއް-- ފޮޓޯ: ނިއު އެޓްލާންޓިސް\nނިއު އެޓްލާންޓިސްއަށް ފޯޅަވަހީގެ ރައްޔިތަކު ކިޔައިދީފައިވާ ގޮތުގައި، އޭނާ މޮރިޝަސްއާއި ހަމައަށް އިނގިރޭސިން ގެންދިޔައީ އެމީހުންގެ މަނަވަރުގައި ޖަނަވާރުން ލާފައި ހުރި ކޮށްޓެއްގެ ތެރޭގައެވެ. ވާނުވާ ވެސް ނޭނގި، ބަންދުގައި 18 ދުވަހަށް ވުރެ ގިނަ ދުވަސް ހޭދަ ކުރި ކަމުގައި އޭނާ ބުނިއެވެ. އޭނާ ބޭލީ މޮރިޝަސްގެ ފަގީރު ހިސާބުގަނޑަކަށެވެ. ރުއްދަނޑު ހެއްދުން ނޫން މަސައްކަތެއް ފޯޅަވަހީގެ ރައްޔިތުންނަށް ނޭނގޭ ކަމަށާއި، މޮރިޝަސް އިން މަސައްކަތެއް ހޯދުމަށް ވެސް ނުހަނު ބޮޑެތި ދަތިތަކެއް ކުރިމަތިވި ކަމުގައި އޭނާ ބުނެފައިވެއެވެ.\n1981 ވަނަ އަހަރު، މޮރީޝަސް ގައި ދިރިއުޅުނު ފޯޅަވައްސަށް ނިސްބަތްވާ ހަ އަންހެނުން ބަނޑުހައިހޫނުކަމުގެ ހަޅުތާލެއް ފެށިއެވެ. އެއާ އެކު، ފޯޅަވަހީގެ މީހުންގެ މެދުގައި އެއްބައިވަންތަކަމުގެ ރޫހެއް އުފެދިގެން ގޮސް، "ޗާގޯސް ރެފިއުޖީ ގްރޫޕް (ސީއާރްޖީ)" ވުޖޫދަށް އައެވެ. އަދި އެމީހުން އިނގިރޭސި ސަރުކާރާއި ދެކޮޅަށް އަޑު އުފުލަން ފެށިއެވެ.\n2002 ވަނަ އަހަރު، "ބްރިޓިޝް އޯވަސީސް ޓެރިޓަރީޒް އެކްޓް" އަށް ގެނައި ބަދަލަކުން، ފޯޅަވަހީގެ ބައެއް ރައްޔިތުންނަށް އިނގިރޭސިވިލާތުގެ ރަށްވެހިންނަށް ވުމުގެ ޝަރުތު ހަމަވެގެން ދިޔައެވެ. މިހާރު 700 އަށް ވުރެ ގިނަ ފޯޅަވަހީގެ ރައްޔިތުން ދިރިއުޅެމުން ދަނީ ލަންޑަނުގެ ބޭރުން އޮންނަ ކްރޯލީ ކިޔާ ހިސާބެއްގައެވެ.\nފޯޅަވަހީގެ ރައްޔިތުން އިނގިރޭސިވިލާތަށް ދިޔުމަށް ފަހު، އެމީހުން އެނބުރި ފޯޅަވައްސަށް ފޮނުވާލުމަށް އެދި އަޑުއުފުލުން އިތުރު ކުރިއެވެ. އަދި އެކަމާ ގުޅިގެން ނެރުނު ޑޮކިއުމެންޓްރީއެއްގެ ސަބަބުން، އިނގިރޭސި ރާނީ ކުއީން އެލިޒަބަތު ދެވަނަ، ޝާހީ ގަރާރަަކުން، ފޯޅަވަހީގައި އެއްވެސް މީހަކު ރަށްވެހިވުން މަނާކުރިއެވެ. އެއީ، ގިނަ ބަޔަކު އޭރު ދެކުނު ގޮތުގައި ޑިމޮކްރެޓިކް ހަމަތަކާއި އުސޫލުތަކާއި މުޅިން ހިލާފަށް އިނގިރޭސިން ކުރި ކަމެކެވެ.\nފޯޅަވައްސާއި ބެހޭ ގޮތުން އިނގިރޭސިވިލާތުގައި ނެރުނު ޑޮކިއުމެންޓްރީ--\n2006 ވަނަ އަހަރު، ސީއާރްޖީ އިން ވަނީ އިނގިރޭސިވިލާތުގެ ހައިކޯޓަށް އެ މައްސަލަ ވެއްދުމަށް ފަހު އެ މައްސަލަ ކާމިޔާބުކޮށްފައެވެ. ނަމަވެސް، އިނގިރޭސި ސަރުކާރުން އެމައްސަލަ އެގައުމުގެ ސުޕްރީމް ކޯޓުގައި އިސްތިއުނާފުކުރުމަށް ފަހު ހައި ކޯޓުގެ އެ ހުކުމް ވަނީ 2008 ވަނަ އަހަރު ބާތިލް ކޮށްފައެވެ.\nވިއްސިވިހާލި ވެފައިވާ ފޯޅަވަހީގެ ރައްޔިތުންގެ އުއްމީދުތައް އެކީގައި ހެން ވަޅުލެވިގެން ދިޔައީ، 2010 ވަނަ އަހަރު "މެރިން ނޭޗާ ރިޒާވް" އެއްގެ ގޮތުގައި ފޯޅަވަހި ކަނޑައެޅުމުންނެވެ. މެރިން ރިޒާވަކަށް އެރަށްތައް ބަދަލު ކުރުމުން، އެތަނުގައި ވަޒަންވެރިވުމަށް އެއްވެސް ފަރާތަކުން ވަކާލާތު ކުރުމުގެ ހައްގު އިނގިރޭސި ގާނޫނުގައި ލިބިގެން ނުވެއެވެ. މެރިން ރިޒާވެއްގެ ގޮތުގައި އެރަށްތައް ކަނޑައެޅިތާ މާ ގިނަ ދުވަސް ތަކެއް ނުވެ، ވިކިލީކްސް އިން އިނގިރޭސި ސަރުކާރުން އެކަމާއި ބެހޭގޮތުން ފޮނުވާފައި ހުރި ސިއްރު ޑިޕްލޮމެޓިކް ޑޮކިއުމެންޓުތަކެއް އާންމު ކުރިއެވެ. އޭގައި ލިޔެފައިވާ ގޮތުގައި، ފޯޅަވަހި މެރިން ރިޒާވަކަށް ހެދުމަކީ އެތަނަށް އެރަށުގެ ރަށްވެހިން އެނބުރި ދިޔުން ހުއްޓުވުމަށް އެޅެން އޮތް އެންމެ ރަނގަޅު އަދި އެންމެ ދާއިމީ ފިޔަވަޅު ކަމުގައެވެ.\nފޯޅަވަހީގެ ރައްޔިތެއް އޭނާގެ ހައްގު ހޯދުމަށް އަޑު އުފުލަނީ--\nފޯޅަވަހީގެ ރައްޔިތުންގެ ވާހަކަ ދިވެހިންނަށް މުހިއްމު ވާންވީ ސަބަބެއް ނެތިއެއް ނޫނެވެ. މިއީ އިބުރަތްތަކުން ފުރިފައިވާ ވާހަކައެކެވެ. ހަމަ އެ ޕޯޗުގީޒުންނާއި ހަމަ އެ އިނގިރޭސިން ދިވެހިންގެ މައްޗަށް ވެސް އަތް ގަދަވެގެން އުޅުނެވެ. މިއީ، އެމީހުންގެ ވަކިތަކުން ސަލާމަތް ނުވެވުނު މީހުންގެ ވާހަކައެވެ. ނަމަވެސް، ދިވެހިންގެ ތާރީހާއި އާދަކާދަތަކާއި ސަގާފަތް ފުހެވިގެން ގޮސް، ދިވެހި ދަރިފަސްކޮޅު ދުނިޔެއަށް ވިއްސިވިހާލިކޮށްލުމުގެ ފުރުސަތު ދިނުމުގެ ބަދަލުގައި، ދިވެހިން ހިޔާރު ކުރީ މިނިވަންކަމެވެ.\n👏 ވަރައްވެސް ފުރިހަމަ\nލިިޔުންތެރިޔާގެ މޮޅުކަން ކިޔުންތެރިންގެ ޝައުގުއަތުލި ލިޔުންކޮޅެއް\nމިހާރު އަނެއްބައި މީހުން އެ ކުރާ މަސައްކަތަކީ ތިޔަ ބުނާ އިންގިރޭސީންނާ ގުޅިގެން ރާއްޖޭގެ ވެރިކަން ހިސޯރުކުރުން. އެ ދުވަހަކުން ޖެހޭނީ ފޯޅަވެއްސައް ޖެހުނު ދަތަރު.\nމިއީ ވަރަށް ރަނގަޅު ލިޔުމެއް! ލިޔުން ކިޔާލުމަށްފަހު، ހިތަށް އަރަނީ ދިވެހިންނަކީ ނަސީބުވެރި ބައެކޭ! އެއީ އިސްލާމް ދީނުގެ ސަބަބުންނޭ! އެކަމަށްޓަކައި ﷲ އަށް ޙަމްދު ކުރާ ޙާލު ބުނެލަން އޮތީ، އެއްވެސް މީހަކު މި ޤައުމަށް ނިކަމެތިކަން ލިބޭ ފަދަ ގޮތަކަށް ޢަމަލުތައް ނުބަހައްޓަވާށޭ!\nމުޙައްމަދު ބުނެފައިވާ ފަދައިން އިނގިރޭސިންގެ އަތްދަށުން ދިވެހިންނަށް ސަލާމަތްވެވުނަސް ޔާމީން މިހާރު ދިވެހިން ވައްޓައިލަން މިއުޅޭ އަނިޔާވެރި ފުން ވަޅުގަނޑުން ސަލާމަތްވެވޭނީ، ޗައިނާ މީހުންގެ ވަކިތަކުން ދިވެހިން ސަލާމަތްވުމަށް ކުރަންވީ މަސައްކަތްތަކެއް ކޮށްގެން! މި މޮޔަ ރައީސު ޔާމީނުގެ ނުބައި ރޭވުންތަކުން ސަލާމަތްވުމަށްޓަކައި ދިވެހިން ފިސާރިކެރިގެން ނިކުމެ، ޔާމީނުގެ ވަކިތަކުން މި ޤައުމު މިންޖު ކޮށްގެން!\nވަރަށް ފުރިހަމަ ލިޔުމެއް. ކިޔާ ހިތުން ކިޔާލެވުނު ، މަޢުލޫމާތު މުއްސަނދިވި ލިޔުމެއް.މިކަހަލަ ލިޔުންތައް ޝާއިރު ކޮއްބަލަ ފާޑު ފާޑު ތާކުން ތާކުން ނުޖެހޭ ލިޔުންތަައް ނުލިޔެ!\nMi varah furihama molhu liyumehkamugai dheken mifadha gina liyun thakeh kiyuntherinnah foarukohdhinun edhen\nހިތާމައަކީ މިޤައުމުގައި ހިނގާ ކޮންމެ ކަމަކާ ގުޅިގެން، އިދިކޮޅު ފަރާތްތަކުން ޙައްލުހޯދާށޭ ކިޔައިގެން އެނުލަފާ އިނގިރޭސިންގެ ގާތަށް މިހާރުވެސް ގޮސް އުޅޭކަން. އަދި އޭގެ ނަތީޖާއެއްގެ ގޮތުން ދިވެހިރާއްޖެއަށާއި، ދިވެހި ރައްޔިތުންނަށް އިޤްތިޞާދީ ފިއްތުންތަކާއި، ބޮޑެތި ގެއްލުންތައް މިހާރުވެސް އިނގިރޭސިންގެ ސަބަބުން ލިބެމުން ދާކަން. އިނގިރޭސިންނަކީ އެއްވެސް ކުށެއްނުކުރާ ހުދު ފޮތިކޮޅެއްފަދަ ބައެއްކަމަށް މިޤައުމުގެ ބައެއް މީހުންނަށް ހީވާ ހީވުމަކީ ވަރަށް ބޮޑު އޮޅުމެއްކަން މިރިޕޯޓުންވެސް މިވަނީ ހާމަވެފައި.\nތިދުވަސް އޮތީ މާދުރަކުނޫން. ޔާމީނު މިޤައުމު ސީނުކަރައަށް ވިއްކައިފި. އެއީ އިގިރޭސީނަށްވުރެ މާބޮޑުތަކުން ނާތަހުޒީބު ނުބައި ބަޔެއް. މިޤައުމު ސަލާމަތް ކުރަން ބޭނުން ކޮންމެ މީހަކު ޔާމިނުގެ ކިބައިން ސަލާމަތްވުމަށް މަސައްކަތް ކުރަންޖެހޭ. ފަހުން ރޯރުއިމުގައި އަސަރެއް ހުއްޓަސް ފައިދާއެއް ނުކުރާނެ.


ގޯދިއްޔާ ފުޓުސަލް ކަޕް: މިރޭ ނުކުންނާނީ ސީދާ ތިން ޕޮއިންޓަށް: ޒެލޯން - AO News ގޯދިއްޔާ ފުޓުސަލް ކަޕް: މިރޭ ނުކުންނާނީ ސީދާ ތިން ޕޮއިންޓަށް: ޒެލޯން - AO News\nގޯދިއްޔާ ފުޓުސަލް ކަޕް: މިރޭ ނުކުންނާނީ ސީދާ ތިން ޕޮއިންޓަށް: ޒެލޯން\n“ހެޕީމާކެޓު ގޯދިއްޔާ ފުޓުސަލް ކަޕް 2019” ގައި މިރޭގެ ފުރަތަމަ މެޗުގައި ބައްދަލު ކުރާނީ 2008 ވަނަ އަހަރުން ފެށިގެން މެދު ނުކެނޑި މުމުބާރާތުގައި ވާދަކުރަމުންދާ މަރަދޫ ޒިލޯންއާއި، މަރަދޫ ފޭދޫ އެފްސީ އަފިރިންއެވެ.\nމިރޭގެ މެޗަކީ މި މުބާރާތުގައި ދެޓީމުގެ ވެސް ފުރަތަމަ މެޗެވެ. އެހެންކަމުން ދެ ޓީމުން ވެސް ނުކުންނަނީ މޮޅަކަށެވެ. ޒެލޯންގެ މެނޭޖަރ ޙުސައިން ޢާބިދު ބުނީ އެފްސީ އަފިރިންއަކީ އެއްކޮށްކުޅޭ މޮޅު ޓީމެއް ކަމަށެވެ. އެހެން ކަމުން މިރޭ ނުކުންނާނީ އެކަން ވިސްނުމުގައި ބަހައްޓައިގެން ސީދާ ތިން ޕޮއިންޓް ކަށަވަރު ކުރުމަށެވެ. “އެއީ މޮޅު ޓީމެއް. އެހެންނަމަވެސް ވަރުގަދަ ފައިޓެއް ނުދެވޭނެ ވަރުގެ ޓީމެއްނޫން. ހުރިހާ ކުދިން ވެސް ތިބީ މިރޭގެ މެޗުން މޮޅުވެ ތިންޕޮއިންޓް ކަށަވަރު ކުރުމުގެ ޢަޒުމުގައި،” އޭނާ ބުންޏެވެ.\nޒެލޯންގެ ގޯލްކީޕަރު ފިޔަވައި އެހެން ހުރިހާ ކުޅުންތެރިންނަކީ މަރަދޫ ކުޅުންތެރިނެވެ. ކީޕަރަކީ އެހެން ރަށެއްގެ ކުޅުން ތެރިއެކެވެ. ޢާބިދު ބުނީ ހުރިހާ ކުޅުންތެރިން މަރަދުއަށް ނިސްބަތްވުކީ މިރޭ އޮތް ވަރަށްބޮޑު އެޑުވާންޓޭޖަކަށް ވާނެ ކަމަށެވެ. އެއީ އެއްކޮށް ފަރިތަކޮށް އެކީގައި އުޅެ ވިސްނުމާއި ފިކުރުގެ ގޮތުން މުޅި ޓީމުގައި އެއްރޫޙެއް ހުރީމައި ކަމަށް އޭނާ ވިދާޅުވިއެވެ.\nޒެލޯންއަކީ މިމުބާރާތުގައި ވާދަކުރާ އެންމެ މޮޅެތި އަދި ކާމިޔާބު ޓީމުތަކުގެ ތެރޭގައި ހިމެނޭ ޓީމެކެވެ. މިހާތަނަށް އެޓީމުންވަނީ މުބާރާތުގެ ޗެމްޕިއަންކަން ދެ ފަހަރު ހޯދައިފައެވެ. ދެ ފަހަރު ރަނަރއަޕް ކަން ވެސް ހޯދައިފައެވެ. އެހެންނަމަވެސް މާޒީއަށް ބެލުމަށްވުރެ ބުއްދިވެރި ގޮތަކީ މުސްތަގުބަލަށް ވިސްނުން ކަމަށް ޢާބިދު ވިދާޅުވިއެވެ. “ޗެމްޕިއަންކަން ނުވަތަ ތައްޓާ މެދު އަދި ނުވިސްނަން. ފަހަރަކު މެޗަކުން މޮޅުވެގެން ގޮސް ތައްޓާ ހަމަށް ދެވޭނީ. އެހެންވީމާ ބަލާނީ ކޮންމެ މެޗަކުން ވެސް މޮޅުވާން. ތައްޓާމެދު ވިސްނާނީ އެހިސާބަށް ދިޔާމައި. ފުރަތަމަ މަސައްކަތް ކުރާނީ ގްރޫޕް ސްޓޭޖުން އެއްވަނަ ހޯދަން،” އޭނާ ބުންޏެވެ.\nއެޓީމުގެ ކޯޗަކީ ވެސް ފާހަގަ ކޮށްލެވޭ ކޯޗެކެވެ. ކޯޗު މުޙައްމަދު މަހުޒޫމް (މަހޭ) އަކީ ޤައުމީ ފުޓުސަލް ޓީމަށް ވެސް ކުޅެފައިވާ ކުޅުންތެރިއެކެވެ. އޭނާއަކީ ވެސް މަރަދުއަށް އުފަން މީހެކެވެ.\nމި މެޗު ފަށާނީ މިރޭ 9:30 ގައެވެ. މެޗު އޮންނާނީ މަރަދޫ ވެމްބޮޅުފިށި ސްޓޭޑިއަމުގައެވެ.


އަނބިމީހާއާއި ދަރިންގެ އުނދަގުލަށް ކެތް ނުވެގެން ލޮކްޑައުންގައި ދިޔައީ ދުއްވާލަން – Dhen.mv\nއަނބިމީހާއާއި ދަރިންގެ އުނދަގުލަށް ކެތް ނުވެގެން ލޮކްޑައުންގައި ދިޔައީ ދުއްވާލަން\nދެން އެމްވީ April 13, 2020 - 8:22 pm\nކޯވިޑް 19ގެ ސަބަބުން ލޮކްޑައުން ކޮށްފައިވަނިކޮށް އަނބިމީހާއާއި ދަރިންގެ އުނދަގޫ ބޮޑުވެގެން ކާރެއްގައި މީހަކު ދުއްވާލަން ނިކުމެއްޖެއެވެ.\nބޭރުގެ މީޑިއާތަކުން ރިޕޯޓްކޮށްފައިވާ ގޮތުގައި ކޯންވޯލްގައި ބީއެމްޑަބްލިއުއެއްގައި ދުއްވަން ނިކުމެ އުޅެނު މި ފިރިހެން މީހާ އެ ސިޓީގެ ފުލުހުން ވަނީ ހިފަހައްޓާފައެވެ. އަދި ލޮކްޑައުން ގަވައިދާއި ހިލާފްވެ ބޭރަށް ނިކުމެ އުޅުނީ ކީއްވެތޯ ފުލުހުން އޭނާ ކުރެން ސުވާލު ކުރުމުން ކުޑަވަގުތު ކޮޅަކަށް އާއިލާއާއި ދުރަށް ދާން ބޭނުންވީ ކަމަށް ވެސް މީޑިއާ ބުނެއެވެ.\nޕޮލިސް އޮފިސަރުން އެހާދިސާ ޓްވީޓް ކުރަމުން ބުނެފައިވަނީ އެމީހާ ލޮކްޑައުންގެ ގަވައިދާއި ހިލާފްވީ ބޭކާރު ކަމެއްގައި ކަމަަށާއި ދަރިންނާއި އަނބިމީހާގެ އުނދަގުލުން ސަލަމާތް ވުމަށް ދުއްވަން ނިކުތުމަކީ ލޮކްޑައުންގައި ކުރަން ޒަރޫރު ކަމެއް ނޫން ކަމަށެވެ.\nފުލުހުން ވަނީ އާއްމުންގެ ގިނަ މީހުން ބޭރަށް ނުނިކުމެ ލޮކްޑައުން އަށް ތަބާވެގެން ތިބޭތީ އެކަމަށް ޝުކުރު އަދާކޮށްފައެވެ. އެހެންނަމަވެސް، ބައެއް މީހުން އަދިވެސް ގަވައިދާއި ހިލާފަށް މަގުމަތީގައި އުޅެމުންދާ ކަން ފާހަގަކޮށް އެކަން ރަނގަޅު ކުރަން ޖެހޭ ކަމަށް ވެސް އެ ސަރަހައްދުގެ ފުލުހުން ވަނީ ބުނެފައެވެ.


Ali: Namun hama Alifeh! Goas vee ehen baeh!\nއަލީ: ނަމުން ހަމަ އަލިފެއް! ގޯސްވީ އެހެން ބައެއް!\n21 ސެޕްޓެމްބަރ 2021 - 12:31:45\nދުވަހުގެ އިރު އެރުމާއެކު ހޭލެވިގެން ފޯނު ހުޅުވާލާ ސޯޝަލް މީޑިއާ ބަލައިލިއިރު ކަމަކު ދާކަށް ނެތެވެ. ފޭސް ބުކް އާއި ޓްވިޓާގެ ފީޑް ގައި ވެސް އޮތީ ކުރީގެ ޓޫރިޒަމް މިނިސްޓަރު އަލީ ވަހީދުގެ ވާހަކަ އެވެ. ރާއްޖެއިން ބޭރުގައި ހުންނަވާ ނޫސްވެރިންނާ ބައްދަލުކުރައްވާ ދެއްކެވި ވާހަތަކަށް ހަދާފައިވާ ހަބަރުތަކުންނެވެ.\nޖިންސީ ގޯނާގެ ތުހުމަތު ތަކެއްގައި ޓޫރިޒަމް މިނިސްޓަރު ކަމުގެ މަގާމުން ވަކިކުރެއްވުމާ އެކު، ރާއްޖެއިން ބޭރަށް ވަޑައިގެން އިނގިރޭސި ވިލާތުގައި ހުންނަވާ ރާއްޖެ ވަޑައި ނުގަންނަވާ ދެއްކެވީ ފިސާރި މޮޅު ވާހަކަ ތަކެކެވެ.\nއެ ވާހަކަތައް އޭނާ ދެއްކެވި އިރު އަލީ ވަހީދު ރާއްޖޭގެ ސުޕްރީމްކޯޓަށް ހާޒިރުވުމަށް އެކޯޓުންވަނީ އަމުރުކޮށްފަ އެވެ. އެ އަމުރާ އެއްގޮތަށް އަމަލުކުރައްވާފައި ނުވާތީ އަލީ ވަހީދުގެ މައްޗަށް އެންމެ މަތީ ކޯޓުންވަނީ ޖަލު ހުކުމެއް އިއްވާފައެވެ.\nރޭގެ ޕްރެސްގެ ރެކޯޑިން ފަހުން އަނެއްކާވެސް ބަލާހިތްވެގެން އަޅުވައިލާ އަޑު އަހަން އިން އިރު އަލީގެ ވާހަކަ ތަކުން އޭނާ އަކީ ހަމަ "އަލިފެކޭ" ވިދާޅުވާ ފަދަ އެވެ. ކުށް ވެސް ނުކުރައްވާ ހުދު ކާފޫރުކޮޅެކޭ ބުނާހެން ވެސް ހީވިއެވެ. ހަގީގަތުގައި ހަމަ އަލީ އެ ބުނަނީ ވެސް އެހެން ނެވެ.\nމާގިރި ހޮޓެލްގައި ކޮވިޑްގެ ދުވަސްވަރު ތިއްބެވި އިރު އެބުނާ ފަދަ ހަޑި އަމަލެއް ހިންގާފައެއް ނުވާނެ ކަމަށާއި މަގާމުން ވަކިކުރެއްވީ "ތަންދޮރު" އޮޅުން ނުފިލުވާ ކަމަށް ވިދާޅުވެ އެ މޭރުމުން ވާހަކަތައް ދައްކަވަމުން ދިޔައީ "ގަޓު" ގައެވެ.\nއިސްތިއުފާ ދެއްވަން ނުޖެހޭ ކަމެއްގައި މަރާލިއަސް އަދި ޖަލަށް ލިޔަސް އަމާން ނުދެއްވާނެ ކަމަށް އޭރު އޭނާ ވިދާޅުވެފައިވާ ކަމަށް ބުނެ އިސްތިއުފާ ދެއްވަން ޖެހޭ ވަރުގެ ކަމެއް ނުކުރައްވާ ކަމަށް ޕްރެސްގައި އަލީ ވިދާޅުވި އެވެ.\nއިސްތިއުފާ ދެއްވަންޖެހޭ ކަމަށް އެންގުމުން ރައީސް އަށް ގުޅުއްވި ކަމަށާއި އަދި މަގާމުން އިސްތިއުފާ ދެއްވަން ޖެހޭ ވަރުގެ ކަމެއް ކުރައްވާފައި ނޯންނާނެ ކަން ރައީސްގެ ގާތު ދެންނެވުމުން ރައީސް ވިދާޅުވީ "އެ ކުދިން އައިސް ދެއްކި ވާހަކައިން ރަނގަޅީ މި ވަގުތު ދުރަށް ޖެހުނިއްޔާ" ކަމަށް އަލީ ވިދާޅުވި އެވެ.\n"ރައީސްގެ ގާތު ދެންނެވިން މަގާމުގައި ވަރަށް އިހުލާތެރިކަމާއެކު ކަމަށް މަސައްކަތް ކުރަމުން މި ގެންދަވަނީ. އެހެން ކަމުން ކޮން ކަމަކާތޯ އޭ އިސްތިއުފާ ދެއްވަން ޖެހޭނީ. މަޖިލީހުގައި ވެސް ރައީސް އާ އެކު އެކުގައި މަސައްކަތްތަކެއް ކުރެއްވީމެއް ނޫންހޭ އެކަން އެނގެއެއްނޫންހޭ. އަޅުގަނޑު ކޮމްޕްރަމައިޒްކުރާނެ ކަމެއް ނުވަތަ ރައީސް ކޮމްޕްރޮމައިޒް ކުރަންޖެހޭނެ ކަމެއް ވެސް ނޯންނާނެއޭ ދެންނެވިން . ތި އިސްތިއުފާގެ ސިޓީ ލިޔާނެ ހިތްވަރެއް އަޅުގަނޑުގެ ނެތޭ ދެންނެވިން."\nމި ހުރިހާ ވާހަކަތަކެއް ދައްކަވައި ކުށުން ބަރީޢަވެވަޑައިގެން އަލީގެ އިނގިލި ދިމާކުރެއްވީ ސިޔާސީ ފަރާތްތަކަށާއި ސަރުކާރަށެވެ.\nއަލީގެ މައްޗަށް ޖިންސީ ގޯނާގެ ތުހުމަތު ކުރާ އިރު މިއަދާ ހަމައަށް ވެސް ދައުލަތުން އޭނާ އާ ސުވާލު ކޮށްފައި ނުވާކަމަށް ވިދާޅުވި އެވެ.\nގިނަ ވާހަކަތަކެއް ދައްކަވަމުން އޭނާ ވިދާޅުވީ، މާގިރީގައި އޭނާ އަށް ވުރެން މާ "ހަޑިކޮށް" ބަޔަކު އުޅުކަމަށާއި ޕާޓީކޮށް ރޯދަ މަހު ރޯދަ ނުހިފާ އެއްޖިންސުން ގުޅުން ހިންގި މީހުން ވެސް އުޅުނު ކަމަށެވެ. އަދި އޭނާ ފްރޭމް ކުރުމުގެ ފަހަތުގައި ތިބީ ފިރިހެނުންތަކެއް ކަމަށް ވެސް ވިދާޅުވި އެވެ.\nއަލީ ވިދާޅުވީ އޭނާ އާ ދޭތެރޭ ހިތްހަމަނުޖެހުން އައީ އެމްޑީއެން މައްސަލައިގައި ކަމަށާއި ޖިންސީ ގޯނާގެ ތުހުމަތުކޮށްގެން ފެންމަތިކުރީ މަގާމުން ދުރުކުރުމަށް ކަމަށާއި އެއީ ކޯލިޝަންގައި ތިބި އެމްޑީޕީ ނޫން ޕާޓީގެ މީހުން ދުރުކުރުމަށް ކުރެވޭ ކަމެއް ކަމަށެވެ. އަދި ކެބިނެޓުން އިސްތިއުުފާ ދިން އެކަކު ވެސް އެކަން ކުރީ ހިތްހަމަޖެހިގެނެއް ނޫން ކަމަށާއި މަޖުބޫރުވެގެން ކަމަށް އަލީ ފާހަގަ ކުރެއްވިއެވެ.\nޕީޖީ ހުސެއިން ޝަމީމް އާއި އޭޖީ އިބްރާހިމް ރިފްއަތުގެ މައްސަލަތައް އެބަހުރި ކަމަށް ވިދާޅުވެ އެ ދެ ބޭފުޅުންނަށް ފާޑު ވިދާޅުވަމުން އަލީ ވަނީ މި ސަރުކާރު ގެނެސްގެން އިންސާފު ނުލިބުނީމަ ރައްޔިތުންގެ ކިބައިން އެކަމަށް މާފަށް އެދިވަޑައިގެންފައެވެ. އަދި ރައީސް އަބްދުﷲ ޔާމީނަށް ކުރި ހުކުމާ ގުޅޭ ގޮތުން ސުވާލު އުފެދުމުން މިނިވަންކުރަން ޖެހޭ ކަމަށް އޭނާ ވިދާޅުވިއެވެ.\nއަލީ ވިދާޅުވީ ރާއްޖެއިން ފުރީ ފިލައިގެން ނޫން ކަމަށާއި ފަރުވާ އަށް ބޭރަށް ދިޔައީވެސް ވެސް ޕާސްޕޯޓް ވެސް ދޫކޮށްލުމުން ކަމަށެވެ. އަދި ރާއްޖެއިން ބޭރުގައި ހުންނަވައިގެން ފަރުވާ ނުހޯދައްވާ ވާހަކަ ފެތުރުނު ކަމަށާއި އެ ވާހަކަ ތަކަކީ ދޮގެއް ކަމަށް އެ ޕްރެސްގައި ވިދާޅުވިއެވެ.\nމި ހުރިހާ ވާހަކަތަކެއް ވެސް ވަކި ސުރުހީތަކެއްގެ ގޮތުގައި ހަބަރަށް އެރި ނަމަވެސް ދިވެހި ރައްޔިތުން ސޯޝަލް މީޑީއާ އާއި ހަބަރުތަކަށް ކޮމެންޓްކުރަމުން އަލީއަށް އަމާޒު ކުރީ ފާޑުކިޔުމެވެ. މަތިއޮމާން ކުރަން އަލިފަކަށް ވެގެން ހުރެ މޮޅެތި ވާހަކަ ދެއްކިޔަސް އެ ވާހަކަތަކުގައި އޮއްޓަރު ނެތް ކަމަށް ބުނެ ކޮމެންޓް ކުރި މީހުންނާއި ސޯޝަލް މީޑިއާގައި ބައެއް މީހުން އަލީގެ އެ ވާހަކަތަކާއެކު އަލީ ވައްޓާލީ ހޫނު ފެނަށެވެ.\nކޮންމެ މީހަކު ވެސް މަގާމުން ދުރުކުރީމަ ނުވަތަ ބާރު ކެނޑޭހެން ހީވީމަ ރައްޔިތުންގެ އަނގަކޮށްވަށް ތާކުންތާކު ނުޖެހޭ ވާހަކަ ދެއްކުމަކީ ރާއްޖޭގެ ސިޔާސީ މީހުން ކުރަމުންދާ ކަމެކެވެ. އަލީ ވަހީދު ވެސް މި ކުރެއްވީ އަނެއްކާ މިޒާތު ކަމެއްތޯ އެވެ.\nއަލީ ވަހީދުޖިންސީ ފުރަސާރަޖިންސީ ގޯނާ\nއަލީ ވަހީދުގެ ޕާސްޕޯޓް މައްސަލަ ހައިކޯޓަށް ބަލައި ނުގަތް


Noorul-islam.NET :: އިސްލާމްދީނާއި ބެހޭ ގޮތުން އިތުބާރު ހިފޭ މަޢުލޫމާތު...\nއިސްލާމްދީނާއި ބެހޭ ގޮތުން އިތުބާރު ހިފޭ މަޢުލޫމާތު...\nالحمد لله الذي علم بالقلم علم الإنسان مالم يعلم , والصلا ة والسلام على نبينا محمد وعلى آله وأصحابه أجمعين ومن سلك سبيلهم إلى يوم الدين، وبعد :\nއިތުބާރު ހުރި އިސްލާމީ ވެބްސައިޓަކީ ވަރަށް މުހިންމު ވަސީލަތެކެވެ.\nމިއީ އެކި ކަންކޮޅުތަކުގައި ތިއްބެވި ދިވެހިރާއްޖޭގެ ލޮބުވެތި އަޚުންނާއި އުޚުތުންނަށް ދީނާބެހޭ މަޢުލޫމާތު އިންތިހާއަށް ބޭނުވެފައިވާ ދަނޑިވަޅެކެވެ. މިފަދަ ދަނޑިވަޅެއްގައި މިފަދަ ވެބްސައިޓެއް ވުޖޫދަށް އައުމަކީ ވަރަށް އުފާވެރިކަމެކެވެ.\nމި ވެބްސައިޓް އުފެއްދުމުގައި އިސްކޮށް ޙަރަކާތްތެރިވި އަޚުންނަށް މާތް ﷲ ހެޔޮ ޖަޒާދެއްވާނެތެވެ. މިއީ ވަރަށް ބުރަ، އަދި އިސްލާމްދީނަށްޓަކައި ކުރެވުނު ވަރަށް ބޮޑު ޚިދުމަތެކެވެ.\nޒަމާން ތަރައްޤީވެ، ޓެކްނޮލަޖީ ގޮތުންވަނީ ކުރިއަރާފައެވެ. މިއިން އެންމެ އެދެވޭގޮތެއްގައި ފައިދާނަގަންވީ ބަޔަކީ ހަމަ މުސްލިމުންނެވެ. މިފަދަ ވަސީލަތްތައް މެދުވެރިކޮށް އިސްލާމްދީނުގެ ދަޢުވަތު ފެތުރުމަކީ ވަރަށް ބޭނުންތެރި ކަމެކެވެ.\nމިއަދު އިސްލާމީ އުންމަތް ވަނީ ފިކުރީގޮތުން ބައިބައިވެފައެވެ. ތަފާތު މަންހަޖުތަކާއި، އުސްލޫބުތަކާއި، ބާޠިލު ޢަޤީދާތައް ދަނީ ފެތުރެމުންނެވެ. ހަރުކަށީ އުޞޫލުތަކާއި، ފަރުޢީ މައްސަލަތަކުގައި ޖަދަލުކުރުމާއި. ޝަރުޢީ އިމުން ބޭރުވެ މުސްލިމުން ދީނުން ނެރުމާއި، މިފަދަ އެތައްކަމެއް ދަނީ ފެތުރެމުންނެވެ.\nނޫރުލް އިސްލާމް ވެބްސައިޓަކީ ސުންނަތް ޖަމާޢަތުގެ ޢަޤީދާއާއި، އަޞްޙާބު ބޭކަލުންނާއި، ތާބިޢީބޭކަލުންނާއި، އުންމަތުގެ އިމާމުންގެ މަންހަޖާ އެއްގޮތަށް އިސްލާމްދީނުގެ މަޢުލޫމާތު ފޯރުކޮށްދޭ ސައިޓެވެ. މިފުރްޞަތުގައި މިމަންހަޖު މަތީގައި ދެމިތިބުމަށް ނޫރުލްއިސްލާމްގެ އިސްބޭފުޅުންނަށް އަޅުގަނޑު ވަޞިއްޔަތްކުރަމެވެ. މާތް ﷲ ތިޔައަޚުންނަށް ހެޔޮޖަޒާދެއްވާށިއެވެ.\nއަޅުގަނޑުގެ ދުޢާއަކީ މިސައިޓް ހިންގެވުމުގައި އެހީތެރިވެ ވަޑައިގަންނަވާ އެންމެހާ ބޭފުޅުންނަށް އިޚުލާޞްތެރިކަން ދެއްވައި، އެބޭފުޅުންނަށް ﷲ ތައުފީޤުދެއްވުމެވެ. އެއީ ދުޢާ އިޖާބަކުރައްވާ އިލާހެވެ.


Mila Handhuvaru -2| Vaahaka\nމިލަހަނދުވަރު – 2\nފަރެސް އީމާން October 3, 2017\t10 Comments\nViews: 4319\t82\nމިއުޒިކް ޝޯ ފެށުނީ ދިވެހި ސަގާފީ އައިޓަމަކުންނެވެ. މުޅި ހިސާބުގަނޑުވަނީ މިއުޒިކުގެ އަޑުން ގުގުމައިފައެވެ. އެކި މީހުން އެކި ދިމަ ދިމާލުގައި ހުރި ގޮނޑިތަކުގައި އިށީދެ ތިއްބެވެ. ބައެއް މީހުން ކޮޅަށްވެސް ތިއްބެވެ. ޝަމްއާން އާއި އަކްރަމް ވެސް ގޮސް އެކަހެރި ދިމާލެއްގައި ހުރި ގޮނޑިއެއްގައި އިށީނެވެ. އެތާ ކައިރީގައި ތިބީ ވަރަށް މަދު މީހެކެވެ. ސްޓޭޖާ ދުރުވުމުން ކަމަށްވެސް ވެދާނެއެވެ. ހަމަ ޖެހިލައިގެން ޝޯ ބަލާލެވޭނީ އެތާނގަ އިނދެގެން ކަމަށް ޝަމްއާނަށް ގަބޫލު ކުރެވުނެވެ. އަކްރަމަކަށް އެތާނގައި އިނދެވޭ ވަރެއް ނުވިއެވެ. އެއަށް ވުރެ އޭނަ ހުރީ މާ ފޯރި ހިފާލައިފައެވެ. އަކްރަމް ދިޔައީ ސްޓޭޖާއި ވީހާވެސް ގާތުން ޝޯ ބެލުމަށެވެ. ޝަމްއާން އެކަމާއި ދެކޮޅު ހެދުމުން އެކަނި ދިޔައީއެވެ. ޝަމްއާން އިނީ ސްޓޭޖްމަތީގައި ހުށަހަޅައިދޭ އައިޓަމަށް ގެއްލިފައެވެ.\n” ހަލޯ ހާދަވަރަކަށް ގެއްލިފަ ތި އިނީ”\nޝަމްއާން ކޮނޑުގައި އަތް ބާއްވާލަމުން އަހާލިއެވެ. ޝަމްއާން ދިޔައީ ސިއްސައިގެންނެވެ. އެއީ މިރަށުން ދެކޭ ކުއްޖެއް ނޫނެވެ.\n” ތީ ކާކު ”\nޝަމްއާން ހިތްހަމަ ނުޖެހިފައި ބުނެލިއެވެ. ސަބަބަކީ އަޚްލާގީ ފެންވަރު ދަށް ކަމުންނެވެ. ފުރަތަމަވެސް އައިސް ޝަމްއާންގެ ގައިގަ އަތްލީމައެވެ.\n” މިއީ ޒުމްރާ. މިތާ އެކަނި އިނީމަ ހިތަށްއެރި ވާހަކަ ދައްކާލާނީއޭ ”\nޒުމްރާ އައިސް ޝަމްއާން ކައިރީގައި ހުރި ގޮނޑިއެއްގައި އިށީނެވެ.\n” ކޮން ރަށެއްގެ ކުއްޖެއް. މަ ނުދެކެން މިރަށަކުން ”\nޝަމްއާން ވާހަކަ ދެއްކީ ހިތްހަމަ ނުޖެހިފަ އިނދެގެންނެވެ.\n” އަދި އެނގޭނެ. ކެތް ކޮއްލާ. މާދަމާ ރޭ ހަމަ މިތަނުން ދިމާވާނެ ”\nއެހެން ބުނެފައި ޒުމްރާ ސްޓޭޖާއި ދިމާއަށް ހިނގައިގެންފިއެވެ. ޝަމްއާން އެކަމާއި ވިސްނާކަށް ބޭނުމެއް ނުވިއެވެ. އެއީ ކޮން ކުއްޖެއްކަމެއް ނޭގެއެވެ. އަދި އެއީ މިރށުގެ ކުއްޖެއްވެސް ނޫނެވެ. އެހެން އިންދާ އަކްރަމް ވަރަށް ބާރަށް ޝަމްއާން އާއި ދިމާލަށް އަންނަތަން ފެނުނެވެ. ހީވަނީ ކޮންމެވެސް ކަމަކާއި ހާސްވެފައި ހުރިހެންނެވެ.\n” އޭ އެތާނގައި އެބައުޅޭ ވަރަށް ސަޅި ބިޓުން. ހީވަނީ ކައިރީގައި މިއޮތް ރަށުގެ ކުދިންހެން އާދެބަލަ ދާން ”\n” ނޫން މިތަން މާ ފަސޭހަ. މަ މަޑުކޮއްލާނަން ”\n” ތިހެން އިންދާ ޖިންނި އައިސްފާނެ ”\nޝަމްއާން ބިރުގެންނެވުމުގެ ގޮތުން އަކްރަމް ބުނެލިއެވެ. އެހެން ބުނެފައި އަނެއްކާވެސް ސްޓޭޖާއި ދިމާއަށް ހިނގައިގެންފިއެވެ.\nޝަމްއާން ބިރުގަތެވެ. އަނެއްކާ ދެންމެ އެ އައީ ޖިންނިއެއް ނޫންބާއޭ ހިތަށް އެރިއެވެ. ޝަމްއާން ތެދުވެގެން ހިނގައިގެނފިއެވެ. އަކްރަމް ހޯދާށެވެ. އެއިރު ޝޯގެ އެންމެ ފަހުގެ އައިޓަމް ދިޔައީ ގެނެސްދެމުންނެވެ. ޝަމްއާން ގޮސް ސްޓޭޖް ކައިރިއަށް ހުއްޓިލިއެވެ. އަކްރަމް ފެންނާކަށް ނެތެވެ. ވަށައިގެން ހޯދައިލިއެވެ. އެއްވެސް ދިމާލަކުން ނުފެނުނެވެ. ޝަމްއާން ގެއަށް ދާން ހިނގައިގެންފިއެވެ. އަކްރަމް ނުފެނުމުންނެވެ.\n” އަކްރަމް ދޯ ތި ހޯދަނީ ”\nފަހަތުން މީހަކު ބުނެލިއަޑަށް އަކްރަމް ބަލައިލިއެވެ. އެއިރު ޒުމްރާ ޝަމްއާންގެ ފަހަތުގައި ހުއްޓެވެ.\n” އަކްރަމް ދަންނަންތަ ”\nހައިރާންވެފައި ހުރެ ޝަމްއާން ސުވާލު ކުރިއެވެ.\n” އޯ ހާދަ ބިރެއްތިގަތީ. އޭނަ އެބައުޅޭ އަންހެން ކުދިންތަކަކާއި އެކީ މިތާ ބީޗްގައި ”\nޒުމްރާ ބުނެލިއެވެ. ޒުމްރާ ޝަމްއާން އާއި ގާތްވެލިއެވެ.\n” އެމީހުން ހޯދާނެ ދެން ދޭ ”\nޝަމްއާން ބޭނުންވީ ޒުމްރާގެ ކިބައިން އަވަހަށް ސަލާމަތް ވުމަށެވެ.\n” ނޫނޭ އެމީހުން ގާތުގައި ބުނެފަ މިއައީ. ޝަމްއާން އެކަނި ދާތީ. ހިނގާ ދާން. އެކަނި ދާކަށް ނުވާނެ ”\n” ހެ ހެ ތިއީ އަދި އަންހެން ކުއްޖެއް. މަ މިއީ ފިރިހެނެއް ”\nޝަމްއާން ހިނިގަޑެއް ޖަހައިލިއެވެ. ދެމީހުން ވާހަކަ ދައްކަމުން އައިސް ޝަމްއާންގެ ގެއާއި ހިސާބަށް އާދެވުމުން ޒުމްރާ އެނބުރި ދާން ހިނގައިގެންފިއެވެ. އެއީ ހާދަ ބިރުކުޑަ އަންހެން ކުއްޖެއްބާއޭ ޝަމްއާންގެ ހިތަށް އެރިއެވެ. ތެދެކެވެ. އެގަޑީގައި ކޮންމެ ކުއްޖަކަށް އެކަނި ބޭރަށް ނިކުންނަންވެސް ނުކެރޭނެއެވެ. ޝަމްއާން ގޮސްވަނީ ގޭތެރެއަށެވެ. އެކަކުވެސް ފެންނާކަށް ނެތެވެ. މަންމަގެ ކޮޓަރި ހުޅުވައިލިއެވެ. މަންމަ އާއި ދަރިފުޅު ނިދާފައި ތިއްބެވެ. މަންމައަށް ނުގޮވަން ގޮސް ޝަމްއާންގެ ކޮޓަރިއަށް ވަނެވެ. ނިދިއައިސްފައި ހުރިވަރުން ބޭނުންވީ އަވަހަށް ނިދާލާށެވެ. ހެނދުނު ހޭލަން ޖެހޭތީއެވެ. އެނދުގައި އޮވެ ނިދޭތޯ ޝަމްއާން މަސައްކަތް ކުރިޔަސް އެކަމެއް ކާމިޔާބު ވާގޮތެއް ނުވިއެވެ. އެކަންވީ ބޭކާރު ކަމަކަށެވެ. ޒުމްރާ އާއި ދޭތެރޭގައި ވިސްނެނީއެވެ. އެއީ ދުވަހަކުވެސް ޝަމްއާން އަށް ވީ ގޮތެއް ނޫނެވެ. އެއީ ކޮންކުއްޖެއް ކަން އޮޅުންފިލުވުމުގެ ޝައުގުވެރިކަން ޝަމްއާންގެ ހިތުގައި ދިޔައީ އިތުރުވަމުންނެވެ. ޝަމްއާން ހިތުގައި އެސޫރަ ވަނީ ކުރެހިފައެވެ. ޝަމްއާން ގޮސް ކުޑަދޮރު ހުޅުވައިލިއެވެ. ނަލަ ހަނދުވަރެއް ދީފައި އޮތަސް އެއްވެސް މީހަކު ފެންނާކަށް ނެތެވެ. ޖެހެމުންދާ މަޑުވައިރޯޅީގައި ބީހިލުން ފިޔަވައި އެއްވެސް އުފަލެއް މިރީތި ހަނދުވަރަކުން ނުލިބެއެވެ. ޝަމްއާން ނިކުމެ ގޯތިތެރޭގައި ހުރި ޖޯލިފަތީގައި އޮށޯތެވެ. އެއްވެސް މީހަކު ފެންނާކަށް ނެތެވެ. ޝަމްއާން މަޑުމަޑުން ލޯމަރައިލިއެވެ. ޖެހެމުންދާ މަޑު ވައިރޯޅިން ނަމަވެސް އުފަލެއް ލިބޭތޯއެވެ. ޝަމްއާން ސިއްސައިގެން ދިޔައީ ފަހަތުން މީހަކު އައިސް ލޯމަތީގައި އަތް އެޅުމުންނެވެ. ޝަމްއާން ތެޅިގެންފައި ބަލައިލިއެވެ. ފަހަތުގައި ހުރީ ޒުމްރާއެވެ. ޝަމްއާން އަށް ގަބޫލުކުރަން ދަތިވިއެވެ. ކޮނޑުގައި ދަބަހެއް އަޅުވައިލައިގެން އަތުން ފޮތެއް ހިފަހައްޓައިގެން ހުރިއިރު އޭނަގެ ރީތިކަން ފާޅުވަމުން ދެއެވެ.\n” މިދަނީ ފުރަން. ދަމުން ހިތަށްއެރީ ޝަމްއާން ފެނޭތޯ ބަލާފައޭ ދާނީ ”\n” މަވެސް ނުނިދިގެން ބޭރަށް މި ނިކުމެލީ "\n” ދަނީ އިނގޭ. މާދަންރޭ ހަމަ އެތަނުން ދިމާވާނެ ” ޒުމްރާ ދާން ހިނގައިގެންފިއެވެ. ޒުމްރާ ދިމާލަށް ބަލަހައްޓައިގެން ޝަމްއާން އޮތެވެ. ޝަމްއާން ހޭވެރިކަންވީ ފަތިސްނަމާދުގެ ބަންގީގެ އަޑަށެވެ. އެއިރުވެސް ޝަމްއާން އޮތީ ޖޯލިފަތީގައެވެ. އެއީ ހުވަފެނެއްބާއެވެ. ނުވަތަ ހަގީގަތެއްބާއެވެ. ޝަމްއާން ހިތަށް އަރަމުން ދިޔައެވެ. ޝަމްއާން ތެދުވެގެން ގޮސް ގޭތޭރެއަށް ވަނެވެ. މަންމަ އެއިރު ހޭލާއުޅެއެވެ. ފަތިސްނަމާދަށް ކޮންމެ ރެއަކު މަންމަ ހޭލާނެއެވެ. ޝަމްއާންވެސް ނަމާދުކޮއްލައިގެން ގޮސް އެނދުގައި އޮށޯވެލިއެވެ.\n” އޭ މިއަދު ކުޅިވަރު ކުޅެންވެސް ނުދަނީތަ ”\nޝަމްއާން އަށް ހޭލެވުނީ މަންމަ ގޮވާ އަޑަށެވެ. ގަޑި ބަލައިލިއިރު ނުވައެއް ޖަހާ ބޮޑުވެއްޖެއެވެ.\n” އަން ދަރިފުޅު އުރާބަލަ. މަންމަ މިދަނީ ސައި ހަދަން ”\nކުޑަކުޑަ ޔަމާން ޝަމްއާން އަތަށް ދީފައި މަންމަ ދިޔައީ ސައި ހަދާށެވެ.ސައިހަދައި ނިމުމުން ޝަމްއާން ގޮސް ފެންވަރާލއިގެން އަތުވެއްޖެއެވެ. އެއިރު ޔަމާން މަންމަގެ އުރުގައި ރޯން އިނެވެ. ޝަމްއާން ގޮސް ދަރިފުޅު އުރައިލިއެވެ. ޝަމްއާންގެ ހުރިހާވެސް ކަމަކީ އެ ކުޑަކުޑަ ޔަމާންއެވެ.\nއިރު އޮއްސެން ގާތްވުމާއިއެކު ޝަމްއާން ފެންވަރައި ރީތިވެލިއެވެ. ޝަމްއާން ހުރީ ޝޯ ފެށުން ލަސްވެފައެވެ. މިނިޓެއް ހީވަނީ އެއް ދުވަސް ހެންނެވެ. ޝަމްއާން ގޮސް ޖޯލިފަތީގައި އޮށޯތެވެ. ޝަމްއާން ހުރީ ހިތް އަވަސްވެފައެވެ. ޒުމްރާ އާއި ބައްދަލު ކުރުމަށެވެ. ގަޑިން އަށެއް ޖެހުމާއި އެކު ޝަމްއާން މިސްރާބު ޖެހީ މިއުޒިކް ޝޯ ބާއްވާ ސަރަހައްދާއި ދިމާލަށެވެ.އަކްރަމް ލަސްވާތީވެ ޝަމްއާން އެކަނި ނަމަވެސް އެދިމާލަށް ދާން ހިނގައިގަތީއެވެ. އެހިސާބަށް ދާކަށް މާގިނައިރެއް ނުނަގައެވެ. ޝަމްއާން ގޮސް ކުރީރޭވެސް އިން ތަނުގައި އިށީނެވެ. އެއިރު ސްޓޭޖް މަތީގައި ޝޯ އަށް ތައްޔާރު ވުމުގެ ކަންތައް ކުރިއަށް ދެއެވެ. ޝަމްއާން ގަޑި ބަލައިލިއެވެ. ޝޯ ފެށެން އަދި ކުޑައިރުކޮޅެއް އެބައޮތެވެ. އެހިސާބަށް މީހުންތައް ގިނަވަމުން ދިޔައެވެ. ޝަމްއާންގެ ކައިރީގައިވެސް މީހުންތައް އިށީންނަން ފެށިއެވެ. ޝަމްއާންގެ ހިތް ނުތަނަވަސްވާން ފެށިއެވެ. ޒުމްރާ އަންނަ ގަޑީގައި އެތާގައި އެއްވެސް މީހަކު ހުންނާކަށް ޝަމްއާނެއް ނޭދެއެވެ. އަދި އެހެން ތަނަކަށް ގޮސްފިއްޔާ ޒުމްރާއަށް ޝަމްއާން ނުފެންނާނެއެވެ. މިކަހަލަ ޚިޔާލެއްގައި ހުއްޓާ ކައިރީގައި އައިސް އިށީނީ އަކްރަމެވެ. ޝަމްއާން ތެޅިގެންފިއެވެ. ޝަމްއާން ބޭނުންވީ އެތަނުން އަކްރަމް ފޮނުވާލާށެވެ. ޒުމްރާ އަންނަ ގަޑީގައި އެތާ އެހެން މީހަކު ހުންނާކަށް ބޭނުމެއް ނުވީއެވެ.\n” މިރޭ މަށަށްވެސް ފިލައިގެން ދޯ ތިއައީ ”\n” ނޫނޭ އަކްރަމްގެ ޚަބަރެއް ނުވީމަ މިއައީ. ކޮބާ ރޭގައި ހޯދި ބިޓުން. ދޭބަލަ އެކުދިން ތިބިތޯ ބަލާލަން ”\nޝަމްއާން އަވަހަށް އަކްރަމް އެތަނުން ފޮނުވައިލެވޭތޯ އުޅުނެވެ.\n” ޝަމްއާންވެސް މިރޭ ދާންވާނެ. ތިހެން އުޅެގެން ބިޓެއްވެސް ނުލިބޭނެ ”\nޝޯ ފެށުމާއި އެކީ އަކްރަމް އެތަނުން ހިގައްޖެއެވެ. ޝަމްއާން ދާން އެއްބަސް ނުވީމައެވެ. ޝަމްއާން އިނީ ޒުމްރާ އަންނައިރަކަށް އިންތިޒާރުގައެވެ. ޝޯފެށިގެން ދިޔައިރުވެސް ޒުމްރާގެ ޚަބަރެއް ނުވެއެވެ. ޝަމްއާން ހިތް ނުތަނަވަސްވިއެވެ. އަނެއްކާ ޒުމްރާއަށް މިރޭ ނާދެވުނީބާއެވެ. ނުވަތަ ބަލިވީބާއެވެ. ކަމެއް ނުވާނަމަ ޒުމްރާ އަންނާނެއެވެ. މި ޚިޔާލުގައި ހުރެ ސްޓޭޖާއި ދިމާލަށް ޝަމްއާން ހިނގައިގެންފިއެވެ.\n” ކަލޯ ގޮތް ދޫކުރަން ޖެހުނީ ދޯ. މަ ބުނީމެއްނު ތިތާ އިނަކަސް ބިޓެއް ނާންނާނެޔޭ ”\nއަކްރަމް މަލާމާތުގެ ރާގަކަށް ގޮވައިލިއެވެ.\n” މަ ނޫޅެމޭ ބިޓެއް ހޯދާކަށް. އެތާ އިނދެ ފޫހި ވީމަ މިދަނީ ”\nޝަމްއާން ދެރަނުވާން ބުނެލިއެވެ.\nޝަމްއާން ގޮސް އަކްރަމްގެ ގާތުގައި ހުއްޓުނެވެ. އެމީހުން ހީ ސަކަރާތް ޖަހަމުންދެއެވެ. އަކްރަމްގެ ގާތުގައި ތިން އަންހެން ކުދިން ތިއްބެވެ. ޝަމްއާންވެސް އެމީހުންނާއި ބައިވެރިވުމުގެ ގޮތުން އަތްޖަހަމުން ދިޔައެވެ. ނަމަވެސް ޝަމްއާންގެ ނަޒަރު އަބަދުވެސް ހުއްޓިފައި ވަނީ ޒުމްރާ އާއި ބައްދަލު ދިމާލަށެވެ. ކުއްލިއަކަށް ޝަމްއާން ލޮލުގައި އަޅައިގަތީ ޒުމްރާ އައިސް މަޑުކޮއްލިތަނެވެ. ޝަމްއާންއަށް ބޭ އިޚްތިޔާރުގައި އެދިމާއަށް ދުއްވައި ގަނެވިއްޖެއެވެ. ފަހަތުން އަކްރަމްވެސް ދުއްވައިގެންފިއެވެ. ޝަމްއާން އަށް ވީގޮތެއް ނޭގޭތީއެވެ.\n” އޭ މަޑުކޮއްބަލަ. ކޮންތާކަށް ތި ދުވަނީ ”\nޝަމްއާންގެ ފަހަތުން ދުވަމުން އަކްރަމް އާދެއެވެ. ވަކި ހިސާބަކަށް އައުމާއި އެކު ޝަމްއާން ހުއްޓިއްޖެއެވެ. އެއިރު ދެމީހުންވެސް ތިބީ ވަރުބަލިވެފައެވެ.\n” މިތަނަށް ކީއްކުރަން ދުވެފައި ތިއައީ ”\nއަކްރަމް ސުވާލު ކުރިއެވެ.\n” މަގޭ ބިޓް އައީމަ ”\nޝަމްއާން ޖަވާބު ދިނެވެ.\n” ކޮބާ؟ ދައްކަބަލަ. މިތާ ނެތެއްނު އަންހެން ކުއްޖެއް ”\nއަކްރަމް ހައިރާންވެފައި ސުވާލު ކޮއްލިއެވެ.\n” އެހުރީ ދުރުގަ ބަލަން ”\n” ތިއުޅެނީ މަ ބިރުގަންނަވަންދޯ. ތިކަމެއް ނުވާނެ. މަ މިދަނީ ދާން ”\nއަކްރަމް ހިނގައިގެންފިއެވެ. އަކްރަމް އެދިޔަގޮތަށް ގޮސް ސްޓޭޖް ކައިރީގައި މަޑުކޮއްލިއެވެ. ޝަންމްއާން އިށީނެވެ. ޒުމްރާ އައިސް ކައިރީގައި އިށީނެވެ.\n” އޭ މަ މިއައީއޭ ”\nޒުމްރާ ޝަމްއާންގެ ކޮނޑުގައި ބޯ އަޅައިލިއެވެ.\n” މަ ހީކުރީ މިރޭ ނާންނަނީ ކަމަށް ”\nޝަމްއާން ޒުމްރާ ގަޔާއި ގާތްކޮއްލަމުން ބުނެލިއެވެ.\n” މަ މިހުންނަނީ ދުރުގަ ބަލަން ޝަމްއާން ކުރާ ކަންތައް. މިހާރު ނުބުންޔަސް އެނގޭ ޝަމްއާން އަހަރެންދެކެ ލޯބިވާކަން ”\nޒުމްރާ ހީލިއެވެ. އަދި ޝަމްއާންގެ އަތުގައި ހިފައިގެން އަތިރިއާއި ދިމާލަށް ހިނގައިގެންފިއެވެ. އެކަމާއި ޝަމްއާންވެސް ދެކޮޅެއް ނުހަދައެވެ. ޒުމްރާމެން މަޑުކޮއްލީ ތުނޑީ ކޮޅުގައި ހުރި ބޮޑު ގަހެއްގެ ދޮށުގައެވެ. ހަނދުވަރުގެ ރީތިކަމުން މުޅި ހިސާބު ވަނީ ޒީނަތްތެރިވެފައެވެ. މަޑު ވައިރޯޅިއެއް ޖެހެމުން ދިޔަ އިރު ޒުމްރާމެން ފިޔަވާ އެހެން އެއްވެސް ބަޔަކު އެހިސާބަކުން ފެންނާކަށް ނެތެވެ.\n” ދެން ބުނެބަލަ ތިއީ ކޮންރަށެއްގެ ކުއްޖެއް ”\nޝަމްއާން ސުވާލު ކުރިއެވެ.\n” އަހަރެން މިއީ މާލޭ ކުއްޖެއް. މިތާ ކައިރީގައި މިއޮތް ދަނޑުވެރިކަން ކުރާ ރަށުގައި އުޅެނީ ”\nޒުމްރާ ހިނިތުންވެލަމުން ބުނެލިއެވެ.\n” އެއީ ކީއްވެ ”\nޝަމްއާން އަނެއްކާވެސް ސުވާލު ކުރިއެވެ.\n” އެރަށަށް ވަރަށް ގިނައިން އަންނަން. ދުވާލު އުޅެނީ އެރަށުގައި. އެއީ އަހަރެންގެ ބައްޕަގެ ރަށެއް ”\nޒުމްރާ ޖަވާބުދިނެވެ. އެމީހުން ވާހަކަ ދައްކަން ތިއްބާ އަކްރަމްމެން އެދިމާއަށް އަންނަތަން ފެނުނެވެ. ޒުމްރާ ތެޅިގެންފިއެވެ. އަވަހަށް ދާން އުޅެގެންފިއެވެ.\n” ހިނގާ ދާން އެތިބަ އަންނަނީ އަކްރަމްމެން ”\nޒުމްރާ ކޮޅަށް ތެދުވިއެވެ.\n” އޯކޭ ވާނެ. މަޑުކޮއްލާ އެމީހުންނާއި އެކީ ދާން ”\nޝަމްއާން ބުނެލިއެވެ. ޒުމްރާ ހިނގައިގެންފިއެވެ. އަކްރަމްމެންވެސް ވަރަށް ގާތަށް އަތުވެއްޖެއެވެ. ޝަމްއާން ހަމަ އިށީދެ އިން ގޮތަށް އިނީއެވެ. އަކްރަމްމެން އައިސް ހުއްޓުނީ ޝަމްއާންގެ ގާތަށެވެ.\n” މިތާ އެކަނި ކީއްތަ ތި ކުރަނީ ”\n” ޔަޤީން އެއުޅެނީ ބިޓު ކަޓައިގެން ”\nއަކްރަމް ގާތުގައި ހުރި އަންހެން ކުއްޖަކު ލާނެތް ފާޑަކަށް ބުނެލިއެވެ.\n” އަމިއްލައަށް މަރުވާންތަ ތި އުޅެނީ ”\nއަކްރަމް އެ އަންހެން ކުއްޖާ އާއި ބައިވެރިވެލަމުން ބުނެލިއެވެ.\n” ނޫނޭ އަހަރެންގެ ލޯބިވެރިޔާ އެކީގައި މިތާ މި އިނީ ”\nބިރުވެރި ވަހަކައެއް ވިއްޔާ “ހަނދުވަރު” އަންނަނީ ކީއްވެބާ؟ ފަތިސް ހަނދުވަރު، ނާމާންހަނދުވަރު. މިހެންގޮސް ކިޔާނެކަމެއް ނެތް. އެކަމު މަށަށް ހަނދުވަރުދޭ ރޭރޭ މާ އަނމާން އަލިވެފައި ހުންނާތީ. މިކަހަލަ ވާހަކަ ކިޔައިން އެރޭތައްވެސް ބިރުގަންނާނީ ހެހެ. ނައިސް ސްޓޯރީ!\nވާހަކަ އެއްކޮށް ކިޔައި ނިމުނީމަ އެނގޭނެ. ޝުކުރިއްޔާ\nވަރަށް ރީތި ވާހަކަ. ބިރުވެރު ވި ޔަމު ބުނަ ވާހަކަ ނެތް\nއަދި ބިރުވެރި ވާނެ\nޝުކުރިއްޔާ. އަދި ބިރުވެރިކަން އަންނާނެ ވާހަކަ ކުރިއަށް ދާވަރަކަށް\nވަރަށް ރީތި ވާހަކަ އެއް..\nފަހަތުން މީހަކު ބުނެލިއަޑަށް “އަކްރަމް” ބަލައިލިއެވެ. އެއިރު ޒުމްރާ ޝަމްއާންގެ ފަހަތުގައި ހުއްޓެވެ.\nވާހަކަ ލިޔެ ނިއްމާލާފަ ކިޔާލަން ފެނޭ، އޭރުން މިކައެ ކުދި ކުދި މިސްޓޭކެއް ނުހެދޭނެ.


Thimaaveshee ge himaayathugai namoonaa dhemafirin | Mihaaru\nގޭގައި ބޭނުންކުރި ޕްލާސްޓިކްތަކެއް ޕާލޭއާ ހަވާލުކުރަން ގެންދަން ހާރިސްގެ ދެމަފިރިން ކޮތަޅަކަށް އަޅަނީ -- ފޮޓޯ: ހުސައިން ވަހީދު/މިހާރު\nތިމާވެށީގެ ހިމާޔަތުގައި ނަމޫނާ ދެމަފިރިން!\n05 ފެބުރުއަރީ 2019 - 07:38 41 comments\nދަރިފުޅަށް އިންޓަވަލް ގެންދަން އެ ދެމަފިރިން ނުކުތްއިރު އިތުރު ކޮތަޅެއް އަތުގައި އޮތެވެ. އެ ކޮތަޅުގައި ހުރީ ޕާން ހުސްކުރި ޕެކެޓްތަކަކާއި ފެން ހުސްކުރި ފުޅިތަކާއި އެހެނިހެން ހުސް ފުޅިތަކެކެވެ. ޣިޔާސުއްދީން އިންޓަނޭޝަނަލް ސްކޫލުގައި ކިޔަވާ ދަރިފުޅަށް އިންޓަވަލް ދޭން އެ ދަނީ ގޭގޭގައި ބޭނުންކުރި ޕްލާސްޓިކް ރިސައިކަލް އަށް ފޮނުވާލުމުގެ އުއްމީދާ އެކު އެވެ.\nމުހައްމަދު ހާރިސް، 53، އާއި އޭނާގެ އަންހެނުން ހާމިދާ އަބްދުލް ގަފޫރު، 52، މިއީ، ޕްލާސްޓިކާ ދެކޮޅު އަދި ތިމާވެށީގެ ހިމާޔަތުގައި ނަމޫނާ ދެމަފިރިންނެވެ. ތިމާވެށި ރައްކާތެރި ކުރުމަށް ފަރުދީ ޒިންމާ އޮތްކަން ގަބޫލުކުރުމާ އެކު އަމަލީ ގޮތުން އެކަން އެދަނީ ދައްކަމުންނެވެ. އުކާލާ ޕްލާސްޓިކް އެއްކޮށް، އެ އަލުން ބޭނުންކުރެވޭނެ ގޮތް ހަދަން އެހީތެރިވެދޭ އަމިއްލަ ޖަމާއަތެއް ކަމަށްވާ ޕާލޭއިން ޣިޔާސުއްދީންގެ ގޯތިތެރޭގައި ބަހައްޓާފައި ހުންނަ ހާއްސަ ގޯންޏަށް އެންމެ ގިނައިން ޕްލާސްޓިކް ކުނި އުކާލާ ބަޔަކަށް އެ ދެމަފިރިން ވާނެ އެވެ.\n"އަޅުގަނޑުމެން ބޭނުންކުރި ޕްލާސްޓިކް އުކާލުމުން އަދި ޒިންމާ އަދާވީއެއް ނޫން. ގޮނޑަށް އުކާލުމަކުން ނުނިމޭ. އެތަކެތި ނައްތާލެވުނީ ރަނގަޅަށްތޯ ޔަގީންކޮށް އެ ހިތްހަމަޖެހުން އޮންނަން ޖެހޭ،" ހާރިސް، އޭނާގެ ފަރުދީ ޒިންމާ އަދާކުރާ ސަބަބު، ކިޔައިދިނެވެ.\nގެއިން އުކާލާ ޕްލާސްޓިކްތައް ޕާލޭއާ ހަވާލުކުރަން ކޮތަޅަށް ވައްޓާލަނީ -- ފޮޓޯ: ހުސައިން ވަހީދު/މިހާރު\nހާރިސް އާއި ހާމިދާގެ އާއިލާއިން އެކި ބޭނުންތަކުގައި ގެންގުޅޭ ތަކެތީގެ ތެރެއިން އުކާލާ ހުރިހާ ޕްލާސްޓިކެއް ދެނީ، ކަނޑުތައް ހިމާޔަތްކުރަން މަސައްކަތްކުރާ ބައިނަލްއަގުވާމީ ޖަމިއްޔާއެއް ކަމަށްވާ "ޕާލޭ" އަށެވެ. އެއީ އުކާލާ ޕްލާސްޓިކުން ތަފާތު ތަކެތި ތައްޔާރުކޮށް އަލުން ބާޒާރަށް ނެރޭ ޖަމިއްޔާއެކެވެ. ގިޔާސުއްދީނާއި މާލޭގެ އެހެން ބައެއް ސަރަހައްދުތަކުގައި ޕާލޭ މޯލްޑިވްސް އިން ވަނީ ޕްލާސްޓިކް އެއްކުރަން ހާއްސަ ކޮތަޅުތަކެއް ބަހައްޓައިފަ އެވެ.\n"އަޅުގަނޑުމެންނަށް ހިތްހަމަޖެހުން އެބަ ލިބޭ އަޅުގަނޑުމެން އުކާލި ޕްލާސްޓިކް ރަނގަޅަށް ބޭނުން ކުރެވުނުކަން އެނގުމުން. ސްޕާރީ އުރައެއް އެއްލައިލާފައި މިއީ އާދައިގެ ކަމެކޭ ހީކުރާކަށް ނުވާނެ،" ރާއްޖެއިން އުކާލި ޕްލާސްޓިކުން ތައްޔާރު ކޮށްފައިވާ އެޑިޑާސް ބޫޓާއި ބަޔާން މިއުނިކްގެ ޖޯޒީ ދައްކާލަން ޣިޔާސުއްދީންގައި ބަހައްޓާފައި ހުރި ބޯޑު ކައިރި ހުއްޓިލަމުން ހާރިސް ބުންޏެވެ.\nރާއްޖެއިން ގެންދިޔަ ޕްލާސްޓިކް ބޭނުންކޮށްގެން އެޑިޑަސް ކުންފުނިން ހަދާފައިވާ ޖޯޒީ އާއި ބޫޓު ކައިރި ހާރިސް ހުއްޓިލައިގެން -- ފޮޓޯ: ހުސައިން ވަހީދު/މިހާރު\nޕާލޭގެ ފުރަތަމަ ޕާޓްނާޝިޕް ސްކޫލު، ޣިޔާސުއްދީނުން މިދިޔަ އަހަރު އެކަނިވެ ސް ފަސް ޓަނު ޕްލާސްޓިކް އެއްކުރި އެވެ. އެ ހުރިހާ އެއްޗެއް ވަނީ ރިސައިކަލް ކުރުމަށް ރާއްޖޭން ބޭރަށް ފޮނުވައިފަ އެވެ. އޭގެ ތެރޭގައި ހާރިސާއި ހާމިދާ ގެންދިޔަ 22 ކިލޯއަށް ވުރެ ގިނަ ޕްލާސްޓިކް ހިމެނެ އެވެ.\n"އަޅުގަނޑުމެން މިގޭގައި ބޭނުން ކުރާ ހުރިހާ ޕްލާސްޓިކެއް ވެސް ހަމަ އެއްކޮށްފައި ގެންދަނީ ޕާލޭއަށް. ގޮނޑަށް އުކައެއް ނުލަން،" ފިރިމީހާ އާއި ތިން ދަރިންނާ އެކު ދިރިއުޅޭ އެޕާޓްމަންޓުގައި އެއްކޮށްފައި ހުރި ޕްލާސްޓިކްތައް ދައްކާލަމުން ހާމިދާ ބުންޏެވެ.\nކައިވެންޏަށް 33 އަހަރު ވެފައިވާ ދެމަފިރިންނަކީ އެންމެ ކުރިންސުރެ ވެސް ދަތުރުދިއުމާއި ފީނުމަށް ލޯބިކުރާ ބައެކެވެ. ހިތް އުފާކޮށްލަން ގޮސް އުޅޭ އެ ދަތުރުތަކުގައި އެމީހުންނަށް ދިމާވާ އެންމެ ހިތްދަތި ކަމަކީ މޫދާއި ގޮނޑުދޮށްތަކަށް އަޅާފައި ހުންނަ ކުނިތަކެވެ. އެއީ ދެމަފިރިން ތިމާވެއްޓަށް ލޯބި ޖައްސާ، ހިމާޔަތުގައި ނުކުން އެއް ސަބަބެވެ.\n"ވަރަށް އުނދަގޫވޭ އެހެން ޕްލާސްޓިކާއި ކުނި އުކާފައި ހުންނަތަން ފެނުނީމަ. ދަތުރު ގޮސް އުޅޭއިރު ވަރަށް ހޮވައި ސާފުކޮށް ހަދަން،" ހާމިދާ ބުންޏެވެ.\nޕްލާސްޓިކް ނައްތާލަން ކުރާ މަސައްކަތް ހާމިދާ ކިޔައިދެނީ -- ފޮޓޯ: ހުސައިން ވަހީދު/މިހާރު\nމެލޭޝިޔާއިން ދަސްކުރި ފިލާވަޅު\nއެ ވިސްނުމުގައި ތިބި ދެމަފިރިން ތިމާވެށީގެ ކަންކަމަށް އިތުރަށް ލޯހުޅުވިގެން ދިޔައީ 2005 ގައި މެލޭޝިއާގައި ދިރިއުޅެމުން ދިޔައިރު އެވެ. ޕްލާސްޓިކް ތަކެތި އަލުން ބޭނުން ކުރުމަށް ހިތްވަރު ދީފައި ހުންނަ މެސެޖްތައް ފެނުމާއި ކުނި ނައްތާލުމުގައި އެ ގައުމުން ގެންގުޅޭ އުސޫލުތައް ފެނިގެންނެވެ. އެކަމުން ލިބުނު ހިތްވަރުން ފުރަތަމަ ފެށީ ޕްލާސްޓިކް ކޮތަޅު ބޭނުން ކުރުން މަދުކުރުމުގެ މަސައްކަތެވެ.\n"އިކެއާ އިން [ބާޒާރު ކުރަން ހާއްސަ، ގިނަ ދުވަހު ބޭނުން ކުރެވޭ] ކޮތަޅެއް ގަތީ. ދެން ބާޒާރަށް ދާއިރު މުޅިންހެން އެކޮތަޅު ގެންދަން ފެށީ. އޭރުން ޕްލާސްޓިކް ކޮތަޅު ބޭނުން ކުރެވޭ ވަރު ވަރަށް ބޮޑުތަން މަދު ކުރެވުނު،" ޕްލާސްޓިކާ ދެކޮޅަށް ދިރިއުޅުން ބައްޓަން ކުރި ގޮތް ކިޔައިދެމުން ހާރިސް ބުންޏެވެ.\nގާތްގަނޑަކަށް ތިން އަހަރު އެ ގައުމުގައި ދިރިއުޅުމަށް ފަހު ރާއްޖެ ބަދަލުވުމުން ވެސް ދެމަފިރިންގެ އެ އާދަ ދެމެހެއްޓި އެވެ. އޭރުންސުރެ މިހާރު ވެސް ބާޒާރު ކުރަން ބޭނުންކުރަނީ ހާއްސަ ކޮތަޅެކެވެ. ވަރަށް މަދުން ނޫނީ އާދައިގެ ޕްލާސްޓިކް ކޮތަޅު ބޭނުމެއް ނުކުރެ އެވެ. ބޭނުންކުރި ނަމަވެސް އެ ނައްތާލަނީ ޕާލޭ މެދުވެރިކޮށް ތިމާވެއްޓާ ރައްޓެހި ގޮތަށެވެ.\nބާޒާރު ކުރުމަށް ބޭނުންކުރާ ކޮތަޅު، ހާރިސް ދައްކާލަނީ-- ފޮޓޯ: ހުސައިން ވަހީދު/މިހާރު\n"މިގޭގައި ހުންނާނެ އެކި ސައިޒްގެ ކޮތަޅު [ޝޮޕިން ބޭގް]. ކޮންމެ ކުއްޖަކު ވެސް އެއްޗެއް ގަންނަންވިއްޔާ ދާނީ އެއިން ކޮތަޅެއް ހިފައިގެން. ސައިކަލް މަޑި ދަށުގައި ވެސް އަބަދުވެސް އޮންނާނެ ކޮތަޅެއް. އޭރުން ބާޒާރަށް ދާއިރު ފަސޭހަވާނެ،" ހާރިސް ބުންޏެވެ.\nބައެއް މީހުންނަށް އެކަން ފުރަތަމަ ވީ ޖޯކަކަށެވެ. ދެމަފިރިން ވަކި ކޮތަޅު ހިފައިގެން ދިއުމުން އެތައް ސުވާލެއް ކުރެ އެވެ. ނަމަވެސް މިއަދު ވަރަށް ގިނަ ދިވެހިން ވަނީ އޭގެ މުހިންމުކަން އެނގި ހޭލުންތެރިވެފަ އެވެ. އަދި ހާރިސްމެންނަށް ލިބޭ އެންމެ ބޮޑު އުފަލަކީ އެހެން މީހުން ވެސް އެގޮތަށް އުޅެން ފެށުމެވެ.\n"އަޅުގަނޑު ދައްތަ އާއި ކޮއްކޮމެން ވެސް މިހާރު ބާޒާރަށް ދާން ހާއްސަ ކޮތަޅެއް ގެންދޭ. ވަރަށް އެންކަރޭޖް ކުރަން އެހެން މީހުންނަށް ވެސް މިކަން ކުރުމަށް،" ހާމިދާ ބުންޏެވެ.\n"އޭރު ފިހާރައަށް ދިޔައިމަ ސޭލްސްމަނުން އަހާ ތި ކޮތަޅަށް އެޅޭނެހޭ އެ އެއްޗެހި. މިހާރު ކޮތަޅު ނުލާ ދެވިއްޖެއްޔާ އެ ކުދިން އަހާ ކޮބާހޭ ކޮތަޅު. ނުގެންނަންހޭ ކޮތަޅު."\nހަމައެކަނި ސަރުކާރުގެ ޒިންމާއެއް ނޫން\nސައިންސްވެރިން ލަފާކުރާ ގޮތުގައި، ޕްލާސްޓިކް އުކާލާ ނިސްބަތަށް ބަލާއިރު 2050 އަންނަ އިރު، ކަނޑުގެ ދިރުންތަކަށް ވުރެ ކަނޑުގައި ގިނަވާނީ ޕްލާސްޓިކެވެ. އެހެންކަމުން މިއީ ހަމައެކަނި ސަރުކާރަކަށް ހައްލު ކުރެވޭނެ މައްސަލައެއް ނޫނެވެ.\nރައްކާތެރި ގޮތުގައި ކުނި ނައްތާލުމަކީ ހަމައެކަނި ސަރުކާރުގެ ޒިންމާއެއް ކަމަށް ދެކޭ ނަމަ އެ ވިސްނުން ބަދަލުކުރަން ޖެހެ އެވެ. އެމީހެއްގެ ވަރުން އެ މީހަކު މަސައްކަތް ނުކޮށް މި ކަމަށް ހައްލެއް ނާންނާނެ އެވެ.\n"ފަރުދީ ފެންވަރުގައި އެބަ ޖެހޭ މިކަން ކުރަން. މި އިންނަނީ ސައިކަލްއެއް ދެއްތޯ. އެ ސައިކަލް ފުލްވާނީ ފަރުދީ ޒިންމާ އަދާކޮށްގެން. އެމީހަކަށް ވީވަރަކުން ކުރަންވީ،" ހާރިސް ބުންޏެވެ.\n"ސްޕާރީ ކައިފައި ޕެކެޓް އެއްލައިލާފައި ހީކޮށްގެން ނުވާނެ މިއީ ކުޑަ ކަމެކޭ. އެ ހުރިހާ ސްޕާރީއެއް އެއްވީމަ މިއީ ބޮޑު ކަމެއް."\nހާރިސްގެ ދެމަފިރިން ނަމޫނާއަކަށް ނަގާށެވެ. އޭރުން ހަމަގައިމު ވެސް ރާއްޖެއަށް ކުރިމަތިވެފައިވާ ކުނި ނައްތާލުމުގެ މައްސަލައަށް ބޮޑު ލުޔެއް ލިބޭނެ އެވެ. ރަނގަޅު ގޮތުގައި ޕްލާސްޓިކް ނައްތާލަން ނުވަތަ ޕްލާސްޓިކަށް ނޫނެކޭ ބުނަން އެނގޭނެ އެވެ.\nއިތުރު ލިޔުންތައް ތިމާވެށި ޕްލާސްޓިކް ކޮތަޅު


2vana quarter nimunu iru 14 mashroou ehge massaikai MTCC in ninmaalaifi\nދެ ވަނަ ކުއާޓާ ނިމުނު އިރު 14 މަޝްރޫއެއްގެ މަސައްކަތް އެމްޓީސީސީ އިން ނިންމާލައިފި\n01 އޯގަސްޓް 2020 - 11:05:17\nމި އަހަރުގެ ދެ ވަނަ ކުއާޓާ ނިމުނު އިރު، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން 14 މަޝްރޫއެއްގެ މަސައްކަތް ނިންމާލައިފި އެވެ.\nއެގޮތުން ދެވަނަ ކުއާޓާގައި އެމްޓީސީސީ އިން އިތުރު އަށް މަޝްރޫއެއްގެ މަސައްކަތް ފަށާފައިވާ ކަމަށް ވެސް އެކުންފުނިން ބުނެ އެވެ. އަދި ޖުމްލަ 75 މަޝްރޫއެއްގެ މަސައްކަތް ނިމިދިޔަ ކުއާޓާ ގައި ކުރިއަށް ގެންދެވިފައިވާ ކަމަށް އެކުންފުނިން ބުނެ އެވެ.\nއެމްޓީސީސީ އިން ބުނީ ލޮކްޑައުންގެ ސަބަބުން ފާއިތުވި ކުއާޓާގައި އެކުންފުނީގެ މާކެޓިން އަދި ޕަބްލިކް ރިލޭޝަންސް ހަރަކާތްތައް މަޑުޖައްސާލާފައި ވާކަމަށެވެ. އެކުންފުންޏަކީ ޕަބްލިކް ކުންފުންޏަކަށް ވުމުން ސޯޝަލް މީޑިއާ މެދުވެރިކޮށް ރައްޔިތުންނާ ވީހާވެސް ގާތުން ކަންކަން ބެލުމުގެ މަސައްކަތް ލޮކްޑައުންގެ ތެރޭގައި ވެސް އެކުންފުނިން ކޮށްފައިވާނެ ކަމަށް އެމްޓީސީސީ އިން ބުނެ އެވެ.\nއެގޮތުން ރައްޔިތުން ހޭލުންތެރިކުރުވުމުގެ ގޮތުން އާޓްވޯކްތަކެއް ތައްޔާރުކޮށް ސޯޝަލް މީޑިއާގައި ޝެއާ ކޮށްފައިވާނެ ކަމަށް އެކުންފުނިން ފާހަގަކުރެ އެވެ.\nއޭގެ އިތުރުން ނެޝަނަލް އެމަޖެންސީ އޮޕަރޭޝަން އާއި އެކު އެމްޓީސީސީ އިން ކުރަމުންދިޔަ މަސައްކަތްތަކާ ބެހޭ މައުލޫމާތުތައް ވެސް ސޯޝަލް މީޑިއާ މެދުވެރިކޮށް ރައްޔިތުންނާއި ހިއްސާކޮށްފައި ވާނެ ކަމަށް އެ ރިޕޯޓްގައިވެ އެވެ. އަދި ކޮވިޑް-19 ގެ އަލާމަތް ނެތް ރަށްރަށުގައި އެކުންފުނިން ހިންގަމުން ގެންދިޔަ މަޝްރޫއުތައް ހުއްޓުމެއް ނެތި ކުރިއަށް ގެންގޮސް އެ މަޝްރޫއުތަކުގެ އެންމެ ފަހުގެ މައުލޫމާތުތައް ވެސް ރައްޔިތުންނާ ހިއްސާ ކޮށްފައިވާ ކަން އެމްޓީސީސީ އިން ފާހަގަކުރެ އެވެ.\nފާއިތުވި ކުއާޓާގައި ޔަންމާ ޕްރޮޑަކްޓްސްތަކާއި ބެހޭ އިތުރު މައުލޫމާތު ދިނުމުގެ ގޮތުން އޮންލައިން ޓްރެއިނިން ސެސަޝެނެއް ވެސް އެމްޓީސީސީ އިން ވަނީ ކުރިއަށް ގެންގޮސްފައި އެވެ.\nއެމްޓީސީސީގެ ބޯޑަށް ކުރިމަތިލުމަށް ހުޅުވާލައިފި\nއެމްޓީސީސީން އައިއެސްއޯ ސެޓްފިކޭޝަން ހާސިލްކޮށްފި